
Flashback cu Boba Dylana 


Mi-e imposibil să-mi aduc aminte când am auzit prima dată de Bob Dylan 
sau când i-am ascultat primul cântec. Probabil că în liceu, în anii '70, când 
colegii mei de la Cantemir făceau un trafic intens de benzi de magnetofon şi 
discuri cu muzică folk, rock, progresivă şi de care-o mai fi fost pe vremea 
aceea. Cumpărau, ascultau şi revindeau discuri indiene de vinilin, cu 
copertele făcute ferfeniţă şi lipite cu scoci, vehiculau în clasă, pe deasupra 
capului meu, nume stranii ca Iron Butterfly, Black Sabbath, Pink Floyd, 
Grateful Dead, The Doors, băteau în bănci cu palmele încercând să imite 
solourile de baterie care întrerupeau pe atunci minute-n şir melodiile. 
Sâmbetele, după ore, când în holul liceului se făcea discotecă, un coleg se 
căra de-acasă cu un magnetofon monstruos, de cel puţin 20 de kilograme, la 
care punea muzică. Se dansa pe Suzi Quatro sau pe Mungo Jerry, pe Middle 
of the Road sau pe Boney M., fetele şi băieții se agitau bizar în 
semiîntuneric, la dansurile lente se-mbrăţişau şi se legănau ca hipnotizați... 

Mi-aş fi dat pielea de pe mine să fiu şi eu printre ei, dar eram atât de 
complexat şi speriat de orice ţinea de dragoste şi erotism, încât, chiar şi 
dacă o fată mă prindea de mână şi voia să mă tragă cu forţa între dansatori, 
rezistam disperat, proptit în călcâie, cu un zâmbet stânjenit pe faţă. Mi-era 
frică de propria mea adolescenţă, de corpul meu, de străina de neînțeles care 
era orice fată pentru mine. În acele sâmbete din castelul straniu al liceului 
meu treceam printre dansatori, împreună cu alți doi-trei inşi clorotici, ca să 
ajungem în odaia tristă unde ne ţineam cenaclul literar. Ne camuflam 
complexele de inferioritate, deznădejdea de a nu putea ţine şi noi o fată în 
braţe, de a nu ne putea lăsa în voia muzicii, printr-un fel de jalnică sfidare 
intelectuală: noi eram diferiți, eram cei damnaţi, fericirea era în întregime a 
lor, dar conştiinţa dureroasă a realității lumii era a noastră. „Câtă luciditate, 
atâta dramă...“ Ne citeam toată seara poeziile şi ne spuneam deşteptăciunile 
trăgând cu urechea la muzica aceea care se revărsa chiar şi prin uşa închisă, 
care ne aducea aminte că suntem tineri, că avem chiar şi noi, cei diferiţi, cei 
superiori, nevoie de feromonii amari ai dragostei şi senzualităţii. 

Pe-atunci citeam cam şase-şapte ore pe zi. Timpul se dilata enorm, nu 
aveam ce face cu el. Înnebuneam de singurătate, ieşeam din când în când şi 
mă plimbam singur pe străzi, recitând în gând poeziile care erau însăşi viaţa 


mea. Duminicile mă duceam singur la cinema, în sălile părăginite, mirosind 
a petrosin, de la Volga sau Floreasca. Treceam pe la colegi şi prieteni pe 
care nu-i găseam de obicei acasă. Dădeam câte un telefon la care nu 
răspundea nimeni. 

Ai mei nu aveau pe vremea aia nici măcar radio. Îmi doream mult un 
pick-up sau un casetofon dintre cele apărute recent, ruseşti sau ceheşti, dar 
era ca şi când mi-aş fi dorit luna de pe cer. Nu ştiam nimic din muzica 
epocii, în afară de ceea ce colegii mei, în uniformele rufoase de liceeni, 
fredonau în pauze, proptind câte un calorifer: „Into the Fireeeeee!“ sau 
„Power to the People!“. De vreo două ori fusesem la câte un ceai, cum li se 
spunea petrecerilor de-atunci, numite şi „dărâmări“. Se-ntâmplau în 
dormitorul câte unui puşti cu părinți mai toleranţi sau plecaţi de-acasă: se 
stătea în întuneric aproape deplin, se bea vodcă sau rom cubanez şi se 
asculta muzică, alta decât cea de dans: The Beatles, Pink Floyd (mare 
senzație fusese The Dark Side of the Moon), Jethro Tull. Se pipăiau fete. 
Cred că acolo, cu sticla mea de pepsi în mână — căci prima bere am băut-o 
abia într-a douăsprezecea, la balul de terminare a liceului —, am auzit şi 
primele cântece ale celui pe care, după, vai!, patruzeci de ani m-am apucat 
să-l traduc. 

„Boba Dylana! Boba Dylana!“ strigau surescitați, din când în când, 
colegii mei pe culoarele liceului, căci adeseori, la Vocea Americii sau la 
Europa Liberă, unde se dădea muzică, erau preluate fragmente din concerte 
poloneze sau ceheşti în care cântăreţul american era numit astfel. Li se 
părea extraordinar de caraghios. Dylan era parte din tablou, cântecele lui 
erau rulate la ceaiuri într-un melanj fără cap şi coadă, alături de alte genuri 
de muzică „de ascultat“, în opoziţie cu muzica de dans: Led Zeppelin, Janis 
Joplin, John Lennon (,,Mother“, precedată de clopotele de catedrală, se 
asculta într-adevăr într-o reculegere religioasă; „God“ se învăţa ca un 
catehism: „I don't believe in magic, I don't believe in I Ching... I just 
believe in me...“). 

Înşirând lucrurile în care nu mai credea, Lennon, care-avea să moară 
împuşcat doar câţiva ani mai târziu, ajungea la versul „I don’t believe in 
Zimmerman“, la care, automat, colegii mei spuneau: „Adică în Bob Dylan“, 
şi vreunul mai citit explica: Dylan era un pseudonim, cântăreţul îşi luase 
numele de la un poet, Dylan Thomas... De la un poet? săream eu în sus, 
căci pe-atunci, asemenea lui Mallarmé, citisem toate cărțile şi-mi simţeam 
carnea tristă. Dylan Thomas fusese un geniu velş care susținuse recitaluri de 


poezie pe stadioane pline, care schimbase din temelii lirica britanică. De 
multe ori recitam transfigurat: „Şi cum eram tânăr pe sub crengile de 
măr...“. Tradusesem pentru mine zeci de poezii de Dylan Thomas, le ştiam 
pe de rost. Mă gândeam că un cântăreţ care-şi ia numele de la un mare poet 
trebuie să fi avut ceva în cap. Tot Lennon cânta în altă melodic: „I feel so 
suicidal just like Dylan's Mister Jones“. La ce făcea oare aluzie? 

Era o epocă mai deschisă a comunismului românesc. Apăruseră formaţii 
autohtone de imensă popularitate, ca Phoenix, cu incredibilul lor „rock 
ciobănesc“, cum îi ironizau uneori cu simpatie colegii mei, care ştiau însă 
pe de rost „Mica Țiganiadă“, ca Sfinx şi ca Roşu şi Negru. Tinerii purtau 
blugi şi cămăşi colorate şi bârfeau regimul pe la colţuri. Nea Zambilă, 
directorul nostru, nu ne lăsa să intrăm la ore „cu plete“: se posta la poarta 
liceului şi ne băga degetele în păr. Dacă părul nostru, deja lăsat pe frunte ca 
al Beatles-ilor, trecea de degetele lui grăsuţe, ne trimitea la tuns. Fetele 
aveau mari probleme cu lungimea sarafanelor. Pe bulevarde, milițienii 
umblau cu foarfece şi făceau câte-o cruce-n cap pletoşilor, de asemenea 
spintecau, pe loc, minijupele. La radio şi televiziune erau desființaţi 
rockerii: nişte jegoşi, nişte nespălaţi. Beatles-ii nici nu ştiau notele muzicale 
(era adevărat, de altfel: nici Dylan n-avea să poată citi vreodată o partitură 
cât de simplă), doar răgeau cât puteau. Mama, victimă a propagandei, nu-mi 
mai zicea, ca de obicei: „Mai îngrijeşte-te, că o să ajungi ca Zdrelea 
haiducul“, ci schimbase placa: „Du-te de te tunde! Vrei să ajungi ca 
Beatles-u ăia? Vrei să râdă vecinii de mine că n-am ştiut să te educ?“ Dar 
ne trăiam şi noi, cum puteam, de bine, de rău, micul nostru 1968, micul 
Flower Power. Nu credea nimeni în comunism, toţi îşi trăiau viaţa în spiritul 
epocii, exuberant şi zgomotos. Timpul încă avea răbdare. 

La începutul facultăţii, ai mei, văzând că armata mă storsese atât de tare 
că, vorba mamei, „doar nasul mai rămăsese din mine“, încât semănam acum 
şi mai bine cu Sfântul Sisoe, se hotărâseră, cu mare greutate, căci nu-i 
dădeau banii afară din casă, să-mi cumpere două lucruri care mi-au 
schimbat viața: o maşină de scris şi un casetofon. Dacă n-am înnebunit 
atunci de bucurie înseamnă c-o să rămân lucid până-n clipa mea de pe 
urmă. Aveam maşină de scris! Ca scriitorul din Mic dejun la Tiffany, 
modelul meu secret! Împreună cu helanca pe gât, albă, aveam acum toată 
recuzita scriitoricească. Am scris la „Erika“ poemele mele publicate până în 
1989, ca şi Levantul. M-am obişnuit să bat atât de tare în tastatură încât 


acum, la computer, clapele sar în sus, pur şi simplu, când dactilografiez. 
Noroc că ştiu să le pun la loc. 

Casetofonul era rusesc, mono, destul de mic, nu-mi mai amintesc cum se 
numea. Îl ţineam pe bibliotecă. Imediat m-am pus pe împrumutat casete. 
Dumnezeule, puteam să ascult şi eu muzică! Mi-am făcut rost de vreo 
douăzeci de casete înregistrate la mâna a paişpea, care fâşâiau şi zbârnâiau 
ca naiba, cu titlurile scrise cu pixul pe etichetă, şterse şi scrise altele pe 
deasupra, şterse şi ele... Dar muzica de pe ele n-o s-o uit niciodată. 

Intram în paradis. Cu Beatles, cu Pink Floyd, cu Bob Dylan. Erau 
arhanghelii paradisului, era arborele cunoaşterii, era nirvana! Am ascultat 
atunci prima dată Sgt. Peppers Lonely Hearts Club Band, înnebunit de 
Lucy şi cerul ei cu diamante, de dulcea Rita, fata din parcare, de întreg 
Orientul, aurit şi sublim, ce răsuna în „Within You, Without You“. Nu era 
doar o muzică uluitoare, era poezia pe care voiam eu s-o scriu, erau aromele 
psihedelice dragi minţii mele. Ce epocă! Mă îndrăgostisem prima dată de o 
fată, cu care-am tras apoi targa pe uscat timp de patru ani, îmi făcusem cei 
mai dragi camarazi de poezie, cu care, direct sub influenţa haşişului tare al 
muzicii Beatles-ilor, scosesem volumul Aer cu diamante, căzusem sub 
ispita nesului, care era pentru mine izvor de halucinații mirobolante până ce 
mi-a distrus complet ficatul, beam vodcă în barurile bucureştene şi uneori 
simţeam, ca Nichita Stănescu, că aş fi vrut să îmbrățişez realitatea cu 
propriile mele coaste desfăcute ecumenic peste lume. 

Atunci, la casetofonul ăla mono, care bâzâia şi zbârnâia de mai mare 
dragul, am ascultat prima oară serios Bob Dylan, de pe casete la fel de 
nenorocite. Nu era de altfel cel mai rău mod de a asculta muzică. Se putea 
ceva şi mai îngrozitor: să înregistrezi direct, fără fir, punând două 
casetofoane unul lângă altul. Unul mergea, celălalt înregistra. N-am să uit 
niciodată cum mă duceam pe la Matei Vişniec ca să trag muzică. Stătea pe- 
atunci într-o cămăruţă de la subsolul unui bloc vechi. Trebuia să treci prin 
subterane întortocheate, pline de ţevi, pe lângă cazane gata parcă să 
explodeze... Am păstrat multă vreme casete cu John Lennon — Plastic Ono 
Band — pe care, pe lângă muzică, se-aud clar vocile noastre conversând 
despre poezie... Primele cântece de Dylan pe care le-am ascultat cu atenţie 
(şi uimire, şi exaltare) au fost cele clasice, de pe cine ştie ce disc cu Greatest 
Hits: „I Want You“, „Like A Rolling Stone“, „Subterranean Homesick 
Blues“, „Mr. Tambourine Man“ şi mai ales „A Hard Rain's A-Gonna Fall“, 
care m-a terminat cu desăvârşire, căci, deşi nu ştiam pe-atunci destulă 


engleză ca să înţeleg limpede sensul cuvintelor, torentul de viziuni 
surrealiste şi apocaliptice mă purta ca un covor magic peste toate peisajele 
lumii. Descopeream fascinat nu numai un mare cântăreţ, o voce cum n-a 
fost şi n-o să mai fie în muzica lumii, ci şi un extraordinar poet, poet în 
toată puterea cuvântului. Ce nu-nţelegeam, completam cu multă (şi uneori 
dubioasă) imaginație. 

M-am impregnat de Bob Dylan, cum m-am impregnat în acea vreme, 
neuitaţii ani '80, când m-am găsit şi eu să fiu tânăr, de poezie şi dragoste, de 
prietenie şi alcool. Cum să nu-i amintesc aici pe dragii şi neuitaţii mei 
prieteni de-atunci, cu care băteam Bucureştiul în lung şi-n lat (pe-atunci 
oraşu-ăsta mi se părea cel mai frumos cu putinţă, chiar scrisesem despre o 
fată: „Parcă eşti un păun, cu Bucureştiul înfoiat în spatele tău“), cu care-am 
avut infime şi enorme aventuri, pe care-i admiram şi-i iubeam mai mult 
decât orice pe lume? Făceam drumuri lungi cu tramvaiul, cu Traian T. 
Coşovei, ca să ajungem unde stătea Florin Iaru, mă înfundam în câte-un 
băruleţ cu Mariana Marin, discutam despre poezie, ore-n şir, cu colegul meu 
din facultate Romulus Bucur şi-l ascultam cu gura căscată pe formidabilul 
calamburghez — cum se numea el însuşi pe sine — Nino Stratan. Pentru 
mine, muzica şi poezia lui Bob Dylan nu sunt de sine stătătoare, ele se- 
mpletesc într-un arabesc sclipitor, delicat şi psihedelic, ca un fum de 
canabis, cu toată acea epocă în care, pe fondul mizeriei generale, noi eram 
bogaţi şi fericiți, căci aveam poezia. 

După 1989, în toamna următoare, am primit o bursă de trei luni în Statele 
Unite. Altă epocă, altă nebunie, alt suflu de entuziasm (dar şi de 
deznădejde, cum se vede din „Occidentul“, poemul meu despre întâlnirea 
cu America). Am stat la lowa City, dar am călătorit din coastă-n coastă prin 
măreţul şi aerisitul continent. Acolo, la Iowa City, n-am scăpat prilejul 
(pentru mine incredibil) de a merge la un concert Bob Dylan. Dacă Sfântul 
Pavel sau chiar Isus însuşi ar fi coborât pe pământ şi i-ai fi putut vedea şi 
asculta, poate chiar atinge, nu mi s-ar fi părut mai miraculos. Bob Dylan 
era, după moartea, în 1980, a lui John Lennon, singurul cântăreţ pe care-mi 
dorisem cu ardoare să-l văd măcar o dată. Am dat 16 dolari pe un bilet pe 
care-l păstrez şi azi şi am ajuns, cu prietenul meu de-atunci Mircea M. 
Tomuş, stabilit în Iowa City, la sala polivalentă unde s-a petrecut 
spectacolul. 

Ştiţi ce se zice despre Bob Dylan: că e un tip cu toane, imprevizibil, care 
de multe ori pare sătul de concerte: cântă în silă câteva piese şi pleacă, 


lăsându-i pe oameni să plângă după bani. O fi, dar la Iowa City, îmbrăcat în 
gangster, cu gulerul pardesiului ridicat şi pălăria pe ochi, însoţit de alți trei 
inşi îmbrăcaţi la fel, a avut un chef nebun de cântat. Chiar a cântat cu o oră- 
ntreagă mai mult decât trebuia să dureze show-ul. Spectatorii se ridicaseră-n 
picioare şi dansau ca nebunii, deşi muzica lui Dylan nu e chiar muzică de 
dans. A cântat şi piese vechi, ultracunoscute, şi unele noi şi surprinzătoare. 
A vorbit oamenilor, a fost impresionant şi de neuitat în tot ce-a făcut pe 
scenă în acele ore de grație. Îl vedeam prima dată şi n-aveam să-l mai văd 
de-atunci pe omul acela atât de dăruit, compozitor şi cântăreţ, scriitor şi 
pictor, omul care-a dominat cincizeci de ani de cultură pop, care-a influenţat 
pe toată lumea, de la Beatles la Leonard Cohen, şi care se află de câțiva ani 
pe primele locuri în lista candidaţilor la Premiul Nobel pentru literatură. 
Faţa aproape că-i dispărea în spatele ochelarilor negri şi-a muzicuţei 
sclipind sub reflectoare, dar liniile verticale dintre sprâncene şi nasul acvilin 
erau destul de puternice ca să ajute la completarea restului. O faţă care n-are 
decât profil, m-am gândit atunci, pe când, înghesuindu-mă-n primele 
rânduri, am reuşit să ţin o clipă mâna lui în palmă. Moment astral pentru 
mine, vă puteți imagina. Dar şi prilej pentru ironiile prietenilor, care mi-au 
spus mai târziu că, din păcate, talentul nu se ia prin strângere de mână... No 
problem, fiecare cu talentul lui. 

Am ascultat, apoi, mulţi ani mai târziu, Desire la Braşov, acasă la 
prietenul George Crăciun. „Hurricane“ mi s-a părut un cântec extraordinar, 
cu una dintre cele mai riscate dar, până la urmă, câştigătoare, triumfătoare 
linii poetice din tot ce s-a compus în muzica angajată social a vremii. 
Woody Guthrie, idolul din tinereţe al lui Dylan, ar fi fost mândru de piesa 
asta. „Black Diamond Bay“ e o nuvelă în versuri, cum e şi „Lily, Rosemary 
and the Jack of Hearts“, care nu e de pe albumul ăsta, dar pe care mi-a 
trimis-o Mircea Mihăieş pe o casetă, mult mai târziu, în interpretarea lui 
Joan Baez. Geniul mistic, absolut şi tulburător se arată, cred eu, în albumul 
Desire în piesa „Isis“, alegorie a căutării fără sfârşit. 

Am ascultat apoi Dylan sistematic, album după album, încercând să-mi 
fac o idee sintetică şi multidimensională totuşi despre acţiunea sa artistică. 
Am citit şi experimentul său Tarantula, roman cum numai el putea scrie, 
pandantul lui In His Own Write al lui Lennon şi amintind de suflul 
halucinant din Naked Lunch. Am citit şi Chronicles. Am văzut, la Londra, o 
expoziţie cu fotografiile din timpul primului său turneu londonez: un puşti 
incredibil de arogant, pozând în geniu excentric, şi tocmai prin asta 


înduioşător, căci sub masca geniului recunoşti geniul autentic şi sub masca 
aroganţei nu poţi să nu vezi sfiala. 

Aşa că eram oarecum pregătit (ah, dar să spun mai întâi că într-o 
dimineaţă friguroasă de iarnă, într-un spital pe ale cărui ferestre ningea 
răvăşitor, am descoperit cel mai frumos cântec compus vreodată, cu versuri 
demne de Dylan Thomas: „Sad-Eyed Lady of the Lowlands“) când, anul 
trecut, la lansarea noii ediţii din opera lui T.S. Eliot, pe scena unui frumos 
local de pe Şelari, Denisa Comănescu mi-a propus să fac o antologie din 
cele mai frumoase lyrics ale lui Bob Dylan. Nu era prima dată când Denisa 
mă ispitea pe drumul atât de spinos al traducerilor. Știind că traduc pentru 
mine, pentru ca ulterior să pierd sau să arunc textele, ea a căutat să mă 
implice în proiecte, cele mai multe prea mari şi obositoare pentru un amator 
(sper, talentat) cum sunt eu ca traducător. Aşa că de cele mai multe ori am 
zis nu, din lipsă de timp, din temere sau din lene. Pe scenă, acolo, însă, am 
acceptat, mai mult ca să nu creadă Denisa că am ceva cu ea. 

Dar când am ajuns acasă nu m-am mai culcat în acea noapte, ci am tradus 
la repezeală vreo trei-patru texte de Dylan, ca să văd cum sună. Au urmat 
trei luni, în primăvară, în care i-am citit Ioanei aproape în fiecare zi câte-o 
nouă versiune românească a magnificelor poeme. Am tradus cu o bucurie 
care sper că se vede în texte. Am încercat să fiu absolut fidel textului 
original, dar să-i dau şi o anume flexibilitate în româneşte. Nu e Cărtărescu, 
e Dylan. lată ce-am avut minut de minut în minte pe când traduceam. 
Cărtărescu e doar instrumentul prin care Dylan poate străluci în limba 
română, îmi spuneam. Şi totuşi cititorul foarte familiarizat cu frazarea mea 
o va putea recunoaşte şi în aceste o sută de poeme din Dylan, căci e 
inevitabil să fie aşa. Tot ce pot să sper e că ea nu supără, că e doar un 
element de fundal, poate o umbră necesară. 

Ion Barbu a fost întrebat odată de ce nu-şi pune versurile pe muzică. A 
răspuns că ele-şi conţin propria muzică şi că nu au nevoie de una exterioară. 
Leonard Cohen a spus odată că în spatele fiecărui poem al său poţi 
străvedea conturul unei chitare. Muzica şi poezia sunt de fapt inseparabile 
în cele mai bune compoziţii de muzică rock sau folk. Frângerea artificială, 
pentru traducere, de exemplu, a acestei unităţi este traumatică şi sărăceşte 
atât textul poetic, cât şi muzica. N-aş vrea să vă închipuiţi măcar că veţi 
putea simţi fantastica putere pe care poemele lui Dylan o au în fireasca lor 
însoţire cu muzica. Nu, „Hurricane“ al meu nu e „Hurricane“ din Desire, 
căci e rodul unei duble trădări, inevitabile şi tragice (orice traducător are 


conştiinţa mai încărcată decât un ucigaş în serie): despărțirea cuvintelor de 
muzică, echivalentul despărțirii păsării de aripile ei, şi despărțirea lor de 
limba în care ele trăiesc natural. Să traduci lyrics, chiar cele ale unor 
compozitori recunoscuţi ca (mari) poeți precum Bob Dylan, Lennon- 
McCartney, Paul Simon sau Frank Zappa, ar putea părea o acţiune 
deznădăjduită dacă... 

...dacă versurile muzicii folk-pop-rock nu ar da atât de bine când sunt 
puse pe hârtie. Dacă nu ar apărea atât de consonante cu poezia de azi, 
scuturată de podoabe. Dacă însuşi faptul că le lipseşte muzica nu ar face 
textele mai enigmatice. Dacă, lipsite de splendoarea hainei muzicale, n-ar fi 
atât de impresionante în sărăcia lor de multe ori înşelătoare. Dacă, în cazul 
de faţă, textele n-ar fi de Bob Dylan, un poet uriaş, chiar şi-n lipsa muzicii, 
cum sper că vă veţi convinge. 

Închei mulţumindu-vă că v-aţi angajat împreună cu mine în aventura 
descoperirii, fie şi doar schiţate deocamdată, a acestui continent poetic şi 
sperând că nu veţi fi prea aspri cu un traducător de duminică, dar măcar 
conştiincios, cum sunt eu. 

Bon appetit! 

Mircea Cărtărescu 


“cc MIRCEA 
CARTARESCU 


Cântecul din New Orleans al lui Bob Dylan 


Stăteam pe-o buturugă 
În sud în New Orleans 
Eram cam supărat 

În gânduri negre prins 
Pe drum trecu un tip 
Ce-mi zise doar atât: 
„Cunosc eu o femeie 
Să-ţi ţină de urât“ 

Nici nu m-am mai gândit 
Ci mi-am zis în sine: 
„Hai s-o găsim pe doamna 
Care să-mi facă bine“ 
Am traversat râul 

Şi dincolo pe chei 

Am găsit o uşă 

Cu numărul 103 


Tocmai mă gândeam 
Să ciocănesc timid 
Când a ieşit un tip 

Ce se ţinea de zid 
Se-mpleticea cumplit 
Cădea de pe picioare 
Gemea şi se văita 
leşind pe strada mare 
Apoi ieşi altul 

De pe aceeaşi poartă 
Tremura din tot corpul 
Mintea-i părea moartă 
Avea-n ochi o spaimă 
De parc-ar fi văzut 
Un urs în pădure 

Era dus, pierdut 


Prin gaura cheii 

Am văzut în hol 

Un lungan ce se târa 
Pe scări în Jos, gol 
Bâiguia şi bâlbâia 
Ceva-n franțuzeşte 
De parc-ar fi fost 
Strivit într-un cleşte 


Păi la vremea aia 
M-am temut să bat 
M-am temut să mişc 
Zău, eram şocat 
Murmuram un cântecel 
Şi-am prins a da napoi 
Mergând de-a-ndoaselea 
Pe stradă, în noroi 

Am ajuns la colţ 
Zâmbind cam mânzeşte 
Iar când am dat colţul 
Am şters-o voiniceşte 
Şi nu fugeam doar că 
Mi-era rău cumplit 

Ci ca să scap cu viaţă 
Din locu-ăla bântuit 


Păi am luat-o la goană 
Cum n-am fugit în viaţa mea 
Am alergat cam o milă 
Cât ai zice „uite-aşa“ 
Am sărit peste garduri 
Am sărit peste stânci 
Am fugit iepureşte 
Pân-am picat în brânci 
Deci dacă-n Louisiana 
Călătoreşti cumva 

Şi te simţi un pic singur 


Şi n-ai unde şedea 

Mai bine dormi în drum 
Decât să o iei 

Către femeia ce stă 

La numărul 103 


Suflare în vânt 


Câte drumuri ajunge un om să străbată 
Înainte să-l poţi numi om? 

Pe câte mări un porumbel va zbura 
Până pe nisip cade-n somn? 

De câte ori bombe grele-au să cadă 
Până la total abandon? 

Răspunsul, prietene, e suflare în vânt 
Răspunsu-i suflare în vânt 


Câţi ani pe pământ poate-un pisc să existe 
Până ce spălat e de mare? 

Şi câţi ani poate un popor să reziste 

Până la visata eliberare? 

De câte ori te prefaci că eşti orb 

Ca să nu vezi lumina cea mare? 
Răspunsul, prietene, e suflare în vânt 
Răspunsu-1 suflare în vânt 


De câte ori trebuie să priveşti drept în sus 
Înainte să vezi ceru-adânc? 

Şi câte urechi ar trebui să ai 

Ca să-i auzi pe cei care plâng? 

Şi câte morţi ar trebui să înduri 

Ca să vezi câţi au murit pe pământ? 
Răspunsul, prietene, e suflare în vânt 
Răspunsu-1 suflare în vânt 


Fata din ţinutul de nord 


Dacă vreodată spre târgul din nord te avânţi 
Unde pe graniţă vântul urlă-n neştire 
Vorbeşte-i de mine cuiva ce trăieşte în munţi 
Cândva mi-a fost cea mai curată iubire 


Dacă ajungi cu fulgii de zăpadă-n furtună 
Când râurile îngheaţă şi nu mai e soare 
Vezi dacă are o haină groasă şi bună 

S-o apere de vânturile vuitoare 


Vezi dacă mai poartă părul ca pe atunci 
Curgându-i pân-la piept în bucle line 
Vezi dacă tot mai poartă pletele lungi 
Căci aşa mi-o amintesc cel mai bine 


Mă-ntreb dacă mă ţine minte măcar 

De multe ori să-şi amintească m-am rugat 
În întunericul nopţilor mele de jar 

În strălucirea zilelor mele, neîncetat 


Deci de vreodată spre târgul din nord te avânţi 
Unde pe graniţă vântul urlă-n neştire 
Vorbeşte-i de mine cuiva ce trăieşte în munţi 
Cândva mi-a fost cea mai curată iubire 


Seniori ai războiului 


Seniori ai războiului 

Ce arme fabricați 

Ce construiți avioane 

Şi bombe aruncaţi 

Ce v-ascundeţi după ziduri 
Şi după birouri staţi 

Vreau să ştiţi că vă văd bine 
După masca ce-o purtaţi 


Peste tot aţi răspândit 
Suferinţă şi urgie 

Vă purtaţi cu lumea mea 

De parc-ar fi o jucărie 

Mi-aţi pus un pistol în mână 
Şi-apoi v-aţi ascuns departe 
Şi-aţi fugit mâncând pământul 
Când gloanţele-au adus moarte 


Bătrâni ca şi luda 

Minţiţi şi-nşelaţi 

Un nou război mondial 
Aţi vrea să provocaţi 

Dar eu văd prin voi 

Văd prin minţile voastre 
Cum văd prin râul ce trece 
Prin faţa casei noastre 


Apăsaţi pe trăgaciul 
Din mâna tuturor 

Apoi vă daţi înapoi 

Ca să-1 vedeţi cum mor 
V-ascundeţi în conace 
Când sângele, şuvoi 


Curge din soldaţii tineri 
Şi se varsă în noroi 


Aţi răspândit groaza 

Cea mai cruntă,-anume 
Cea de-a lăsa copiii 

Să mai vină pe lume 

Aţi primejduit copui 
Nenăscuţi, o ştiţi prea bine 
Nu meritaţi sângele 

Ce vă curge prin vine 


Cât de multe ştiu eu 

Ca pe voi să vă-nfrunt? 

Ziceţi că sunt tânăr 

Şi că ne-nvăţat sunt 

Dar un lucru ştiu bine 

Deşi vă ţineţi mai de soi 

Că nici Isus n-ar putea vreodată 
Să ierte ce faceţi voi 


Să vă pun o-ntrebare 
Banii voştri-s destui 

Ca să cumpăraţi iertarea 
Din partea orişicui? 

Veţi afla imediat 

După ce veţi pieri 

Că toţi banii făcuți de voi 
Nu vă pot mântui 


Sper că o să muriţi 

Şi că foarte curând 

O să vă urmez coşciugul 
Seara, până la mormânt 
Voi urma sicriul vostru 
Până-n groapă-a poposit 
Doar aşa, ca să fiu sigur 
Că în fine ați murit 


Bluesul lui Bob Dylan 


Păi Călărețul Singuratic şi Tonto 
Hoinăresc pe drumuri rele 
Rezolvând problemele-oricui 

În afară de-ale mele 

Cineva tre” să le fi spus 

Că io n-am probleme grele 


O voi, milioane de femei 

Cu capetele seci 

Am o fată de-aia adevărată 

Pe care-o s-o iubesc în veci 
Duce-ţi-vă de la uşa şi geamul meu 
Chiar acum 


Doamne, n-o să mă duc la curse 

Să văd maşinile-alergând 

Eu n-am maşini de-alea de sport 

Şi să-mi cumpăr n-am de gând 
Oricând pot să mă plimb în jurul casei 


Păi vântul mă suflă mereu 

În sus şi-n jos pe strada mare 
Cu pălăria în mâna dreaptă 
Şi ghetele în picioare 
Atenţie să nu călcați pe mine 


Fii atent ce-ţi zic, băiete 

Dacă vrei să fu ca mine 

Scoate-ţi iute revolverul 

Şi goleşte bănci, vitrine 

Spune-i judecătorului că ţi-am dat io voie 
Pe bune! 


O ploaie mare va veni 


Oh, unde-ai fost, fiul meu cu ochi de azur? 

Oh, unde-ai fost, fiul meu tânăr şi pur? 

M-am împiedicat de doisprezece munţi 

M-am târât pe şase şosele-ntortocheate 

Mi-am purtat paşii prin şapte păduri triste 

Am văzut o duzină de-oceane reci şi moarte 
Am mers zece mii de mile prin guri de cimitire 
Şi va veni, şi va veni, va veni, va veni 

O ploaie mare va veni 


Oh, ce-ai văzut, fiul meu cu ochi de azur? 
Oh, ce-ai văzut, fiul meu tânăr şi pur? 
Am văzut un nou-născut de lupi înconjurat 
Am văzut o şosea de diamante-ncărcată 
Am văzut o creangă din care curge sânge 
Am văzut oameni cu ciocane sângerânde 
Am văzut o scară albă ce duce sub ape 

Şi zece mii de-oratori cu limbi sfârtecate 
Am văzut puşti şi săbii în mâini de copii 
Şi va veni, ŞI va veni, va veni, va veni 

O ploaie mare va veni 


Şi ce-ai auzit, fiul meu cu ochi de azur? 
Şi ce-ai auzit, fiul meu tânăr şi pur? 

Un sunet de trăsnet ce urla blesteme 
Un vuiet de valuri ce lumea o-neacă 

O sută de toboşari cu mâini explodânde 
O mie de şoapte ce nimeni n-aude 

Un om flămânzind şi alții rânjindu-i 
Un cântec de poet mort în canale 

Un suspin de clovn plângând pe-o cărare 
Şi va veni, ŞI va veni, va veni, va veni 
O ploaie mare va veni 


Cu cine-ai vorbit, fiul meu cu ochi de azur? 
Oh, cu cine-ai vorbit, fiul meu tânăr şi pur? 
Cu un copilaş de lângă-un ponei mort 

Cu un om alb plimbând un câine negru 

Cu o femeie al cărei corp ardea-n flăcări 
Cu o fetiță care mi-a arătat curcubeul 

Cu un om care-a fost rănit în iubire 

Cu un alt om rănit doar de ură 

ȘI va veni, ŞI va veni, va veni, va veni 

O ploaie mare va veni 


Şi ce-ai să faci, fiul meu cu ochi de azur? 

Şi ce-ai să faci, fiul meu tânăr şi pur? 

Am să mă-ntorc înainte să-nceapă ploaia 
Voi merge în miezul pădurii cumplite 

Unde oamenii-s mulţi şi-au mâinile goale 
Unde boabe de-otravă se revarsă pe câmpuri 
Unde casa din vale-i vecină cu ocna 

Unde faţa călăului ascunsă-i sub glugă 
Unde foamea e slută şi sufletele stinse 

Unde negru-i culoarea şi număru-i zero 

Şi-o s-o spun şi-o s-o simt și-o s-0 zic şi-o s-o predic 
O s-o scriu pe un munte ca toţi s-o citească 
Şi voi sta pe ocean până-n valuri mă nărui 
Dar nainte de asta un cântec vă dărui 

ȘI va veni, ŞI va veni, va veni, va veni 

O ploaie mare va veni 


Nu-i nimic, asta e 


N-are rost să te gândeşti de ce, dragă 
Şi nu contează, oricum 

N-are rost să te gândeşti de ce, dragă 
Dacă nu ştii de-acum 

Când cocoşul tău cântă în zori de zi 
Uită-te pe geam: eu departe voi fi 
Tu eşti motivul atâtor călătorii 

Nu-i nimic, asta e 


N-are rost să aprinzi lumina, dragă 
Lumina ta eu n-o ştiu 

N-are rost să aprinzi lumina, dragă 
Drumul meu e-mbeznat şi pustiu 

Dar aş vrea să-mi spui sau să faci ceva 
Spre-a mă răzgândi şi lângă tine-a sta 
Noi nu prea am vorbit, draga mea 

Dar nu-i nimic, asta e 


N-are rost să mă strigi pe nume, fată 
Cum n-ai mai făcut-o nicicând 

Şi n-are rost să mă strigi pe nume, fată 
Căci nu te-aud strigând 

Mă gândesc la tine pe drumul cotit 

Am iubit o femeie, un copil am iubit 
Inima ţi-am dat dar sufletul mi-ai râvnit 
Nu-i nimic, asta e 


Merg pe drumul singuratic şi lung, dragă 
Pe care mi-e atât de greu 

Dar adio e un cuvânt mult prea bun, dragă 
Îţi spun deci la revedere mereu 

Nu spun c-ai fost nedreaptă cu mine 
Poate c-ai fi putut să te porţi mai bine 


Mi-am pierdut degeaba timpul cu tine 
Dar nu-i nimic, asta e 


Bluesul celui de-al Treilea Război Mondial 


Am avut de curând un vis fenomenal 

Am visat că-ncepuse al Treilea Război Mondial 
M-am dus la doctor chiar a doua zi 

Să văd dacă visul mi l-ar putea desluşi 

A zis că a fost doar un coşmar 

Să nu-mi fac griji mai departe 

Căci visele nu sunt decât năluciri deşarte 


I-am zis: „Hei, chiar am visat al Treilea Război Mondial“ 
Şi-a zis: „Soră, băiatu-ăsta-i nebun în ultimul hal“ 

Mi-a pipăit pulsul, am zis: „A!“ 

Mi-a zis: „Întinde-te-aici, pe sofa 

Şi spune-ne ce-ai visat“ 


Păi a-nceput la trei fix şi s-a terminat 
La trei şi-un sfert, aproape imediat 
Eram într-un canal cu o fată rubicondă 
Când am ridicat capacul de fontă 
Mirându-mă de unde e lumină 


Am urcat în stradă şi m-am plimbat 

În sus şi-n jos prin oraşul însingurat 

M-am întrebat încotro să mă duc 

Am aprins o ţigară-n parcare şi-am luat-o-n jos năuc 
Era o zi normală 

Am tras clopoţelul adăpostului nuclear 

Ş-am strigat la cei dinăuntru: „Daţi-mi măcar 

Ceva fasole, că sunt tare flămând“ 

Dar au tras cu pușca şi-am fugit urlând 

Nu le port pică, ştiu că arăt aiurea 


La colţ, lângă toneta de hot-dogs, zării 
Un tip, şi-l zisei: „Tinere, ştii 
Cred c-am rămas numai noi doi“ 


Dar el a țipat şi-a şters-o cu părul vâlvoi 
Crezuse că sunt comunist 


Am văzut o fată şi i-am zis tam-nisam: 
„Ce-ar fi să fu tu Eva şi eu Adam?“ 
Am luat-o de mână, inima-mi bătea 
Când ea a zis: „Eşti dus cu sorcova? 
Nu ştii ce-au păţit ăia doi?“ 


Păi am văzut un geam de Cadillac în oraşul sur 
Şi nu era nimenea împrejur 

Am urcat în maşina asta de soi 

Şi-am luat-o în josul Străzii 42 

Bună maşină de condus după război! 


Am văzut o reclamă şi am pornit 

Radioul Conelrad, dar nu era plătit 

La Con Ed, şi nu mergea prea bine 

Aşa că am dat drumul la pick-up, era — ghiceşte cine — 
Rock-a-day Johnny cântând „Uite-aşa, uite-aşa 
Să ne iubim mereu, tra-la-la, tra-la-la“ 

Mă simţeam cam trist, aşa nu mai mergea 
Aveam nevoie să vorbesc cu cineva 

Aşa că am sunat-o pe operatoarea de telefon 
Doar ca să aud o voce de om 

„La al cincilea semnal va fi ora trei“ 

Timp de o oră tot asta a zis 

Până m-am plictisit şi-am închis 


Aici doctorul m-a întrerupt şi mi-a zis: 

„Stai puţin, că şi eu tot am acelaşi vis 

Dar al meu e totuşi puţin diferit 

Pe tine-n el nu te-am zărit 

Singurul supravieţuitor după război eram eu“ 


Ei, şi dup-aceea seama mi-am dat 
Că absolut toată lumea acelaşi vis l-a visat 
Fiecare s-a văzut numai pe el 


Umblând pe străzi singur-singurel 

Jumate din oameni sunt destul de bine mereu 
Unii dintre oameni sunt bine mereu 

Dar toată lumea nu poate fi bine mereu 

Cred că Abraham Lincoln a scris ăst panseu 
„Vă las în visele mele dacă mă lăsaţi şi voi 
În ale voastre“, am zis eu 


Am să fiu liber 


Păi mi-am luat o femeie târziu astă-noapte 

Io eram beat pulbere, ea pusă pe fapte 

Şi-a dat şi volanul şi clopotul jos 

Şi-a dat jos peruca, m-a-ntrebat: „Cum miros?“ 
Am luat-o la fugă... gol puşcă... 

Pe fereastră! 


Mă îmbăt câteodată de nu ştiu de mine 
Merg ca o rață şi put ca un câine 

Dar nu mă jigniți, nu-mi răniţi mândria 
Că şi nevestica mea e acia 

(Şi e topită după mine 

Zău!) 


Păi io într-o zi vopseam magazia 

Când o cutie de vopsea neagră mi-a pocnit chela 
M-am dat jos să mă curăţ pe stradă 

Dar am ajuns la baia publică-n cadă 

(M-a costat 25 de cenți 

Şi-a trebuit să ies repede... 

Fiindcă unul venise la saună) 


Păi a sunat telefonul prelung într-o zi 

Cine credeţi că era? Preşedintele Kennedy! 

Mi-a zis: „Prietene Bob, de ce-i nevoie ca să ne crească ţara mişto?“ 
I-am zis: „Prietene John, de Brigitte Bardot 

Anita Ekberg 

Sophia Loren“ 

(Pune-le pe toate cu Ernest Borgnine în cameră!) 


Păi am o femeie ce doarme pe-un ţol 
Și pă şi zbiară, e dracul gol 

Mă linge pe faţă, mă gâdilă, vere 
Mă trage peste ea, mi-aduce o bere 


(l-o sufletistă 
Şi o guristă 

E o mămoasă 
ŞI-o valoroasă) 


O, n-are nici un rost să muncesc ca în friguri 
Am o femeie ce munceşte la diguri 
Pompează apa ce-i vine pân-la nas 
Săptămânal îmi aduce câte-un cec foarte gras 
(E o măreaţă 

Şi-o cântăreaţă 

Seamănă-anume 

Cu zi-i pe nume) 


Târziu într-o zi de miercuri sau joi 

Pe când picoteam privind cu ochi goi 
Urmăream o femeie undeva pe un deal 
În mijlocul unui bombardament mortal 
Era Micuța Bo Peep! 

(Am sărit peste-un adăpost nuclear 
Am sărit peste-un vrej de fasole 

Am sărit peste roata mare) 


Acum, omul de la tribună votul îmi vrea 
Candidează-n alegeri şi asta-i ceva 

Îmi predică-ntruna de la amvon 

Cât iubeşte el lumea şi pe oricare om 
(Mănâncă gogoşi 

Mănâncă pizza 

Mănâncă maţe 

Mănâncă rahat!) 


O, aduceţi-mă-ntr-un studio TV 

Pe canalul patru, să vă spun de ce 

De sub duş intră-n studio un om mare 

Cu o sticlă plină de-un fel de unsoare 

(E ulei de păr pentru puşti 

Ce-aş vrea să ştiu, domnule Fotbalist, este 


Ce te faci cu Willy Mays şi Yul Brynner 
Charles de Gaulle 
Şi Robert Louis Stevenson?) 


Păi cea mai hazoasă fată ce-am văzut-o vreodat” 
A fost stră-strănepoata lui Domnu” Curat 

Face pe zi cinşpe duşuri fierbinți 

Şi-mi vâră mereu un trabuc între dinți 

(E puţin cam dură!) 


Ei, de ce crezi că sunt mereu beat? 
Fiindcă-atunci când beau mă simt mai bărbat 
Mă plimb încolo-ncoace ţanţoş şi cânt 

Mi-e capul mai uşor şi glasul mai blând 
(Prind dinozauri 

Fac dragoste cu Elizabeth Taylor... 

Dau de dracu” cu Richard Burton!) 


Șapte blesteme 


Bătrânul Reilly a furat un armăsar 
Dar l-au prins şi l-au cărat-napoi 
L-au întins la puşcărie pe podea 

C-un lanţ de fier legat de grumajii goi 


Fata lui Reilly îndată-a aflat 

Că să-l spânzure pe tată-său vor 

A umblat noaptea-ntreagă şi-n zori a sosit 
În mâini cu argint şi aur zornăitor 


Când judecătorul pe fată-o zări 

Ochii i-au sclipit cu poftă în cap 

Şi-a spus: „Tu eşti preţul pe care îl vreau 
Doar pentru aur pe taică-tău nu îl scap“ 


„Ah, sunt mort deja“, strigă Reilly 
„Doar după tine tânjeşte cu foc 
Inima-mi va crăpa dacă te-atinge cumva 
Suie pe cal şi pleacă pe loc“ 


„Oh, tată, vei pieri negreşit 
Dacă ce-mi cere el n-am să fac 
Voi plăti preţul de dragul tău 
Rămân aici, la ocnă în prag“ 


Umbra spânzurătorii-a crescut în seară 
În noapte pământul a mârâit 

În noapte un câine-a urlat ne-ncetat 

În noapte preţul a fost plătit 


Când fata în zori din pat s-a sculat 
Că judecătorul a tăcut a aflat 

A văzut ştreangul atârnând greu 
A văzut trupul tatălui ei spânzurat 


Şapte blesteme pe cap la judecător: 
Un doctor să nu-l oblojească 

Doi vindecători să nu-l vindece 
Trei ochi să nu-l mai zărească 


Patru urechi să nu-l mai audă 
Cinci ziduri să nu-l mai ascundă 
Şase gropari să nu-l îngroape 

Şi şapte morți să nu îl ucidă 


Vremurile sunt în schimbare 


Adunaţi-vă-n juru-mi 
De-oriunde-aţi veni 

Şi admiteţi că apele 

Au crescut pe câmpii 

Şi-acceptaţi că-n curând 

Uzi leoarcă veţi fi 

Dacă timpul vostru are valoare 
Mai bine înotați până nu veţi pieri 
Căci vremurile sunt în schimbare 


Scriitori ŞI voi, critici 

Ce cu pana munciţi 

Vegheaţi, căci o altă 

Şansă n-o să primiți 

Roata încă se-nvârte 

Prea curând nu vorbiți 

Căci nu se ştie ce nume răsare 
Obscurii de ieri sunt azi cei vestiți 
Căci vremurile sunt în schimbare 


Senatori şi congresmeni 

Ascultaţi-mi chemarea 

Nu vă puneţi în contra 

Nu blocaţi cărarea 

Căci de cel căzut 

Se-opreşte mişcarea 

Bătălia se dă cu-nfocare 

Curând de-al ei urlet va vui toată zarea 
Căci vremurile sunt în schimbare 


De pe-ntregul pământ 
Veniţi, mame, taţi 
Şi ce nu-nţelegeți 


Să nu criticaţi 

Fiii şi fucele 

Nu vă mai oprimaţi 

S-a-nvechit a voastră cărare 

În lături feriţi dacă nu-i ajutaţi 
Căci vremurile sunt în schimbare 


Lima-i trasă 

Blestemu-i rostit 

Cel leneş de-acum 

Va fi cel grăbit 

Cum prezentul de azi 

Va fi depăşit 

Şi lumea de azi va dispare 

Şi cel urât ieri va fi azi iubit 
Căci vremurile sunt în schimbare 


Balada lui Hollis Brown 


Hollis Brown are sălaş 
Afară din oraş 

Hollis Brown are sălaş 
Afară din oraş 

Cu nevasta şi cinci copii 
Şi-o colibă de nevoiaş 


Cauţi de lucru să câştigi bani 
Sărăcia să nu te zdrobească 
Cauţi de lucru să câştigi bani 
Sărăcia să nu te zdrobească 


... vwo. 


De nici nu mai ştiu să zâmbească 


Băieţelul cu ochi nebuneşti 

Tot trage de mâneca ta 

Băieţelul cu ochi nebuneşti 

Tot trage de mâneca ta 

Tu dai din colţ în colţ şi te-ntrebi 
Cum de mai poţi respira 


Șobolanii umblă prin casă 
Coşmaruri îți umblă prin sânge 
Șobolanii umblă prin casă 
Coşmaruri îți umblă prin sânge 
Despre asta ştie cineva oare 
Pentru asta cineva plânge? 


Te rogi la Domnul fierbinte 
Să-ţi trimită un ajutor 

Te rogi la Domnul fierbinte 
Să-ţi trimită un ajutor 

Dar ai buzunarele goale şi 
Nu mai străvezi vreun viitor 


Copiii-ţi plâng mai tare 

Îţi sfredelesc ţeasta 
Copiii-ţi plâng mai tare 

Îţi sfredelesc ţeasta 

Ca o ploaie murdară şi rece 
Țipă la tine nevasta 


Iarba ta se face neagră 

Şi fântâna ţi-a secat 
Iarba ta se face neagră 

Și fântâna ţi-a secat 

Îţi dai ultimul dolar 

Pe şapte gloanţe de vânat 


Departe în pustietate 

Un coiot umblă hai-hui 
Departe în pustietate 

Un coiot umblă hai-hui 
Ochii tăi stau ţintă la puşca 
Atârnată-n cui 


Creieru-ţi sângerează 
Eşti gata să cazi într-o rână 
Creieru-ţi sângerează 
Eşti gata să cazi într-o rână 
Ochii tăi stau ţintă la pușca 
Pe care-o ţii în mână 


Şapte gloanţe ies din ţeavă 
În casa dărăpănată 

Şapte gloanţe ies din ţeavă 
În casa dărăpănată 
Şapte-mpuşcături răsună 
Ca o mare spumegată 


Șapte oameni au murit 
La fermă-n Dakota de Sud 
Şapte oameni au murit 


La fermă-n Dakota de Sud 
Şapte plânsete undeva departe 
De nou-născuţi se aud 


Moartea singuratică a lui Hattie Carroll 


William Zanzinger a omorât-o pe biata Hattie Carroll 

Cu un baston ce-l învârtea pe degetul cu diamant 

La o-ntâlmre-n Baltimore, la un hotel, cu-acţionarii 

Şi poliţiştii au venit şi i-au luat bastonul crimei 

Şi la poliție l-au cărat, unde apoi l-au acuzat 

Pe William Zanzinger de crimă de gradu-ntâi, extrem de gravă 
Dar voi ce puneţi la-ndoială ruşinea-ntreagă şi chiar frica 
Luaţi batista de la ochi, căci lacrimile voastre toate 

Nu valorează-acum nimica 


William Zanzinger ce are, la numai douăşase de-ani 
Propria fermă de tutun de peste şase sute de-acri 

Şi cu părinţii plini de bani care îl ţin şi-l ocrotesc 

Şi cu proptele foarte-nalte, politice, în Maryland 

N-a avut nici o remuşcare la fapta sa, doar a-nălţat 

Din umeri ŞI-a-njurat şi limba şi-a răsucit rânjind cu ură 
Ş-a fost în două-trei minute eliberat pe cauţiune 

Dar voi ce puneţi la-ndoială ruşinea-ntreagă şi chiar frica 
Luaţi batista de la ochi, căci lacrimile voastre toate 

Nu valorează-acum nimica 


Hattie Carroll spăla vase, femeie la bucătărie 

Avea ca vârstă 51, născuse vreo zece copii 

Toţi făceau munci nenorocite, cărau gunoiul din pubele 

Şi niciodată-n viaţa lor n-aveau să stea în capul mesei 

Nici să vorbească nu aveau cu cineva ce sta la masă 
Goleau scrumiere doar, cu mucuri, prin toate marile conace 
Şi curăţau firimituri rămase de pe la ospeţe 

Ucişi de câte-un pumn, de-o palmă sau de-o zvâcnire de baston 
Ce şuiera prin aer şi cădea năprasnic pe o ţeastă 

Gata să spulbere-n ţărână pe toată lumea pentr-un fleac 

Ce i-a făcut femeia asta lui William Zanzinger, nebunul? 
Dar voi ce puneţi la-ndoială ruşinea-ntreagă şi chiar frica 


Luaţi batista de la ochi, căci lacrimile voastre toate 
Nu valorează-acum nimica 


Judecătorul cu ciocanu-a lovit, la Curtea de Onoare 
Voind s-arate că de-acum sunt toţi egali în faţa lui 

Că nimenea nu poate trage de sfori, că-i sfântă cartea legii 
Şi că bogaţii sunt şi ei doar cetăţeni de rând, de vreme 

Ce au fost prinşi de poliţişti ca să apară-n faţa Curții 

Şi că justiția nu-i unsă ca osia de la căruță 

Acum el se uita la cel ce omorâse fără pricini 

Doar fiindcă aşa-i venise, doar dintr-o toană oarecare 

Şi solemn îl condamnă, să-i fie pentru pocăință 

Pe William Zanzinger, pârâtul, la şase luni de închisoare 
Dar voi, ce puneţi la-ndoială ruşinea-ntreagă şi chiar frica 
Luaţi batista de la ochi, căci lacrimile voastre toate 

Nu valorează-acum nimica 


Clopotul libertăţii 


Cândva între amurgul palid şi clopotul din miez de noapte 
Ne-am strecurat în încăpere goniţi de-al trăsnetelor clocot 
Când dangătele majestuoase de fulgere loveau în umbre 
Părând să fie-al libertății clopot 

Bătând pentru războinicii ce-au renunţat la luptă 

Bătând pentru refugiaţii-aflaţi în fugă ne-ntreruptă 

Şi pentru fiecare biet soldat umil, cu faţa suptă 

Priveam bătând al libertăţii clopot 


În al oraşului cuptor topit neaşteptat priveam 

Cu feţe-ascunse urmărind cum zidurile se-ngustează 

Pe când vii clopote de nuntă se dizolvau în vastul clopot 
Al fulgerelor ce în ploaia răpăitoare scânteiază 

Sunând pentru rebeli, sunând şi pentru desfrânaţi 
Sunând pentru nefericiţi şi pentru-abandonaţi 

Sunând pentru nelegiuiţii ce de toţi au fost vânaţi 
Priveam bătând al libertăţii clopot 


Prin mistica insanitate a tunetelor vuitoare 

Ceru-şi urla poemele într-o mirare îndelungă 

Că din biserici şi clopotniţi abia mai clinchetea vreun zvon 
Lăsând doar fulger şi doar trăsnet să-şi bată clopotele-n dungă 
Lovind pentru cei nobili, lovind pentru cei drepți 

Lovind pentru apărătorii gândirii, înţelepţi 

Şi pentru pictorul necunoscut pierdut între inepţi 

Priveam bătând al libertăţii clopot 


Prin catedrala nopţii ploaia spunea poveşti nepieritoare 
Pentru cei goi, fără de chip şi fără loc în lume 

Bătând pentru acele guri ce n-au putut grăi vreodată 
Din cauza prejudecăţilor şi-a vechilor cutume 

Bătând pentru cei surdomuţi cu buzele tăcute 

Pentru mamele-umilite şi femeile pierdute 


Bătând pentru măruntul hoţ urmărit de zeci şi sute 
Priveam bătând al libertăţii clopot 


Chiar dacă-n cerul colosal vreun nor lucea în depărtare 
Şi ceața se-nălţa hipnotic, încet şi tandru de pe lume 
Lumini încă loveau electric, săgeți pentru cei care sunt 
Rătăcitori, sau sunt ţinuţi să nu mai rătăcească-anume 
Bătând pentru căutători, pe urma lor cercetătoare 
Pentru toți îndrăgostiţii neiubiţi, în disperare 

Şi pentru fiecare suflet blând aflat în vreo-nchisoare 
Priveam bătând al libertăţii clopot 


Cu ochi de stele şi râzând îmi aminteam cum am fost prinşi 
Dar nu-ntr-o cursă-a orelor, căci timpul suspendat fusese 
Când am privit şi-am ascultat pentru o ultimă chpită 

Vrăjiți şi înghiţiți de zare concertul trăsnetelor dese 

Bătând pentru răniții care n-au cum să fie vindecaţi 

Pentru mulțimea de-acuzaţi, de abuzaţi şi torturați 

Și pentru toți cei ce pe lume au fost vreodată spânzurați 
Priveam bătând al libertăţii clopot 


Am să fiu liber nr. 10 


Sunt un tip obişnuit şi normal 

Ca mine, ca tine, nimic special 

Pot să fiu fratele sau băiatul oricui 
Nu difer prin nimic de chipul nimănui 
N-are rost să vorbeşti cu mine 

E ca şi când ai vorbi cu tine 


Boxam singur ieri cu pereţii, ehei 

Îmi imaginam că în faţa mea-i Cassius Clay 

Ziceam: „Un-doi-trei, vin după tine, Cassius Clay 

26, 27, 28, 29, o să-ţi fac faţa ca un ardei 

Cinci, patru, trei, doi, unu, Cassius Clay, mai bine fugi ca o broască 
99, 100, 101, 102, nici maică-ta n-o să te mai recunoască 

14, 15, 16, 17, 18, 19, o să-i rup splina, o să-i sparg retina“ 


Păi nu ştiu, dar vă spun şi eu din auzite 
Că străzile din rai cu aur sunt pietruite 
Şi vă zic că situaţia o să fie albastră 
Dacă ruşii ajung acolo-naintea noastră 
Ptiii! să mori de frică, nu alta! 


Eu sunt liberal, e drept, dar cu măsură 
Vreau libertate pentru fiecare făptură 

Dar să-l las pe Barry Goldwater cumva 

Să se mute-n vecini şi s-o ceară pe fiică-mea 
Ar trebui să fiu nebun 

Nu l-aş lăsa pentru toate fermele din Cuba 


Păi mi-am băgat maimuța la circ, în pâine 
Şi-am vrut s-o fac să latre ca un câine 

A dat din coadă şi din cap, mititica 
Şi-apoi a-nceput să miaune ca pisica 

I-o maimuţă stranie, faină pocitanie 


Mi-am pus adidaşii cu toc înalt 

Şi m-am gândit să fac un tenis pe asfalt 
Şortul mi l-am suflecat pân-la buric 

Iar de pălărie nu mai văd nimic 

Da” nu mi-au dat voie pe teren 


Mi-am tras o femeie, se uită mereu supărat 

Îmi bagă ghetele-n maşina de spălat 

Trage cu alice-n mine când sunt gol 

Îmi pune gumă de mestecat în potol 

Are idei stranii, îmi vrea toţi banii, îmi zice „mami“ 


Acum — am un prieten care de drag 

Îmi înjunghie poza cu un briceag 

Vrea să mă spânzure cu nişte lână toarsă 
Când aude de mine se face că varsă 

Am un milion de prieteni! 


Acum — mi-au cerut să citesc un poem 

La sororitatea surorilor, ce blestem 

Am fost pus jos şi capu-mi înoată 

Doar Decana Femeilor m-a salvat de-astă dată 
Ura! Sunt poet, o ştiu bine 

Numai de m-ar ţine 


O să-mi las părul să crească pân-la picior 

Ca să arăt ca un masiv muntos umblător 

$-o să mă duc în Omaha pe un cal 

Să iau lecţii de golf şi să frecventez clubul local 

Să citesc New York Times, să bag mingi în găuri, să-i arunc în hăuri 


Păi cred că vă întrebaţi cu toţii acum 

Despre ce-i cântecul ăsta, da” n-o să vă spun 
Și cred că vă nedumireşte chiar şi mai tare 
Cântecul ăsta la ce e bun oare 

Păi nu e nimic 

E ceva ce-am învăţat în Anglia 


Pentru Ramona 


Ramona 

Vino mai aproape 

Închide-ţi blând ochii apoşi 
Fiorii cruzi ai tristeţii tale 
Nu vor mai fi aşa dureroşi 
Florile oraşului 

Ca o suflare 

Ajung ca suflul morții uneori 
Şi cu moartea e zadarnic 

Să te-arăţi zgârcit sau darnic 
Şi asta-n versuri nu poţi s-o strecori 


Buzele tale crăpate, ca de lut 

Încă aş vrea să le sărut 

Şi să simt iar splendoarea pielii tale de vânt 
Mişcările tale magnetice 

Captează încă timpul în care sunt 
Dar, dragoste, mă întristează cumplit 
Să te văd cum te-ai alipit 

La o lume care nici nu există 

E numai un vis, dragoste 

Un vid, un plictis, dragoste 

Ce te soarbe-n acea lume tristă 


Văd cum capul ţi l-au sucit 

Cum fantezia ţi-au hrănit 

Cu şiruri de vorbe spuse zălud 

Știu că eşti ruptă-n două 

Rămâi în lumea cea nouă 

Sau te-ntorci de unde eşti, din Sud? 
Te-au făcut să îţi spui 

C-ai atins deja capătul tău 

Dar nimeni nu te-mpinge 


Şi nimeni nu te-nvinge 
Decât gândul că ţi-e aşa rău 


Te-am auzit de-atâtea ori spunând 
Că nimeni nu te-a întrecut nicicând 
Şi că nici tu pe nimeni n-ai întrecut 
Dacă asta chiar crezi 

Nu-i deloc greu să vezi 

Că n-ai nimic de câştigat sau de pierdut 
Din preţuri, presiuni şi prieteni 
Tristeţea ta înalță cârcei 

Ea te-mpinge spre faimă 

Te fereşte de spaimă 

Făcându-te să fii exact ca ei 


Aş vorbi întotdeauna cu tine 
Dar curând cuvintele mele 

Ar deveni un vârtej rotitor 

Căci adânc în inima mea 

Știu că nu pot să-ți fiu de-ajutor 
Totul alunecă 

Totul se-ntunecă 

Fă de-acum cum crezi că-i mai bine 
Şi cândva, dragă 

Cine ştie, dragă 

Voi plânge iar în braţe la tine 


Coşmar de motomaniac 


Am ajuns la o căsuţă 
Căutând un loc să dorm 
Foarte lung fusese drumul 
Şi pierit eram de somn 
Am zis: „Hei, e cineva 

E cineva acasă?“ 

Mă simţeam tare singur 
Cum stam pe treapta joasă 
Deodată iese un ţăran 

Şi-o fi zis că sunt nebun 
Şi una-două îmi propti 

O puşcă-n burtă cât un tun 


Atunci m-am lăsat deodată-n 
Genunchi, strigând aşa: 
„Mie-mi plac țăranii 

Te rog, nu mă-mpuşca!“ 
Ridicând cocoşul 

La mine se răsteşte: 

„Tu eşti negustorul 

De care se vorbeşte?“ 
„Nu, nu, nu“, răspunsei 
„Doar doctor sunt eu 
Cum vezi, sunt tuns scurt 
Și-am fost şi la liceu“ 


Intră apoi fuică-sa 

Ce se numea Rita 

Parcă abia 1eşită 

Din La Dolce Vita 

Am încercat să-l îmblânzesc 
Pe taică-su care 

Mă privea urât, spunându-i 


Ce fermă drăguță are 

Mi-a spus: „Ce ştiţi voi doctorii 
Despre ferme, ai?“ 

I-am spus: „M-am născut la fundul 
Fântânii cu parai“ 


După negreala de sub unghii 
A văzut că n-am minţit 
Şi-mi zise cam viclean: 
„Văd că eşti obosit“ 

I-am zis: „Da, mu de mile 
Am şofat în trombă“ 

Zise: „Poţi să dormi de-acum 
Chiar aici, sub sobă 

Poţi să te culci chiar acum 
Însă numai dacă 

Nu te-atingi de fata mea 

Şi în zori îmi mulgi o vacă“ 


Adormisem ca un prunc 
Când aud ceva mişcând 

Era Rita, fata lui 

Ca 'Tony Perkins arătând 
Zise: „Nu vrei să faci un duş? 
Hai că-ţi arăt eu uşa“ 

Am zis: „Nu, nu!“ fiindcă ştiam 
Cam ce voia păpuşa 

Trebuia să plec de-acolo 

Dar nu ştiam cum 

Când ea zise înc-o dată: 
„Chiar nu faci un duş acum?“ 


Nici nu mai puteam pleca 
Aşa-n grabă, fiindcă, iaca 
Apucasem să-i promit 
Moşului că îi mulg vaca 
Trebuia să zic ceva 


Ca să-l zgudui, ca să fiarbă 
Aşa c-am strigat: „Îmi place 
Fidel Castro şi-a lui barbă!“ 
Rita a părut jignită 

Da'-ntre noi nu s-a mai pus 
Căci venea ta-su pe scări 
Răcnind: „Repetă ce ai spus!“ 
Am zis: „Îmi place Fidel Castro 
Şi neagra-i barbă, uite-aşa“ 

Iar el a sărit la mine 

Cu toată puterea sa 

Rita mormăia o vorbă 

Despre maică-sa, pe când 
Pumnul lui izbi dulapul 

Drept pe lângă mine dând 

„Te omor dacă nu pleci 

Într-o clipă! Idiot 

Doctor comunist şi putred 

Şi total nepatriot!“ 


Aruncă un Reader s Digest 
Înspre mine, şi-am fugit 
Țăranul a tras cu puşca 
Însă nu m-a nimerit 

Am ieşit prin geam spărgându-l 
Şi-am căzut plin de fiori 

În grădina lui întinsă 

Unde m-am ascuns în flori 
Rita striga: „Hai napoi!“ 
EI îşi încărca iar tunul 
Soarele se înălța 

Iar eu fugeam ca nebunul 


Nu cred c-o să mă mai întorc 
La ferma aia de vreun fel 
Chiar dacă Rita s-a mutat 


Şi are grijă de-un motel 

El încă mă aşteaptă-acolo 
Cu multă viclenie, şi 

Cu gândul ca să mă predea 
Cândva la F.B.I. 

Eu alerg şi zburd 

Fericit şi cânt 

Fără libertatea vocii 

Aş fi în pământ 


Nu sunt eu ăsta, dragă 


Pleacă de la geamul meu 

Du-te unde crezi, du-te-n voie 

Nu sunt eu cel pe care-l vrei, dragă 
Nu sunt eu cel de care-ai nevoie 
Zici că-ți doreşti pe cineva 

Mereu gata de a răzbate 

Care să te ocrotească mereu 

Chiar dacă ai sau n-ai dreptate 

Şi care toate nodurile le dezleagă 
Dar nu sunt eu ăsta, dragă 

Nu, nu, nu, nu sunt eu ăsta 

Nu sunt eu cel pe care-l cauţi, dragă 


Dă-te jos acum din nouri, 

Hai, coboară pe pământ 

Nu sunt eu cel potrivit, dragă 

Am să te părăsesc curând 

Zici că-ţi doreşti pe cineva 

Care-ţi promite că va fi bine 
Care-şi închide ochii şi inima 

Ca să trăiască doar pentru tine 

Şi care-o să stea cu tine viaţa-ntreagă 
Dar nu sunt eu ăsta, dragă 

Nu, nu, nu, nu sunt eu ăsta 

Nu sunt eu cel pe care-l cauţi, dragă 


Topeşte-te la loc în noapte 

În mine totul e de scrum 

Nu mai e nimic între noi, dragă 
Şi nici nu sunt singur, oricum 
Zici că îţi cauţi pe cineva 

Ca să te ridice de câte ori cazi 
Şi să-ți aducă mereu flori 


Și să facă orice îi comanzi 

Un iubit pentru o viaţă-ntreagă 

Dar nu sunt eu ăsta, dragă 

Nu, nu, nu, nu sunt eu ăsta 

Nu sunt eu cel pe care-l cauţi, dragă 


Dor de casă subteran 


Johnny e în pivniţă 
Plămădind o prişniţă 
Eu stau pe pavaj în soare 
Meditând la guvernare 
Omul în manta 

Vrea să i se dea 

Nişte bani, ceva 
Pentru-o tuse rea 
Fugi, băiete,-ndată 
C-ai făcut-o lată 

Ai căzut de bou 

Şi-ai să cazi din nou 
Du-te unde ştii 
Ascunde-te, vere 
Tipul cu stilou 
Bancnote îţi cere 

De unşpe dolari 

Şi tu ai doar decari... 


Maggie vine repede 
Plină de funingine 

Să ne spună: „Plantele 
Au crescut sub plapume“ 
Telefonu-i ascultat 
Mulţi inşi zic că au aflat 
Că inspectorul de stat 
Nu mai trebuie votat 
Fugi, băiete,-ndată 

C-ai făcut-o lată 
Cară-te tiptil 

Nu lua Scobutil 

Unde ştii să pieri 

Dacă vezi pompieri 


Suflă-ţi nasul des 

Ca să ai succes 

Nu se ştie ca pământul 
Din ce parte bate vântul 


Cazi la pat şi sări din boală 
Uite sticla cu cerneală 
Oare-n prăvălia goală 

O să faci vreo scofală? 
Mai încearcă, merge parcă 
Ce mai stai? Scrie-le-n Braille 
Fă puţină puşcărie 

Du-te la mulitărie. 

Fugi, băiete,-ndată 

C-ai făcut-o lată 

Or să te găsească 

Şi-or să te belească 
Trişorii, circarii 

Şi toţi bişniţarii 

Fata ce stă strajă 

Să te prindă-n mreajă 

Nu urma pe fitecine 
Păzeşte parcări mai bine 


Naşte-te, înalță-te 
Urmăreşte fetele 
Spală-te, închină-te 
C-aşa vin succesele 
Fii băiat ascultător 

Fă pe voia şefilor 

Nu fura măcar o aţă 
Douăzeci de ani învaţă 
Și-apoi la muncă pe viaţă 
Fugi, băiete,-ndată 

Ei au pâinea toată 
Vâră-te-n canale 

Nu purta sandale 


Nu intra-n scandale 
Nu mai sta huidumă 
Mestecă-n dinţi gumă 
Pompa nu mai merge 
Pentru că minerul 

A furat mânerul 


E cu totul a mea 


Are tot ce vrea 

E o artistă, nu priveşte-napoi 

Are tot ce vrea 

E o artistă, nu priveşte-napoi 

Poate să extragă întunecimea din noapte 
Şi zilei să-i prindă un negru altoi 


Vei începe prin a fi mândru 

Să furi tot ce vede ea 

Vei începe prin a fi mândru 

Să furi tot ce vede ea 

Dar vei sfârşi privind prin gaura cheii 
Căci nu o poţi egala 


Ea nu se-mpiedică niciodată 
Nu are unde să cadă 

Ea nu se-mpiedică niciodată 
Nu are unde să cadă 

Ea nu-i copilul nimănui 

Legea n-o atinge cu-a ei spadă 


Poartă un inel egiptean 

Ce scânteie când vorbeşte 
Poartă un inel egiptean 

Ce scânteie când vorbeşte 

E o colecționară hipnotică 
Iar tu o-antichitate ce păşeşte 


Fă-i o plecăciune sâmbăta 
Felicit-o de ziua ei 

Fă-i o plecăciune sâmbăta 
Felicit-o de ziua ei 

Dă-i o trompetă de Halloween 
Şi-o tobă de Crăciun să îi iei 


Ferma lui Maggie 


La ferma lui Maggie io nu mai muncesc 
Nu, la ferma lui Maggie io nu mai muncesc 
Păi mă scol dimineaţa 

Pe ochi dau cu apă 

Am atâtea în cap 

Că mintea îmi crapă 

E o ruşine podeaua să-i lustruiesc 

Io la ferma lui Maggie nu mai muncesc 


Pentru frati-su lui Maggie io nu mai muncesc 
Nu, pentru frati-su lui Maggie io nu mai muncesc 
Îţi scoate ochii 

Cu ceva mărunțiş 

Dup-aia te-ntreabă 

Dacă bine dormişi 

Şi-ţi ia bani apoi de câte ori gâştele gâgâiesc 

Io pentru frati-su lui Maggie nu mai muncesc 


Pentru ta-su lui Maggie io nu mai muncesc 
Nu, pentru ta-su lui Maggie io nu mai muncesc 
Îţi suflă fumu-n ochi 

Râzând ca un smintit 

La camera de culcare 

Are geamul zidit 

Jandarmii toată ziua uşa-i pândesc 

Ah, pentru ta-su lui Maggie io nu mai muncesc 


Pentru mă-sa lui Maggie io nu mai muncesc 
Nu, pentru mă-sa lui Maggie io nu mai muncesc 
Vorbeşte cu argaţii 

De sfinţi şi de lege 

Nici măcar bărba-su 

Nimic nu-nţelege 


E babă, dar se dă fată, să nu-nnebunesc? 
Io pentru mă-sa lui Maggie nu mai muncesc 


La ferma lui Maggie io nu mai muncesc 
Nu, la ferma lui Maggie io nu mai muncesc 
Fac şi eu ce pot 

Să leg două-n tei 

Dar ei toți ar vrea 

Să ajung ca ei 

Tu slugăreşti şi ei cântă de te-asurzesc 

Io la ferma lui Maggie nu mai muncesc 


Dragoste-ntreagă/Fără margini 


Dragostea mea vorbeşte ca tăcerea 
Fără-a-şi arăta nici gândul, nici durerea 
Nu-mi spune nicicând că mi-e credincioasă 
Dar este sinceră, ca focul, ca gheaţa 
Oamenii duc trandafiri 

Promit toate comorile 

Dragostea mea râde ca florile 

Darurile nu-i cumpără viaţa 


În magazine Şi-n staţii aglomerate 
Oamenii vorbesc despre fapte-nsemnate 
Citesc cărți, repetă citate 

Scriu concluzii pe pereți 

Unii vorbesc despre viitor 

Dragostea mea vorbeşte încetişor 

Ea ştie că nu-i succes ca eşecul 

Şi că eşecul nu-i deloc succes 


Se petrec aventuri de capă şi spadă 
Madame aprind lumânări pe estradă 
În ceremoniile cu călăreţi 

Şi pionul trebuie să se-ncrunte 
Statui din bețe de chibrit 

Se năruie în sine 

Dragostea mea ştie totul prea bine 
Ca să judece sau să discute 


Podul la miezul nopţii tremură uşor 
Doctorul de ţară umblă fără spor 
Nepoate de bancheri perfecția caută 
Aşteptând daruri de la cineva 
Vântul urlă ca un baros 

Când noaptea rece se frământă 


Dragostea mea e ca un corb cu aripa frântă 
Zeribulit la fereastra mea 


Bluesul proscrisului 


Ce,-1 greu să te-mpiedici 

Şi să pici într-o lagună? 

Ce,-1 greu să te-mpiedici 

Şi să pici într-o lagună? 

Mai ales când sunt nouă grade sub zero 
Şi ora trei deja sună 


N-o să agăţ nici un tablou 
Rame-n perete n-o să prind 
N-o să agăţ nici un tablou 
Rame-n perete n-o să prind 
Oi arăta eu ca Robert Ford 
Dar ca Jesse James mă simt 


Ce n-aş da să fiu pe vreun 
Munte din Australia 

Ce n-aş da să fiu pe vreun 
Munte din Australia 

Nu ştiu de ce vreau să fiu acolo 
Dar poate s-ar schimba ceva 


Mi-am pus ochelari negri 

Şi port dintele ce-aduce noroc 
Mi-am pus ochelari negri 

Şi port dintele ce-aduce noroc 

Să nu-mi puneţi nici o-ntrebare 
Că s-ar putea să vă răspund pe loc 


Am o femeie în Jackson 

N-o să vă spun cum o cheamă 
Am o femeie în Jackson 

N-o să vă spun cum o cheamă 
Are pielea neagră, dar eu 

Tot o iubesc, de bună seamă 


Din nou pe drum 


M-am trezit dimineaţa 

Cu broaşte în şosete 

Maică-ta se ascunde 

Într-una din chiuvete 

Taică-tu intră-n odaie 

Cu-o mască de Napoleon 

Şi mă mai întrebi de ce nu stau aici 
Dragă, dar mă crezi moron? 


Păi mă duc să-ţi mângâi maimuța 
Şi mă-ntorc cu faţa numai gheare 
Te-ntreb cine-i în cămin 

Şi zici: Moş Crăciun, cine oare? 
Lăptarul intră şi el 

Poartă pe cap un melon 

Şi mă mai întrebi de ce nu stau aici 
Dragă, dar mă crezi chiar moron? 


Îţi cer ceva să mănânc 

Că mi-e groaznic de foame iar 

Îmi dai orez maro, alge 

Şi un hot-dog murdar 

Mă pipăi pe burtă 

Îmi caut stomacu-n zadar 

Şi mă mai întrebi de ce nu stau aici 
Dragă, n-ai puţină minte măcar? 


Bunicu-tău din baston 

Când se-nfurie scoate şişul 
Bunică-ta se închină 

La pozele de care-i plin afişul 
Unchiu-tău fură tot 

Ce-i cade în mână 


Şi mă mai întrebi de ce nu stau aici 
Dragă, tu eşti chiar nebună? 


Se bat ca chiorii-n bucătărie 

De-ţi vine să plângi pe coate 
Poştaşul intră şi el 

Dă şi el în ei cât poate 

Chiar şi chelnerul vine 

Şi cu el ai ceva să discuţi 

Şi mă mai întrebi de ce nu stau aici 
Dragă, dar tu de ce nu te muţi? 


Al 115-lea vis al lui Bob Dylan 


Navigam pe Mayflower 
Când am zărit pământ 
L-am strigat pe Arab 
Un om de cuvânt 

EI sosi fugind pe punte: 
„Uitaţi de balenă 
Priviţi în zare 

Opriţi motoare 
Pânzele-n bernă“ 

Am cântat toți muzica asta 
Ştiută de fiecare 
Matroz, când e pe mare 

„Cred c-o să-i zic America“ 
Am spus când am sosit 
Am tras adânc aer în piept 
Şi-apoi m-am prăbuşit 
Căpitanul Arab a-nceput 
Să scrie ceva-n dosare: 
„Haide să le luăm pământul 
Cu mărgele şi-oglinjoare“ 
Un copoi atunci sosi 

În cele mai proaste toane 

Şi ne-a băgat pe toţi la zdup 
Pentru că aveam harpoane 


Am evadat cumva de-acolo 
Şi cu faţa mea buimacă 

Am plecat dup-ajutor 

Călare pe-o bălţată vacă 

Ce m-a dus încet de-a dreptul 
Pe Bowery,-n noroaie 

Toţi strigau: „Pe vagabonzi 


Luaţi-i la bătaie“ 

M-am dus şi eu în rândul lor 
Sperând că n-am întârziat 
Când deodată mi-am dat seama 
Că de cinci zile n-am mâncat 


M-am dus într-un restaurant 
Şeful trepăda-n unghere 
I-am spus că am editat 
Codul bunelor maniere 
Chelneriţa era bărbat 

Într-o manta cu umeri laţi 
Am comandat clătite,-am zis: 
„Puteţi să mi le şi flambaţi?"* 
Dar chiar atunci bucătăria 

A explodat de la iahnie 
Mâncarea a zburat în aer 
Și-am plecat fără pălărie 


Nu sunt eu prea băgăcios 
Dar într-o bancă am intrat 
Să plătesc cauțiune 

Pentru Arab şi-al său regat 
Mi-au cerut să le-arăt actul 
Şi mi-am dat nădragii jos 
M-au azvârlit pe alee 

O tipă cu trup frumos 

M-a chemat la ea acasă 
Unde unul pus pe sfadă 

M-a bătut, mi-a luat pantofii 
Şi-am ajuns din nou în stradă 


Am bătut tare-ntr-o poartă 
Cu un steag american 

Am zis: „Am prieteni care-s 
Arestaţi şi n-au un ban“ 
Omul zise: „„Cară-te 


Că te bat ca pe-un vițel“ 
„Și pe Isus l-au respins“ 
„Da, însă tu nu eşti El 
Hai, cară-te, c-altfel îți rup 
Ciolanele, doar nu ţi-s tată“ 
M-am gândit să-l arestez 


Și-am plecat la drum îndată 


Cum am nimerit afară 

M-am suit într-un taxiu 

Am ieşit pe-ailaltă uşă 

Şi-un englez mi-a zis: „Le ştiu“ 
Pe când săream peste-o tonetă 
Cu hot-dogs şi o trăsură 
Parcată lâng-o clădire 

Cu citate din Scriptură 

Am intrat pe poarta mare 

Ca un marinar cărunt 

Erau servicii funerare 
Cioclu-ntreabă cine sunt 


I-am spus că ai mei prieteni 
Sunt închişi, de ei mi-e dor 
Mi-a dat cartea lui de vizită 
Zicând: „Sună dacă mor“ 
Cordial mâna i-am strâns 

Și în stradă am ieşit 

Când o bilă de popice 
Venind din drum m-a nimerit 
Suna un telefon cu fise 
Strident de îmi venea să mor 
Când am răspuns, din microfon 
A scos unul un picior 


Păi de acum eram sătul 
Să tot chem în ajutor 
Pentru Căpitanul Arab 


Şi prietenii ce mor 

M-am decis să dau cu banul 
Cap sau pajură să fie 

Ca s-aleg dacă mă duc 

La navă sau la puşcărie 
Mi-am amanetat costumul 
Pentru-un ban şi l-am zvârlit 
A căzut în sus cu stema 

Ce rimează cu trirema 

Deci la navă am fugit 


Păi biletul de parcare 

L-am luat de pe catarg 

Tocmai îl rupeam, când barca 
Pazei a venit din larg 

M-au întrebat cum mă cheamă 
Că sunt Captain Kidd le-am zis 
M-au crezut însă, vai mie 

Tot au mai dorit să ştie 

Aici cine m-a trimis 

Le-am spus: „Papa din Eruke“ 
La care matrozii, stoici 

Mi-au dat drumul imediat 
Erau foarte paranoici 


Când l-am mai văzut pe Arab 
Pe-o balenă sta călare 

Ce era căsătorită 

Cu paznicul de la-nchisoare 
Dar cel mai ciudat a fost 
Când ieşeam din golf cu bine 
Să văd trei corăbu care 
Vencau ţintă către mine 
L-am întrebat pe căpitan 
Cum îl cheamă, dintr-un foc 
Mi-a răspuns: „Columb mă cheamă“ 
Eu atunci i-am zis: „Noroc!“ 


Domnul cu lamburină 


Hei, Domnule cu Tamburină, un cântec vreau să-mi cânți 
Căci nu mi-e somn şi nici n-am unde să mă duc 
Hei, Domnule cu Tamburină, un cântec vreau să-mi cânți 
Şi-n dimineaţa numai clinchet te voi urma năuc 


Deşi imperiul nopţii s-a întors în ţărână 
Mi-a dispărut din mână 

M-a lăsat orbit aici ca în uitare 

Sunt uluit ce somn îmi e, mă clatin în pustiu 
Sub cerul purpuriu 

Pe străzi străvechi, prea mort pentru visare 


Hei, Domnule cu Tamburină, un cântec vreau să-mi cânți 
Căci nu mi-e somn şi nici n-am unde să mă duc 
Hei, Domnule cu Tamburină, un cântec vreau să-mi cânți 
Şi-n dimineaţa numai clinchet te voi urma năuc 


Poartă-mă în nava ta de sclipet şi rotiri 

În simţuri am delir, în mâini am noi simțţiri 

Nu pot păşi 

Gheata prea grea îmi pare 

Sunt gata să să plec orişiunde, gata să scapăt, vai 

În propriu-mi alai, arată-mi tu un rai 

Şi îţi promit să nu ies din cărare 

Hei, Domnule cu Tamburină, un cântec vreau să-mi cânți 
Căci nu mi-e somn şi nici n-am unde să mă duc 

Hei, Domnule cu Tamburină, un cântec vreau să-mi cânți 
Şi-n dimineaţa numai clinchet te voi urma năuc 


Chiar dac-ai auzi râzând, rotind, zvâcnind în nori pe cineva 
Să ştii că-1 doar aşa, un dor de-a evada 

La care numai cerul albastru-i frontieră 

Chiar dac-ai auzi cumva vreun ritm mai săltăreţ 

E doar un clovn petrecăreţ, vânează umbre pe pereţi 


În ritmul tău vrăjit de baiaderă 


Hei, Domnule cu Tamburină, un cântec vreau să-mi cânți 
Căci nu mi-e somn şi nici n-am unde să mă duc 
Hei, Domnule cu Tamburină, un cântec vreau să-mi cânți 
Şi-n dimineaţa numai clinchet te voi urma năuc 


Lasă-mă să dispar în fumul spiralat al minţii mele 
Printre-ale timpului castele, prin frunzarele-ngheţate 
Prin bântuiţi copaci, spre plajele brăzdate 

Să nu ne-ajungă-n veci al sorții câine 

Da, să dansez făcând cu mâna sub cer de diamant 
Un decupaj vibrant, de nisip înconjurat 

De-amintire încărcat, sub faţa mării scufundat 

Să uit complet de astăzi până mâine 


Hei, Domnule cu Tamburină, un cântec vreau să-mi cânți 
Căci nu mi-e somn şi nici n-am unde să mă duc 
Hei, Domnule cu Tamburină, un cântec vreau să-mi cânți 
Şi-n dimineaţa numai clinchet te voi urma năuc 


Porţile Raiului 


Război şi pace mintea le-ntoarce 
Pescăruşul ei consemnat pluteşte 

Peste norii patrupezi ai pădurii 

Îngerul cowboy călăreşte 

Cu lumânarea aprinsă-n soare 

Deşi lumina-n negru i-e vopsită 

Dar niciodată sub arborii Raiului nu-i ispită 


Stâlpul cu lampă are o clampă 

Cu gheare de fier ataşate 

De trotuarul sub care copiii jelesc 

Deşi umbreşte insignele toate 

Şi totul cade mereu şi mereu 

C-un zgomot teribil de sfărâmare 

Dar nici un zgomot nu vine dinspre Porţile Raiului mare 


Soldatul cel crud bagă capu-n nisip 
Şi-apoi tot timpul se plânge 

Către vânătorul desculţ ce-a surzit 

Dar de pe drumuri încă nu se strânge 

Pe plaja unde câinii latră 

La navele cu pânze tatuate 

Care plutesc spre Porţile Raiului, luminate 


C-un ac de busolă de timp ruginit 

Aladin şi lampa sa de faur 

Stă cu anahoretul utopic 

În şa pe Viţelul de Aur 

Şi promite Paradisul oricărui om 

Şi nimeni nu râde de-ale lui cuvinte 

Decât când ajunge la Porţile Raiului, sfinte 


Relaţii de posesiune 
Ei le şoptesc către aripe 


De condamnaţi la acţiune 

Ce-aşteaptă regi să se-nfiripe 

Şi eu încerc s-armonizez 

Vocea-mi cu-a păsărilor cântătoare 

Căci nu sunt regi la Porţile Raiului, de soare 


Madona neagră de pe scuter 

Zâna ţiganilor pe roate 

Fantoma ei de-argint îl face 

Pe gnom să urle cât se poate 

Şi păsările mari de pradă 

Păcatele ca frimituri îi ciugulesc 

Dar nu-s păcate în Grădina Raiului ceresc 


Regatele Experienţei 

Putrezesc în vântul mare 

Pe când săracii-şi schimbă-avutul 

Între ei fără-ncetare 

Şi prinţesele se-ntreabă 

Ce-i adevărat şi ce nu-i 

Dar asta chiar nu contează la Porţile Raiului 


Un soare distant se chiorăşte mereu 

Spre un pat ce nu-mi aparţine 

Pe când prieteni şi alți străini 

Fug de propriile lor destine 

Lăsându-i pe oameni slobozi total 

Să facă absolut orice vor 

Căci nu-s tribunale la Porţile Raiului orbitor 


În zori iubita mea soseşte 

Şi-mi spune ce-a visat 

Fără să-ncerce să desluşească 

Înţelesul visului ei ciudat 

Cred uneori că nu sunt cuvinte 

Să prindă cumva rostul graiului 

Căci nu există adevăr decât la Porţile Raiului 


E bine, mamă (doar că sângerez) 


Întunecime la amiază 
Linguri de-argint obliterează 
Cuţitele nu mai dau rază 
Baloane luna eclipsează 

Şi înţelege mintea-ţi trează 
Că n-are nici un sens nimica 


Ameninţări se sting pierdute 
Remarci de suicid sunt rupte 
Muştiucul de-aur cântă sute 
De vorbe goale, încrezute 
Căci să te naşti nu-i o virtute 
Dar moartea e, şi frica 


Fila ispitei zboară-n aer 

Şi o urmezi, şi dai de vaier 
Cascada milei cu-al ei caier 

A1 vrea să gemi, dar în încaier 
Te vezi cum eşti: încă un fraier 
Ce plânge tremurând 


Să nu te temi, deci, de-auzi, mamă 
Un sunet straniu ce te cheamă 

E doar atât: m-ai auzit oftând 

Unii cad morţi iar alții-nving 
Motive-ascunse îi împing 

Pe cei ce îi azvârl în ring 

Să lupte până ce se sting 

Să nu urăşti nimic, vă zic 

Decât ura 

Cuvinte-gloanţe-n aer latră 


Trase de oamenii de piatră 
Şi tunuri de copii se-ndreaptă 


Spre Crişti de carne-arzând pe treaptă 
Nimic nu-i sfânt, nu mai e sacră 
Nici Scriptura 


Clerici te duc pe căi greşite 
Învăţători îţi vând cuțite 

Și blide scumpe, aurite 

Dar până şi un preşedinte 
Al, triste, Statelor Unite 
Stă gol cum l-a făcut natura 


Chiar dacă ştim cu toţii legile fireşti 
De oameni trebuie mereu să te fereşti 
Dar e bine, mamă, o scot eu la capăt 


Reclame sclipitoare-ţi spun 
Că tu din toţi eşti cel mai bun 
Că poţi orice, că n-ai nici un 
Rival, la toate eşti imun 

Şi-n vremea asta ca un fum 
Viaţa se duce 


Te pierzi şi-apoi te regăseşti 
Îţi spui: de ce să te fereşti? 
Stai singur, nu ştii cine eşti 
Şi-auzi deodată voci cereşti 
Ce-ţi strigă să te pregăteşti 
Că ţi-au pus cruce 


Îţi sună-n nervi o întrebare 
Ce nici un răspuns nu are 
Dar îți aduce din uitare 

Că n-aparţii de nici o stare 
Că el, ea, ei — nimic nu pare 
Să te implice 


Deşi stăpânii croiesc legi 
Pentru netoţi şi pentru-ntregi 


Eu n-am nimic, mamă, cu ce să-mi duc viaţa 


Unii se supun la autoritate 
Deşi o dispreţuiesc cât se poate 
Îşi urăsc slujbele, vieţile toate 
Urăsc pe cei aflați în libertate 
Cultivă flori nu ca să le-arate 
Ci să le vândă-n piaţă 


Iar alţii predică principii 
Devin edili în municipii 
Şi-n cluburi sociale, tipii 
Bârfesc şi se dedau risipi 
Idoli îşi fac, eroi ai clipii 
„Domnul să-i ţină-n viaţă“ 


În timp ce alţii, lungi litanii 
Cântă în cor cu şobolanii 
Strâmbaţi de societate, stranii 
Nu vor să fie ei, golanii 

Mai buni ca tine, ci pe tine 
Să te scufunde-n greață 


Dar nu-i fac vină, nici nu-l condamn 
Pe cel ce-a ales să trăiască-n subteran 
E bine, mamă, dacă mă-njură 


Bătrâne judecă pe-oricine 
Mironosiţe fals virgine 

Morala lor e o ruşine 

De bani obsceni şi răi sunt pline 
Se ştie însă: tot ce ţine 

De propagandă-i moarte 


Cei care apără-o stafie 
Cu-a criminalilor mândrie 
Slăvind confortul pe vecie 
Crezând că vor trăi o mie 


De ani, ei trebuie să ştie 
Că nu ajung departe 


Ochii-mi plesnesc când în neştire 
Lovesc falşi zei şi cimitire 
Meschinăria trage fire 

În puşcărie să mă vâre 

Îmi trage şuturi, zice: bine 
Mi-ajunge câte ştiu de tine 

Ce îţi mai scrie-n carte? 


O, dacă gândurile mi s-ar vedea 
Sub cuțitul ghilotinei m-ar băga 
Dar e bine, mamă, e viaţa pur şi simplu 


Totul s-a sfârşit de-acum, Baby Blue 


Trebuie să pleci acum, ia tot ce vrei cu tine 

Dar tot ce vrei să păstrezi, înşfacă repede de la mine 
Uite-l pe orfanul tău cu puşca la picior 

Plângând ca un foc în soarele arzător 

Și sfinții coboară în cete, priveşte-i şi tu 

Căci totul s-a sfârşit de-acum, Baby Blue 


Autostrada-i pentru trişori, tu mergi pe inteligență 
Ia tot ce-ai adunat dintr-o pură coincidenţă 
Pictorul cu mâna goală de pe străzile tale 
Pictează pe cearşaful tău ţicnite linii şi-ovale 
Cerul ăsta la fel sub tine se desfăcu 

Şi totul s-a sfârşit de-acum, Baby Blue 


Marinarii tăi cu rău de mare s-au dus acasă 
Armatele tale de reni au plecat şi ele spre casă 
Iubitul care ţi-a ieşit acum de pe uşă 

A plecat cu toate păturile tale, păpuşă 

Chiar şi covorul de sub picioare îţi dispăru 

Şi totul s-a sfârşit de-acum, Baby Blue 


Lasă-ţi pietrele pe care-ai trecut râul în urmă 
Lasă şi morţii, ei n-or să-ţi calce pe urmă 
Vagabondul care bate acum la uşa ta 

Poartă hainele purtate de tine cândva 
Aprinde alt chibrit, ia-o de la capăt şi tu 
Căci totul s-a sfârşit de-acum, Baby Blue 


California (O primă versiune a „Bluesului proscrisului“) 


Mă duc către sud 

Pe graniţă-n Jos 

Mă duc către sud 

Pe graniţă-n Jos 

O puicuţă grasă 

M-a pupat aşa frumos 


Păi chiar aveam nevoie 
N-o spun într-o doară 
Valiza mi-e încuiată 
Hainele-mi atârnă-afară 


San Francisco fain e 

Ai soare cât vrei 

San Francisco fain e 

Ai soare cât vrei 

Da” io vreau patru-anotimpuri 
Şi-aici lipsesc trei 


Păi mi-am pus ochelari negri 

Port şi dintele cu noroc 

Mi-am pus ochelari negri 

Port şi dintele cu noroc 

Nu mă-ntrebaţi nimic-nimicuţa 
Că s-ar putea să vă răspund pe loc 


Adio Angelina 


Adio Angelina 
Clopotele regilor 

Au fost furate de bandiți 
Iar eu urmez sunetul lor 
Trianglul clincheteşte 

Şi trompetele se-ntrec 
Adio Angelina 

Ceru-i în flăcări 

Şi e timpul să plec 


Nu-i cazul să te superi 
Nu-i cazul să mă cerți 

Nu e nimic de dovedit 

Şi nu ai ce să ierți 

E doar o masă goală 

La margine de mare 

Adio Angelina 

Cerul e-n zbucium 

Iar eu sunt gata de plecare 


Valeţii şi reginele 

Au renunţat la curte 
Țiganii, cei cincizeci şi doi 
Trec de gărzi spre munte 
În spaţiul unde doiul 

Şi asul au turbat 

Adio Angelina 

Cerul se năruie 

Ne-om mai vedea vreodat” 


Ca o boschetară 


A fost odată când te-mbrăcai atât de şic 

Când aruncai şi cerşetorilor câte-un firfiric, nu-i aşa? 
Câte unu-ţi zicea: „Fii atentă, fată, că o s-o-ncurci odată“ 
Dar tu credeai că glumea 

Făceai pe-atunci mişto de oricine 

Se întâmpla să fie pe lângă tine 

Acum nu-ţi mai e aşa bine 

Acum nu-ţi mai ţine 

Când bogăţia şi mândria ţi s-au dus ca un fum 


Cum te simţi acum? 
Cum te simţi acum? 
Rămasă pe-afară 
Uitată, murdară 

Ca o boschetară? 


Ai fost la şcoala cea mai tare, pe bune, domnişoară Singură 
Dar din toată-nvăţătura n-ai sorbit decât o lingură 
Nu ţi-a spus nimeni acolo cum se trăieşte pe stradă 
Şi-acum trebuie să te-nveţi cu viaţa asta fadă 
Ziceai că n-o să te-nhăitezi niciodată 

Cu vagabondul cel bizar, şi-acum vezi deodată 

Că el nu vinde alibiuri, şi te pierzi toată 

În ochii lui goi ca de scrum 

Cum te simţi acum? 

Cum te simţi acum? 

Rămasă pe-afară 

Uitată, murdară 

Ca o boschetară? 


Ochii nu ţi se-ntorceau să vezi cum se-ncruntau 
Măscăricii şi jonglerii pe când te distrau 
N-ai înţeles, în fine, că nu era bine 


Să-i laşi pe alții să ia şuturi pentru tine 

Călăreai pe calul de crom cu al tău diplomat 

Ce purta pe umăr un motan tărcat 

Greu trebui să-ţi fi fost când ai aflat 

Că nu era cine ţi s-a recomandat 

După ce-a furat tot ce-ai avut şi te-a lăsat în drum 


Cum te simţi acum? 
Cum te simţi acum? 
Rămasă pe-afară 
Uitată, murdară 

Ca o boschetară? 


Prinţesă-n zbor pe căluşei între oameni frumuşei 

Ce beau gândindu-se că au ajuns cineva 

Ce-şi fac câte-un cadou elegant 

Dar tu scoate-ţi inelul cu diamant şi-amanetează-l pe undeva 
Ce mult râdeai altădată 

De vreun Napoleon în zdrenţe şi de vorbirea-i ciudată 
Du-te acum la el, dă-i-te toată 

Când n-ai nimic, nu pierzi nimic niciodată 

Eşti un zero în clipa asta, nu-ţi mai merge nicicum 
Cum te simţi acum? 

Cum te simţi acum? 

Rămasă pe-afară 

Uitată, murdară 

Ca o boschetară? 


Bluesul pietrei de mormânt 


Micuţii sunt în pat acum, bineînţeles 
Părinții oraşului atestă fără pic de succes 
Reîncarnarea calului lui Paul Revere pe şes 
Dar oraşul calm trebuie să rămână 


Stafia lui Belle Starr precepte-i dictează 

Lui Jezebel călugăriţa ce croşetează 

O perucă pentru Jack Spintecătorul care se-aşează 
În fruntea Camerei de Comerţ într-o rână 


Mama umblă-n fabrică 
Desculţă pe pământ 
Tata-i pe alee 

Fitile căutând 

Eu fredonez bluesul 
Pietrei de mormânt 


Mireasa isterică din bâlciul ciudat 
Țipă şi geme: „Tocmai m-au violat“ 
Doctorul trage jaluzelele imediat 
Zicând: „Bărbaţii afară, fără zăbavă“ 


Vraciul vine şi el cu toată tăria 

Și fără să-ncerce să-şi ascundă trufia 
Zice: „la nu mai boci, înghite-ţi mândria 
N-o să mori, nu-i otravă“ 


Mama umblă-n fabrică 
Desculţă pe pământ 
Tata-i pe alee 

Fitile căutând 

Eu fredonez bluesul 
Pietrei de mormânt 


Păi loan Botezătorul, torturând un hoţ 
Se uită la Comandantul mai tare ca toţi 
Zicând: „Erou mare, spune-mi dacă poţi 
Ca să vărs e vreo groapă vecină?“ 


Comandantul-i răspunse o muscă vânând: 
„Moarte la toţi pe care-i prind suspinând“ 
Şi-aruncând o ganteră se uită-n sus zicând: 
„Soarele-i laş, a făcut piele de găină“ 


Mama umblă-n fabrică 
Desculţă pe pământ 
Tata-i pe alee 

Fitile căutând 

Eu fredonez bluesul 
Pietrei de mormânt 


Regele Filistinilor, ca să-i salveze 

Le pune oase de fălci pe mormintele treze 
Pe-nşelători îi închide, pe sclave le face obeze 
Şi-i trimite pe toţi în jungla regească 

Davey Țiganul le arde sălaşul 

Cu sclavul său Pedro umple oraşul 

Cu o colecție de timbre, pe naşul 

Său şi pe alții să-i mituiască 


Mama umblă-n fabrică 
Desculţă pe pământ 
Tata-i pe alee 

Fitile căutând 

Eu fredonez bluesul 
Pietrei de mormânt 


Geometria inocenţei, carne pe os 

Duce la aruncarea cărții lui Galileo, vârtos 
În Dalila, care stă jalnică jos 

Şi-i curg lacrimi de râs, nu tristeţe 


Aş vrea să-i dau lui Brother Bill un fitil 

L-aş pune în lanţuri pe un deal inutil 

Cu câţiva stâlpi în preajmă, iar Cecil B. DeMille 
Ar muri până la adânci bătrâneți 


Mama umblă-n fabrică 
Desculţă pe pământ 
Tata-i pe alee 

Fitile căutând 

Eu fredonez bluesul 
Pietrei de mormânt 


Unde Ma Rainey şi Beethoven desfăceau sacul de dormit 
Cântăreţi din tubă exersează-acum neobosit 

Şi Banca Naţională vinde hărți pentru sufletul chinuit 

La bătrâni, în colegii şi-n vilă 


Aş vrea să pot scrie un cântec atât de banal 
Încât să-ţi ţină nevasta sănătoasă mintal 
Să-ţi aline durerea, să te ocrotească total 
De cunoaşterea fără sens, inutilă 


Mama umblă-n fabrică 
Desculţă pe pământ 
Tata-i pe alee 

Fitile căutând 

Eu fredonez bluesul 
Pietrei de mormânt 


Ca să râzi îţi trebuie multe, 
ca să plângi îţi trebuie-un tren 


Păi merg cu trenul de poştă, dragă 
Mă plictisesc cumplit 

Păi n-am dormit toată noaptea, dragă 
De geam sprijinit 

Dacă-auziţi că pe deal 

Am murit 

Să ştiţi că draga mea, în schimb 

A reuşit 


Frumoasă e luna, mamă 
Arzând pe cărărui 
Frumos e frânarul, mamă 
Cu steguleţul lui 

Frumos e şi soarele 

Pe mare hai-hui 
Frumoasă e şi fata mea 
De nu poţi să spui 


Acum vine iarna 

Pe geam sunt flori de gheaţă 
Aş vrea s-o spun tuturor 

Dar nimeni nu-i de față 

Aş vrea să fiu iubitul tău, dragă 
Nu şeful tău în viaţă 

Să nu zici că nu ţi-am spus 

De trenu-ţi piere-n ceaţă 


Dintr-un Buick 6 


Femeia asta de cimitir, am cu ea un copil 

Dar tipa mea sufletistă totdeauna mi-a dat azil 

I-un înger din gunoaie ce mereu pâine mi-a dat 

Dac-o să fiu pe moarte, o să-mi aştearnă-o pătură pe pat 


Păi când ţeava plesneşte şi eu pierdut stau pe pod 
Umblu nebun pe şosele, pe malul apei merg nerod 

Ea vine cu ac şi aţă, să mă coasă la loc imediat 

Dac-o să fiu pe moarte, o să-mi aştearnă-o pătură pe pat 


Ea nu mă bate la cap, nu vorbeşte prea mult fără voie 
Ea umblă ca Bo Diddley, de cârje nu are nevoie 

Trupu-i micuţ cu plumb şi-l ţine-ncărcat 

Dac-o să fiu pe moarte, o să-mi aştearnă-o pătură pe pat 


Îmi trebuie-un excavator ca de morţii mei să scap 

Şi-mi trebuie-o basculantă, mamă, pentru ce am eu în cap 
Ea-mi dă totul şi încă mai mult, cum aţi şi aflat 

Dac-o să fiu pe moarte, o să-mi aştearnă-o pătură pe pat 


Balada unui om subţire 


Intri în odaie 

Ai în mână un creion 
Cineva e gol într-un colţ 
Zici: „Cine-i acest domn?“ 
Încerci aşa tare 

Dar nu poţi să-nţelegi 

Ce vei zice în somn 
Sensu-1 abscons 


Căci aici se-ntâmplă ceva 
Dar nu ştii ce este 
Sau ştii, domnule Jones? 


Ridici capul şi-ntrebi: 

„Nu-i aşa că-i aşa?“ 

Şi cineva te arată cu degetul 

Şi zice: „l-a ta?“ 

Și tu zici: „Ce să fie?“ 

Și altcineva zice: „Cine ce ştie?“ 
Și tu zici: „Dumnezeule mare 
Sunt singur, nu-i nici suflare“ 

Şi totu-i abscons 


Căci aici se-ntâmplă ceva 
Dar nu ştii ce este 
Sau ştii, domnule Jones? 


Dai biletul şi intri 

Mergi să-l vezi pe forţos 

Ce se-ndreaptă spre tine îndată 
Ce te-ai aşezat jos 

Şi spune: „Cum e să fii 

Un om aşa curios?“ 

Şi tu zici: „Imposibil“ 


Și el îți dă atunci un os 
Totu-i atât de abscons 


Căci aici se-ntâmplă ceva 
Dar nu ştii ce este 
Sau ştii, domnule Jones? 


Ai atâția prieteni 

Printre tăietorii de lemne 

Ca să-ți dea semne 

Când fantezia ţi-e atacată 

Dar nimeni nu te respectă 
Şi-oricum aşteaptă ca la colectă 
Să dai un cec pentru vreo societate 
Oficială de caritate 


Ai fost cu profesorii 

Şi le-a plăcut la toți de tine 

Şi cu juriştii cei mari ai fost 

Aţi vorbit de lichele şi de vermine 
Ai citit toate cărțile lui 

F. Scott Fitzgerald din vitrine 

Eşti un om cult şi totuşi 

Totu-i abscons 


Căci aici se-ntâmplă ceva 
Dar nu ştii ce este 
Sau ştii, domnule Jones? 


Înghiţitorul de săbii vine la tine 
Îngenunchează, îşi face cruce 
Bate din pinteni 

Şi dintr-odată 

Gâtul tău împrumutat ţi-l aduce 
„Cum a fost fără el?“ te întreabă 
Plecând apoi ca un bonz 


Căci aici se-ntâmplă ceva 


Dar nu ştii ce este 
Sau ştii, domnule Jones? 


Şi piticul ciclop se arată 
Strigând cuvântul „ACUM“ 
Şi tu zici: „Din ce pricină?“ 

Şi el zice: „Cum?“ 

Și tu zici: „Ce-nseamnă asta?“ 
Şi el răspunde urlând: 

„Eşti o vacă, dă-mi lapte“ 

Vai, totu-i abscons 


Căci aici se-ntâmplă ceva 
Dar nu ştii ce este 
Sau ştii, domnule Jones? 


Deci, intri tăcut în odaie 

Ca o cămilă, din sprâncene-ncruntând 
Îţi pui ochii în buzunar 

Şi nasul ţi-l pui pe pământ 

Ar trebui să se dea legi 

Ca să nu mai vii aici prea curând 

Ar trebui să porți de-acum 

Căşti pe urechi 

Căci totu-i abscons 


Căci aici se-ntâmplă ceva 
Dar nu ştii ce este 
Sau ştii, domnule Jones? 


Queen Jane aproximativ 


Când mama ta-ţi refuză toate invitaţiile 
Şi tatăl tău vorbind cu sora ta susține 

Că eşti obosită de tine şi de toate creațiile 
Queen Jane, nu vrei să treci pe la mine? 
Queen Jane, nu vrei să treci pe la mine? 


Când florăresele-ţi cer înapoi florile-mprumutate 
Şi parfumul trandafirilor lor nu mai ţine 

Şi toți copiii tăi te privesc cu feţe întunecate 
Queen Jane, nu vrei să treci pe la mine? 

Queen Jane, nu vrei să treci pe la mine? 


Şi când toţi clovnii plătiți de tine vreodată 
Au murit în bătălii pe meleaguri străine 
Şi când te-ai săturat de soarta asta ciudată 
Queen Jane, nu vrei să treci pe la mine? 
Queen Jane, nu vrei să treci pe la mine? 


Când toţi sfătuitoru tăi plasticul şi-l ridică 

La picioarele tale, să te convingă că nu ţi-e bine 
Să-ţi arate că trebuie să fii mai fără de frică 
Queen Jane, nu vrei să treci pe la mine? 

Queen Jane, nu vrei să treci pe la mine? 


Şi când toţi bandiții cărora le-ai întors obrazul 

Îşi dau jos bandanele în suspine 

Şi ai nevoie de cineva căruia să nu-ţi spui necazul 
Queen Jane, nu vrei să treci pe la mine? 

Queen Jane, nu vrei să treci pe la mine? 


Autostrada 61 


Domnul i-a zis lui Abraham: „Ucide-mi un fiu“ 

Abe zise: „Doamne, mă crezi chiar diliu?“ 

Domnul zise: „Nu“. Abe zise: „Ce?“ 

Domnul zise: „Poţi să faci cum vrei, bre 

Dar când mă mai vezi de-acum să fugi ca nebunul“ 
Iar Abe zise: „Unde vrei să-mi ucid fiul, preabunul?“ 
Domnul zise: „Pe Autostrada 61“ 


Lui Georgia Sam mereu nasu-i curgea 
Departamentul pentru săraci haine nu-i mai dădea 
Atunci pe bietul Howard îl întrebă: 

„Unde să mă duc? Unde haine se dă? 

Zi mai iute, că tre'-să zbor ca lăstunul“* 

Moş Howard zise: „Ho, că nu dă cu tunul 

Uite colea, pe Autostrada 61“ 


Mack Degetul îi zise lui Ludovic pe-ndelete: 

„Am patruzeci de şireturi roşii, albe şi-albastre de ghete 
Şi-o mie de telefoane fără rozete 

Unde să le vând, la care tonete?“ 

Şi regele Ludovic îi zise: „Nici unul 

Din vaduri nu-i mai bun ca ăsta, eu unul 

Le-aş vinde pe toate pe Autostrada 61“ 


A cincea fiică dintr-a douăşpea noapte 
Primului tată îi zise în şoapte: 

„Ceva nu-i în regulă, prea am tenul de lapte“ 
„Vino-n lumină“ zise el, „Hm, ai dreptate 
Hai la mama a doua.“ Dar cu nebunul 

De al şaptelea fiu era ea, şi grăsunul 


Cu ea o pornise pe Autostrada 61 


Un trişor plictisit şi foarte banal 
Incerca să provoace un nou război mondial 


Găsi un impresar ce 1-a spus iritat 

Că asemenea lucru pân-atunci n-a-ncercat 
„Dar dacă vrei un război, putem face unul 
Punem pocnitori ce răsună ca tunul 

La soare, pe Autostrada 61“ 


Bluesul lui Tom Degeţelul 


Când eşti pierdut în ploaie în Juarez 
Şi Paştele-i şi el acu’ 

Şi gravitația ta cedează 

Şi negativitatea dispăru 

Nu te mai grozăvi atâta 

Când cobori pe Rue Morgue Avenue 
Sunt câteva femei flămânde acolo 
În faţa lor nu ai nici un atu 


De-o vezi cumva pe Sfânta Annie 
Transmite-i salutări din partea mea 

Eu am degetele înnodate 

Şi oricum nici nu mai pot umbla 

Nu mi-a rămas nici puterea 

Să mă scol şi să mai beau ceva 

Nici prietenul meu cel mai bun, doctorul 
N-are idee ce oi avea 


Dulcea Melinda 

Peonii îi spun zeița nebună 

Vorbeşte bine englezeşte 

Şi te invită să mâncaţi împreună 

Şi tu eşti gentil 

Şi mai întâi te-ntrebi ce-a vrut să spună 
Şi ea-ţi fură vocea 

Şi rămâi urlând dement la lună 


În sus pe Housing Project Hill 
Ai fie averi, fie glorie 

Trebuie să alegi între ele 

Deşi ambele-s fantasmagorie 
Nu te prosti să rămâi 

E vechea istorie 


Poliţiştii n-au nevoie de tine 
Iar drumul plin de călători e 


Acum — autorităţile toate 

Stau la palavre, se laudă 

Cum l-au şantajat pe ofiţerul de ordine 
Să comită cine ştie ce fraudă 
Împreună cu Îngerul pe care 
La-nceput toţi îl aplaudă 

Dar de care până la urmă 

Nimeni nu mai vrea să audă 


Am început cu vin de Burgundia 
Dar am trecut curând la tărie 

Toţi ziceau că sunt eroul lor 

Dar toţi mi-au făcut câte-o porcărie 
Râdeau de mine, aprobau 

Chiar când spuneam vreo gogomănie 
M-am săturat, mă-ntore la New York 
De-acuma mi-a ajuns şi mie 


Drumul Dezolării 


Ei vând cărţi poştale cu spânzurați 
Pictează paşapoartele-n cafeniu 
Salonul de frumuseţe-i plin de matrozi 
Circu-a sosit în oraşul pustiu 

Iată-l şi pe comisarul orb 

L-au adus aici hipnotizat 

Cu-o mână se ţine de-un saltimbanc 
Cealaltă-n nădragi şi-a băgat 

Și patrula de ordine stă ca pe jar 
E-n pragul dezertării 

Când Doamna şi eu privim către ea 
Din Drumul Dezolăru 


Cenuşăreasa, cam uşuratică-apare 
„Oamenii se cunosc doar în pat“, a zâmbit 
ȘI şi-a-nfipt mâinile-n buzunare 

Cam ca Bette Davis, dac-aţi auzit 

Şi intră şi Romeo, care suspină 

„Vrei tu să fii numai a mea?“ 

La care cineva-l zice: „Prietene, eşti în plus 
Mai bine-ai face dacă te-ai căra“ 

Şi singurul zgomot ce se mai aude 

După plecarea Salvăru 

E Cenuşăreasa, care o şterge-n viteză 

Pe Drumul Dezolăru 


Acum şi luna s-a ascuns în nor 

Iar stelele toate au scăpătat 
Ghicitoarea-n ghioc şi-a vârât şi ea 
Recuzita în cortul bălţat 

Au rămas afară doar Cain şi Abel 
Şi cocoşatul din Notre-Dame 
Toată lumea face dragoste-acum 


Sau priveşte la ploaie prin geam 
Şi Bunul Samaritean se îmbracă 
Pentru spectacolul decorării 
Merge la carnaval în seara asta 
Pe Drumul Dezolăriu 


Ofelia e şi ea sub fereastră 

Am o strângere de inimă pentru ea 
E fată bătrână, deşi a făcut 

Douăzeci şi unu de ani abia 

Pentru ea moartea-i un gând romantic 
Poartă o vestă de fier prinsă-n faţă 
Profesia ei îi este religie 

Păcatul ei e lipsa de viaţă 

Şi deşi ochii-i sunt cufundați 

În curcubeul de deasupra mării 

Mai trage cu ochiul din când în când 
La Drumul Dezolării 


Einstein, sub masca lui Robin Hood 
Cu amintirile-ntr-un scrin de-abanos 
A trecut acum o oră pe-aici 

Cu prietenul lui, călugărul gelos 
Arăta atât de crunt şi curat 

Pe când cerşea o ţigare 

Apoi s-a dus adulmecând un burlan 
Şi spunând o numărătoare 

Acum n-ai da doi bani pe el 

Dar a fost vestit cândva pe-ntinsul ţării 
Pentru vioara electrică la care cânta 
Pe Drumul Dezolării 


Dr. Jeg lumea sa şi-o păstrează 
Într-o cupă de piele anume 
Dar toţi pacienţii săi fără sex 
Încearcă să i-o facă fărâme 

lar sora, o ratată locală 


Cianura o arată orişicul 

Ca şi placarda pe care scrie 
„Ai milă de sufletul lui“ 

Toţi suflă în fluiere de un ban 
Îi auzi în faptu-nserării 
Dacă-ţi fereşti auzul de vuietul 
Din Drumul Dezolăru 


Pe stradă au întins cortine 
De banchet se pregătesc 
Fantoma de la Operă 

Poartă veşmântul preoţesc 
Cu lingura pe Casanova 

Îl umflă, ca să-i ţină minte 
Apoi îl ucid cu propria-i fală 
Otrăvindu-l cu cuvinte 
Fantoma strigă la femei 
„Plecaţi, daţi-l uitării 

L-au pedepsit fiindcă a fost 
Pe Drumul Dezolănii“ 

La miezul nopţii toți agenţii 
Şi-o trupă de eroi şi zei 

les şi-nconjoară pe cei care 
Știu mai multe decât ei 
Apoi la fabrică îi duc 

Unde maşina de infarct 

De umeri li se ataşează 
Şi-apoi dintr-un castel compact 
Mai aduc nişte benzină 
Oamenii asigurării 

Ca nimenea să nu mai scape 
Pe Drumul Dezolăru 


Cinste Neptunului lui Nero 
Titanicului printre peşti 

În care toată lumea strigă: 
„Tu de care parte eşti?“ 


Şi Ezra Pound şi T.S. Eliot 
Boxează-n turn la căpitan 

În râsul celor ce dansează 

Şi aduc flori de pe ocean 
Între-ale mării largi ferestre 
Plutesc sirenele visării 

Şi nimeni nu se mai gândeşte 
La Drumul Dezolăriui 


Da, am primit scrisoarea ta 

(Chiar când ceva s-a rupt la clanţă) 
Mă-ntrebi cum o mai duc, de parcă 
Ar mai avea vreo importanţă 

Toți tipii despre care-mi scrii 

Îi ştiu pe toţi anume 

Doar chipurile le-am schimbat 

Şi le-am dat câte-un alt nume 

Cum nu ştiu bine să citesc 

Te rog, dă-mă uitării 

Doar dacă nu-mi trimiţi scrisori 
Din Drumul Dezolăru 


În mod sigur pe Fourth Street 


Ai foarte mult tupeu 

Să spui că mi-eşti prieten 
Când sufeream 

Priveai rânjind la mine 


Ai foarte mult tupeu 
Să spui că m-ai ajutat 
Când nu ai vrut mereu 
Decât să ieşi tu bine 


Zici că te-am lăsat baltă 
Dar nu a fost aşa 

De-ai suferit atât 

De ce n-ai arătat-o? 


Zici că nu mă mai crezi 
Dar nu e chiar aşa 

Nu m-ai crezut nicicând 
Dar ai uitat-o 


Să ştu că ştiu de ce 
Atâta mă bârfeşti 

Am fost în gaşca ta 
Dar am lăsat-o-n urmă 


Atât de prost mă crezi 

Să vreau să am de-a face 
Cu cei ce vor să navigheze 
Fără cârmă? 


Când ne-ntâlnim pe stradă 
Mereu te porţi ciudat 

Zici: „Ce mai faci? Succes!“ 
Dar într-o doară 


Când ştiu c-ai vrea mai bine 

Să mă vezi paralizat 

De ce nu strigi c-ai vrea să plâng 
Şi să mă doară? 


Nu dau doi bani pe tine 
Cu suferinţa ta 

De-aş fi un mare hoţ 
Ți-aş intra-n casă 


Știu şi de unde vine 
Nu mai eşti cineva 
Oh, dac-ai şti cât de 
Puțin îmi pasă 


Tot ce-aş mai vrea ar fi 

Să fii o clipă-n pielea mea 
Iar eu o clipă doar 

Să fiu ca tine 


Aş vrea o clipă doar 

Să poţi să fu în pielea mea 
Atunci ai şti ce silă 

Mi-e de tine 


Poţi te rog să te târăşti prin fereastră? 


Stă-n camera ta, mormântul lui, cu un pumn de pioneze în palmă 
Preocupat să se răzbune, blestemând 

Morţii care nu-i mai pot răspunde la nici o sudalmă 

Sunt convins că n-are nici o intenţie 

Să privească spre tine, decât 

Ca să testeze pe tine cine ştie care invenţie 


Poţi te rog să te târăşti prin fereastră? 

Pe mâini şi pe coate, n-o să te zdreleşti 

Cum poţi să spui că el o să te bântuie? 

Poţi în definitiv să te întorci la el când doreşti 


Arată aşa sincer, simte-aşa din rărunchi 

Când încearcă să cojească luna şi s-o arate 

Cu furia sa de afaceri, cu câinii de vânătoare-n genunchi 
Dacă-i trebuie-un al treilea ochi pur şi simplu îl scoate 
Tu nu eşti bună decât să-i pui creta-n mână 

Sau s-o ridici dac-o aruncă în spate 


Poţi te rog să te târăşti prin fereastră? 

Pe mâini şi pe coate, n-o să te zdreleşti 

Cum poţi să spui că el o să te bântuie? 

Poţi în definitiv să te întorci la el când doreşti 


De ce pare el aşa drept când tu atât te-ai schimbat 
Oare ţi-e frică de cutia în care-l ții 

Pe când nebunii săi ucigaşi rearanjează neîncetat 
Religia lor cu femei de tablă, odată vii 

Ce le susţin părerile, dar tu-ți arăţi durerile 

Hai afară, căci deja s-a-nnoptat 


Poţi te rog să te târăşti prin fereastră? 
Pe mâini şi pe coate, n-o să te zdreleşti 
Cum poţi să spui că el o să te bântuie? 


Poţi în definitiv să te întorci la el când doreşti 


Stând pe un gard de sârmă ghimpată 


Am dat cinşpe milioane de dolari, o mie două sute şapteşdoi de cenți 

Am dat o mie două sute douăşapte de dolari şi cinzeşcinci de cenți deodată 
Uite-ogarul meu cum muşcă un iepure 

Şi cum mingea mea de fotbal stă pe-un gard de sârmă ghimpată 


Păi temperatura îmi creşte şi picioarele mi se mişcă mai greu 
Da, temperatura îmi creşte şi picioarele mi se mişcă mai greu 
Doctoru-ăsta arab vine, îmi face-o injecție 

Da” nu-mi spune dacă boala mea o s-o am mereu 


Femeia asta a mea mă umple cu trupul ei 
Da, femeia asta a mea mă umple cu stupul ei 
Îmi zice uneori Stan 

Iar alteori îmi zice Domnul Grobei 


Sigur, o să ziceţi că bluesul ăsta-i o zdrăngăneală 
Știu c-o să ziceţi: cântecu-ăsta-i o lălăială 

Doar dacă n-aţi fost într-un tunel 

Şi n-aţi căzut 69, 70 de picioare pe-o sârmă ghimpată 


Noaptea întreagă 


Femei pe zi ploioasă nr. 12 & 35 


Te-njură de te strădui să fu bun 
Te-njură-n gura mare şi ţi-o spun 
Te-njură dacă vrei să pleci acasă 
Te-njură de stai singur şi nu-ţi pasă 
Dar nu mă simt deloc remarcat 
Oricine-apare trebuie-njurat 


Păi te-njură dacă mergi încet pe stradă 
Te-njură dacă stai pe palisadă 
Te-njură dacă umbli pe podea 
Te-njură dacă uşa vei crăpa 

Dar nu mă simt deloc remarcat 
Oricine-apare trebuie-njurat 


Te-njură dacă-ţi iei micul dejun 
Te-njură de te văd sănătos tun 
Te-njură de ceva parale-ţi ies 
Te-njură şi apoi îți zic: succes! 
Dar nu mă simt deloc remarcat 
Oricine-apare trebuie-njurat 


Păi te-njură şi îţi spun că s-a sfârşit 
Te-njură şi-apoi vezi c-au revenit 
Te-njură când maşina ţi-o parchezi 
Te-njură când chitara ți-o-nstrunezi 
Dar nu mă simt deloc remarcat 
Oricine-apare trebuie-njurat 


Te-njură când te plimbi în umbra deasă 
Te-njură când mergi singur către casă 
Te-njură şi-apoi spun că ai curaj 
Te-njură când dispari din peisaj 

Dar nu mă simt deloc remarcat 
Oricine-apare trebuie-njurat 


Viziuni cu Johanna 


Nu-ţi joacă noaptea renghiuri pe când încerci să fii atât de liniştit? 

Am eşuat aici, deşi s-o negăm facem totul necontenit 

Şi Louise ţine-un strop de ploaie în palme iar tu sfidezi asta la nesfârşit 
Lumini pâlpâie din mansarda de vizavi 

Pe când ţevile de-ncălzire tuşesc aci 

E country music în boxe cântând ca în vis 

Dar nu-i nimic, chiar nimic de închis 

Sunt doar Louise şi iubitul ei înlănţuiți fierbinte 

Şi viziunile cu Johanna ce-ţi trec fantastic prin minte 


Pe maidanul unde doamnele joacă baba-oarba cu lanţul de chei 
Şi fetele nopţii şoptesc de escapade cu trenul de ora trei 

ÎI auzim pe paznicul de noapte aprinzându-şi lanterna 

Se întreabă dacă el sau ele au cele mai demente idei 

Louise e bine, e pe-aici, pe aproape 

E delicată, arată ca o oglindă cu ape 

Dar văzând-o ţi-e deodată atât de clar 

Că Johanna nu-i aici, că totul e-n zadar 

Fantome electrice urlă-n oasele feţei sale 

Unde viziunile cu Johanna m-au înlocuit, ireale 


Băieţelul pierdut se ia atât de tare în serios 

Se-mpăunează cu nefericirea lui, îi place să trăiască periculos 
Şi când numele ei îl pronunt 

Vorbeşte de-un sărut de-adio de la ea, trist şi frumos 

Ştie şi el despre fete că mai toate sunt cochete 

Pălăvrăgind la perete pe când eu sunt în holul cu pete 

Oare cum să-ţi explic? 

Oh, mi-e câteodată atât de greu 

Căci viziunile cu Johanna mă ţin până-n zori treaz mereu 


In muzeele reci infinitul e pus la-ncercare 
Vocile au ecouri, aşa e poate mântuirea după un timp oarecare 


Dar Mona Lisa are tristeţea autostrăzilor 

Se vede după zâmbet şi după înfăţişare 

Oamenii timizi şi primitivi îngheaţă 

Când strănută femeile cu molatică față 

Auzi cum strigă unul cu mustață: 

„Drace, mi-au dispărut genunchii în ceață“ 

Bijuterii şi binocluri atârnă de gâtul catârului zălud 

Dar viziunile cu Johanna fac ca totul să pară insuportabil de crud 


Neguţătorul ambulant îi spune contesei ce pretinde că-l ocroteşte: 
„Numiţi-mi pe unul care nu-i parazit şi-o să mă rog pentru el creştineşte“ 
Dar Louise zice mereu: 

„Ie mulţi care după asta tânjeşte“ 

Pe când se îmbracă pentru el 

Şi Madona încă nu s-a arătat 

Vedem cum cuşca goală s-a corodat 

Unde o dată capa ei de pe scenă-a alunecat 

Vioristul şi el la drum a plecat 

Scrie că tot ce posezi înapoi trebuie dat 

La spatele camionului cu peşte sărat 

Unde conştiinţa mi-a explodat 

Muzicuţele cântă şperaclele şi ploaia-ntr-un glas 

Iar viziunile cu Johanna sunt astăzi tot ce mi-a mai rămas 


Unul din noi va şti (acum sau mai târziu) 


N-am vrut să te rănesc atât de rău 

N-ar trebui s-o pui la inimă prea tare 
N-am vrut atât de tristă să te fac 

A fost doar o nefericită întâmplare 

Când ţi-ai luat adio de la lume şi-ai zâmbit 
Am crezut, şi mi-o repet întruna 

Că ţi-ai luat adio doar pentru un timp 

Nu am ştiut că pleci pentru totdeauna 


Acum sau mai târziu unul din noi va şti 

Că ai făcut ce se putea mai bine 

Acum sau mai târziu unul din noi va şti 

C-am încercat cu-adevărat să m-apropii de tine 


N-am putut vedea ce mi-ai arătat 

Gura-ţi era de eşarfă ascunsă 

N-am putut şti de unde mă cunoşti 

Că mă cunoşti de undeva te-am crezut însă 
Când şoapta-n ureche ţi-am auzit 
Zicându-mi: „Pleci cu ea sau cu mine?“ 
N-am înţeles prea bine ce-ai spus 

Cât de tânără eşti n-am văzut bine 

Acum sau mai târziu unul din noi va şti 

Că ai făcut ce se putea mai bine 

Acum sau mai târziu unul din noi va şti 
C-am încercat cu-adevărat să m-apropii de tine 


N-am observat când a-nceput ninsoarea 

Vocea ta era tot ce auzeam 

Nu am văzut, dar te-am crezut pe tine 

Că şti locul spre care ne îndreptam 

Şi-apoi, mai târziu, pe când îmi ceream scuze 
Mi-ai spus că nu erai de la fermă, că ai zis doar aşa 


ȘI ţi-am spus şi eu, când voiai să-mi scoţi ochii 
Că să te jignesc n-a fost intenția mea 


Acum sau mai târziu unul din noi va şti 

Că ai făcut ce se putea mai bine 

Acum sau mai târziu unul din noi va şti 

C-am încercat cu-adevărat să m-apropii de tine 


Te vreau 


Groparul plânge vinovat 

Şi flaşnetaru-a suspinat 

Şi saxofoane triste-mi spun c-ar trebui să te reneg 
Şi clopote, şi cornuri sparte 

Îmi urlă cu dispreţ de moarte 

Dar nu-i aşa, nu-i scris în carte 

Că m-am născut ca să te pierd 


Te vreau, te vreau 
Te vreau aşa de tare 
Dragoste, cât te vreau 


Politicianul beat, nătâng 

Pe strada unde mame plâng 

Mântuitori ce dorm adânc, toţi te aşteaptă 
Şi eu i-aştept, să uit odată 

Că beau din cupa mea crăpată 

Şi să deschid, doar pentru tine 

Poarta deodată 


Te vreau, te vreau 
Te vreau aşa de tare 
Dragoste, cât te vreau 


Toţi taţii mei s-au dus de mult 
Fără să fi trăit iubirea 

Fiicele lor mă mustră-acum 
Că nu le tulbur amintirea 


Mă-ntorc la Dama mea de Pică 

Dar camerista ce să-mi zică? 

Ea ştie că nu-mi este frică, şi ea-i vitează 
Cu mine-a fost ca şi c-un fiu 

Mi-a înţeles gândul pustiu 


Ea ştie unde-aş vrea să fiu 
Dar nu contează 


Te vreau, te vreau 
Te vreau aşa de tare 
Dragoste, cât te vreau 


Cât îmi cântase şi-mi dansase 
Copilu-n haine de mătase 

Dar l-am oprit, fiindcă te luase 
De lângă pieptul meu 

Fiundcă-i frumos, dar sincer nu-i 
I-am atârnat flautu-n cui 

Dar timpul e de partea lui 
Pentru că eu... 


Te vreau, te vreau 
Te vreau aşa de tare 
Dragoste, cât te vreau 


Blocat din nou în Mobile 
cu bluesul din Memphis de nesuferit 


Oh, telalul merge-n cercuri 

Pe stradă-n sus şi-n jos 

ÎI întreb ce se întâmplă 

Îmi spune că-i de prisos 

Şi doamnele se poartă blând 

Îmi dau şi scoci, şi prenadez 

Dar ştiu prea bine-n sinea mea 

Că nu pot să evadez 

Oh, Doamne, oare chiar s-a sfârşit? 
Sunt blocat în Mobile, mamă 

Cu bluesul din Memphis de nesuferit 


Păi Shakespeare e pe alee 

Cu ciocaţi şi cu chelie 

Vorbind cu o franțuzoaică 

Ce îi spune că mă ştie 

Aş trimite o scrisoare 

Ca să aflu ce 1-a zis 

Dar cutia e-ncuiată 

Şi chiar poşta s-a închis 

Oh, Doamne, oare chiar s-a sfârşit? 
Sunt blocat în Mobile, mamă 

Cu bluesul din Memphis de nesuferit 


Mona-mi zice că de trenuri 

La distanţă să mă ţin 

Căci frânarii toţi beau sânge 
Cum alţi oameni sorb din vin 
I-am răspuns: „N-am ştiut asta 
Căci am întâlnit doar unul 
Care ochii mi-a fumat 

Şi mi-a risipit tutunul“ 


Oh, Doamne, oare chiar s-a sfârşit? 
Sunt blocat în Mobile, mamă 
Cu bluesul din Memphis de nesuferit 


Bunicu-a murit alaltăieri 

Şi-n nişte stânci l-au îngropat 

ȘI toţi încă mai vorbesc 

Cât de tare s-au mirat 

Dar eu ştiam c-o să moară 

Căci nu mai era la fel 

A făcut un foc pe stradă 
Şi-a-nceput să tragă-n el 

Oh, Doamne, oare chiar s-a sfârşit? 
Sunt blocat în Mobile, mamă 

Cu bluesul din Memphis de nesuferit 


Acum — senatorul vine 

Şi cu pușca lui ne-nfruntă 

Iar apoi ne dă bilete 

La a fiului său nuntă 

Eu era s-o păţesc foarte 

Când m-au prins ca pe-un poltron 
Că n-aveam bilet şi stam 

Ascuns după-un camion 

Oh, Doamne, oare chiar s-a sfârşit? 
Sunt blocat în Mobile, mamă 

Cu bluesul din Memphis de nesuferit 


Predicatorul se holbă 

La mine când l-am întrebat 

De ce s-a-mbrăcat în ziare 

Peste haină-n lung şi-n lat 

Însă m-a-njurat dup-aia 

Și-am şoptit: „Nici tu, vezi bine 
Nu eşti cine ştie ce 

Eşti şi tu la fel ca mine“ 

Oh, Doamne, oare chiar s-a sfârşit? 


Sunt blocat în Mobile, mamă 
Cu bluesul din Memphis de nesuferit 


Omul care-aduce ploaia 

Două cure mi-a dictat 

Una cu hapuri texane 

A doua cu gin curat 

Le-am mixat ca un nebun 

Şi le-am dat curând pe gât 

Şi de-atunci lumea-i urâtă 

Şi timpul a dispărut 

Oh, Doamne, oare chiar s-a sfârşit? 
Sunt blocat în Mobile, mamă 

Cu bluesul din Memphis de nesuferit 


Când Ruthie pe la ea mă cheamă 
În laguna ei cu pian 

Unde-o văd gratis valsând 

Sub astrul panamian 

Îi spun: „Hai, zi-o pe-a dreaptă 

De debutanta mea ştiai?* 
„Debutanta ta ştie ce-ţi trebuie 

Eu ştiu ce dorinţe ai“ 

Oh, Doamne, oare chiar s-a sfârşit? 
Sunt blocat în Mobile, mamă 

Cu bluesul din Memphis de nesuferit 


Sunt cărămizi pe Strada Mare 
Unde nebunii de neon 

Se urcă şi apoi se-aruncă 

Doi-trei deodat”, perfect sincron 
Eu stau aicea răbdător 

Aştept să aflu cu ce preţ 

Scapi de povara fără margini 

De a trăi mai multe vieți 

Oh, Doamne, oare chiar s-a sfârşit? 
Sunt blocat în Mobile, mamă 


Cu bluesul din Memphis de nesuferit 


Jobenul din piele de leopard 


Văd că te-ai înnoit: ai joben din piele de leopard 
Chiar te-ai înnoit: ai joben din piele de leopard 
Spune-mi, drăguţo 

Cum te simţi sub cilindrul înalt 

Al jobenului tău din piele de leopard? 


Arăţi bine cu el, dă-mi şi mie 
Voie să sar un pic pe el 

Doar aşa, ca să mă conving 

Că e chiar ultimul model 

Se bâţâie pe capul tău 

Ca o saltea pe un pahar de Duvel 
Jobenul tău din piele de leopard 


Dacă vrei să vezi răsăritul de soare 
Ştiu eu unde e bine 

O să ieşim odată din oraş 

Şi-o să stăm pe vreo înălțime 

Eu cu cureaua 

Înfăşurată în jurul tâmplelor bine 
Şi tu stând pur şi simplu 

În jobenul tău din piele de leopard 


L-am întrebat pe doctor dacă pot să te văd 
Nu-ţi face bine, mi-a zis 

Dar nu l-am ascultat. Şi acum e prăpăd 
Căci la tine-acasă el mi-a deschis 

Nu-mi pasă că mă-nşeli cu el 

Doar de şi-ar scoate odată 

De pe capul chel 

Jobenul tău din piele de leopard 


Văd că ai şi un nou amant 
Nu l-am văzut deloc pân-acum 


V-am văzut făcând sex în garaj 

Aţi uitat deschisă poarta de la drum 
Crezi că te iubeşte pentru banii tăi? 

Nu-i aşa nicidecum: 

E pentru jobenul tău din piele de leopard 


Ca o femeie 


Pe nimeni nu-l doare nimic 

În seara asta plouă pic cu pic 
Toată lumea ştie 

C-ai haine noi o mie 

Dar văd acuma că funda aurie 

Şi panglica din bucle ţi-au căzut 
Ea primeşte ca o femeie, da, aşa-i 
Iubeşte ca o femeie, da, aşa-i 
Boceşte ca o femeie 

Dar bufneşte ca un copil mic 


Queen Mary e draga mea 

S-o văd din nou acum voi încerca 
Nimeni nu va şti 

Că ea nu poate fi 

Sfântă decât când se va linişti 

Cu ceața, amfetamina şi perlele ei 
Ea primeşte ca o femeie, da, aşa-i 
Iubeşte ca o femeie, da, aşa-i 
Boceşte ca o femeie 

Dar bufneşte ca un copil mic 


Ploua trist, pe-ndelete 

Eu muream aici de sete 
Aşa c-am intrat iar 

Și blestemul tău mă doare 
Dar mai tare 

Sentimentul bizar 

C-aş vrea să dispar 

Nu e clar? 


N-a fost să fie 
Da, cred că voi dispărea pe vecie 


Dar de ne-om mai zări 

Te rog nu povesti 

Că ne ştim foarte bine din acea zi 
Când mi-era foame şi lumea era a ta 
Ah, trişezi ca o femeie, chiar aşa 
Iubeşti ca o femeie, chiar aşa 
Boceşti ca o femeie 

Dar bufneşti ca un copil micuţ 


Cel mai probabil mergi pe drumul tău 
(şi eu pe-al meu) 


Zici că mă iubeşti 

Şi că la mine te gândeşti 

Dar ştii că ai putea greşi 

Zici că al plâns 

Şi c-ai vrea să mă ţii strâns 

Dar nu eşti destul de tare spre-a reuşi 

Nu mai pot face ca mai demult 

Nu mai pot să te rog, nu mai pot să te-ascult 
Am să te las să treci 

Pierdută-n veci 

Şi timpul va spune cine-a căzut pe lume 

Şi cine-a reuşit 

Când tu pe drumul tău şi eu pe-al meu am pornit 


ZICI Că n-ai noroc 

Că nu mă meriţi deloc 

Dar ştii că uneori mai şi glumeşti 

Zici că tremuri mereu 

Că ţi-e sufletul greu 

Dar ştii cât de tare te străduieşti 

Uneori simt că nu mai pot 

Să țin la tine, şi asta e tot 

Am să te las să treci 

Pierdută-n veci 

Şi timpul va spune cine-a căzut pe lume 
Şi cine-a reuşit 

Când tu pe drumul tău şi eu pe-al meu am pornit 


Judecătorul îţi poartă pică 
Şi curând te va reţine 

Dar e costeliv şi frige 

Şi umblă pe catalige 


Vezi să nu cadă pe tine 

Spui că te căieşti 

Că mereu spui poveşti 

Pe care le-am crezut de-atâtea ori 

Spui că ai un iubit 

De un fel deosebit 

Și, da, chiar te cred uneori 

Zici că nu ştiu să te sărut ca el 

Dar acum n-am să-ţi spun de ce-n nici un fel 
Am să te las să treci 

Pierdută-n veci 

Şi timpul va spune cine-a căzut pe lume 

Şi cine-a reuşit 

Când tu pe drumul tău şi eu pe-al meu am pornit 


Temporar ca Ahile 


Stau pe fereastra ta, dragă 

Da, am mai fost pe-aici 

Mă simt atât de inofensiv 

Mă uit la uşa ta de servici 

De ce nu-mi trimiţi salutări niciodată? 
Ştii că îţi vreau iubirea 

De ce eşti încăpăţânată? 


Îngenunchez sub tavanul tău 

Da, cred că mai stau pe-aici 

Încerc să-ţi desluşesc portretul, dar 

Sunt slab ca şi copiii mici 

De ce-ai trimis să mă dea afară deodată? 
Ştii că îţi vreau iubirea 

De ce eşti încăpăţânată? 


Ca un biet june nebun 

Da, ştiu că mă auzi umblând 
Dar ţi-e inima de piatră 

Sau ţi-e numai de pământ? 


Păi mă reped în holul tău 

Mă sprijin de uşa ta 

Îţi contemplu scorpionul 
Târându-ţi-se pe podea 

Ai vreo comoară de păzit, minunată? 
Ştii că îţi vreau iubirea 

De ce eşti încăpăţânată? 


Ahile e pe alee 

Nu mă vrea aici, se tot laudă 

Întinde degetul spre cer 

Și e flămând, hainele lui sunt o fraudă 
Cum de te păzeşte unul ca el, dragă fată? 


Ştii că îţi vreau iubirea 
De ce eşti încăpăţânată? 


Absolut dulce Marie 


Nu pot sări poarta de la calea ferată 

Unele lucruri sunt tare greu a-mplini 

Stau aici, cântând din goarna mea spartă 
Cu promisiunile tale ce nu ţi le ţii 

Dar unde eşti în noaptea asta, dulce Marie? 


Păi te-am aşteptat când mi-era aşa greață 

Şi te-am aşteptat când mă urai, să ştii 

Păi te-am aşteptat în trafic, pe ceaţă 

Deşi aveam unde m-adăposti 

Hei, unde eşti în noaptea asta, dulce Marie? 


Oricine poate fi un tip ca mine, iubire 
Dar nu prea multe pot fi ca tine, din fericire 


Şase cai albi pe care i-ai arvunit 

Au fost furnizaţi închisorii chiar în acea zi 
Căci de eşti certat cu legea trebui” să fu cinstit 
De multe ori te-am auzit că o susţii 

Dar unde eşti în noaptea asta, dulce Marie? 


Păi nu ştiu cum devine asta 

Dar numai căpitanul de vas îmi ştie soarta 
Toţi ceilalți, chiar şi tu însăţi 

O confundați, iubito, cu alta 


Am febră, Doamne, în buzunare 

Persanul beţiv mă urmează oriunde-aş fi 
Pot să-l duc la uşa ta cu încuietoare 

Dar cheia ta ai uitat a mi-o dărui 

Oh, unde eşti în noaptea asta, dulce Marie? 


Am fost în puşcărie şi-am înţeles din scrisori 
Că nu tre” să-ţi dai adresa oricui ar fi 


Iar acum sunt aici, privind calea ferată sub nori 
Din balconul tău gata a putrezi 
Intrebându-mă unde eşti acum, dulce Marie 


A patra oară-n şir 


Când mi-a zis: „Lasă minciunile, nu fi ticălos“ 

I-am strigat că e surdă buştean 

Şi-atunci m-a zgâriat pe ochi de-aproape mi i-a scos 
Şi dup-aia a zis: „Ţi-a mai rămas vreun ban?“ 
Atunci m-am sculat ca să plec 

Dar ea, de colo, „Să ştii 

Că trebuie să mai dai şi tu ceva 

Pentru ce obţii“ 


Stăteam acolo şi fredonam 

În tobă-i băteam, „de ce“ o-ntrebam 

Şi ea şi-a pus ghetele 

Şi-a legat betele 

Mi-a zis „Te râd fetele“ 

Deci mi-am înfipt mâinile-n buzunare 
Unde-am găsit o bucată de chewing-gum tare 
Pe care-am recuperat-o 

Şi galant i-am cedat-o 


M-a aruncat afară din casă 

Am stat acolo pân-a-nceput să plouă 
Când mi-am dat seama deodată 

Că mi-am uitat la ea cămaşa cea nouă 
M-am întors şi-am bătut 

Am aşteptat în hol uitându-mă uimit 
La portretul tău în scaun pe roţi 

Ce stătea sprijinit... 


De sticla ei de rom tare 

Când a venit i-am cerut din ea, de-ncercare 
A zis „Mai pune-ţi pofta-n cui“ 

La care i-am răspuns: „Nu înţeleg ce spui 
Mai bine scuipă guma din gură“ 


A zbierat de s-a făcut vânătă ca o mură 
Apoi a căzut pe podeaua tare 

Am acoperit-o cu ceva 

Şi m-am apucat să-i scotocesc prin sertare 


Când am terminat 

Mi-am umplut pantoful cu ce-am adunat 
Şi la tine am alergat 

Şi tu, tu m-ai primit 

Şi-apoi m-ai iubit 

N-am pierdut nici o clipă 

Am făcut totu-n pripă 

N-am cerut nicicând cârja ta 

N-o cere deci nici tu pe-a mea 


Evident cinci credincioşi 


Dimineaţa devreme 

Dimineaţa devreme 

Te rog mult să 

Te rog mult să 

Vii acasă negreşit 

Cred c-aş putea s-o duc fără tine 
Dacă nu m-aş simţi aşa părăsit 


Nu mă lăsa 

Nu mă lăsa 

Că eu n-am să te las 

Că eu n-am să te las 

Nu, nicicum 

Ştii că pot dacă poţi şi tu, dragă 
Dar te rog: nu mă lăsa-n drum 


Câinele meu latră 

Câinele meu latră 

Da, aşa e 

Da, aşa e 

În curtea mea 

Aş putea să-ţi spun de ce 

Dacă nu mi-ar fi inima aşa grea 


Mama ta trudeşte 

Mama ta jeleşte 

Plânge mereu 

Strânge mereu 

Mai bine du-te-acum 

Cred c-aş putea să-ţi spun ce vrea 
Dar nu prea ştiu bine cum 


Cinşpe jongleri 
Cinşpe jongleri 


Cinci credincioşi 

Cinci credincioşi 

Îmbrăcaţi bine 

Spune-i mamei tale să nu se sperie 
Că toţi sunt cu mine 


Dimineaţa devreme 

Dimineaţa devreme 

Te rog mult să 

Te rog mult să 

Viu acasă negreşit 

Cred c-aş putea s-o duc fără tine 
Dacă nu m-aş simţi aşa părăsit 


Doamna mea cu ochii trişti din câmpie 


Cu gura ta de mercur în vremuri misionare 

Cu ochii tăi de fum şi rugăciunile ca o cântare 
Cu crucea ta de argint şi vocea de clopote funerare 
Oh, cine dintre ei te-ar putea-nmormânta? 

Cu buzunarele-n fine perfect protejate 

Și viziunile tale de tramvaie sfărmate 

Şi pielea ta ca mătasea şi faţa de nestemate 

Cine dintre ei te-ar putea-ndepărta? 

Doamna mea cu ochii trişti din câmpie 

Unde profeţi cu ochi trişti stau singuri în veşnicie 
Ochii mei de hangar, toba mea de pustie 

La poarta ta să le las e-nţelept 

Sau, doamnă cu ochi trişti, să aştept? 


Cu rochia ta de metal şi centura ta de dantele 

Şi pachetul tău de cărți fără cifre şi stele 

Şi vestmintele de hrubă şi obrajii de iele 

Cine dintre ei ţi-ar putea ghici firea? 

Cu silueta ta când soarele păleşte 

În ochii tăi în care luna pluteşte 

Şi când scaperi chbritul, şi când cânţi țigăneşte 
Cine dintre ei ar putea să-ţi schimbe privirea? 
Doamna mea cu ochii trişti din câmpie 

Unde profeţi cu ochi trişti stau singuri în veşnicie 
Ochii mei de hangar, toba mea de pustie 

La poarta ta să le las e-nţelept 

Sau, doamnă cu ochi trişti, să aştept? 


Regii din Tir cu lista lor blestemată 
Aşteaptă la rând sărutul tău de muşcată 

Şi tu nu-i bănuieşti şi stai resemnată 

Dar cine dintre ei vrea doar să te sărute? 

Cu flăcări din pruncie pe covoru-ţi de noapte 


Şi firea ta spaniolă, şi mama ta pe moarte 

Şi gura ta de cowboy şi decretele-ţi toate 

Cine dintre ei crezi c-ar putea să-ţi reziste? 
Doamna mea cu ochii trişti din câmpie 

Unde profeţi cu ochi trişti stau singuri în veşnicie 
Ochii mei de hangar, toba mea de pustie 

La poarta ta să le las e-nţelept 

Sau, doamnă cu ochi trişti, să aştept? 


Oh, fermierii şi patronii toţi au ajuns 
Să-ţi arate arhanghelul cel mort şi ascuns 
Dar tu printre ei oare când ai pătruns? 
Oh, cum te-au luat drept alta pe tine? 

Au vrut să te facă vinovată de fermă 

Dar cu marea în faţă şi în zvon de sirenă 
Cu-un copil de pribeag în braţe, pe pernă 
Cine te-ar putea, cândva, ispiti pe tine? 
Doamna mea cu ochii trişti din câmpie 
Unde profeţi cu ochi trişti stau singuri în veşnicie 
Ochii mei de hangar, toba mea de pustie 
La poarta ta să le las e-nţelept 

Sau, doamnă cu ochi trişti, să aştept? 


Cu memoria-ţi de metal din Cannery Row 
Şi cu soţul cu ziar plecat de-acasă din nou 
Și cu blândeţea pe chipu-ţi rotind un halou 
Cine dintre ei te-ar putea angaja? 

Acum stai cu banditul liberat pe cuvânt 
Rotind între degete medalionul tău sfânt 
Cu faţa ta sacră şi cu sufletu-ţi frânt 

Oh, cine dintre ei te-ar putea tortura? 
Doamna mea cu ochii trişti din câmpie 
Unde profeţi cu ochi trişti stau singuri în veşnicie 
Ochii mei de hangar, toba mea de pustie 
La poarta ta să le las e-nţelept 

Sau, doamnă cu ochi trişti, să aştept? 


Vreau să fiu iubitul tău 


Păi omul care-aduce ploaia vine cu bagheta lui 
Şi judecătorul spune: „Mona nu-i a nimănui“ 
Zidul crapă, Mona plânge şi se cară de aici 
Omul care-aduce ploaia, deghizat în pricolici 


Vreau să fiu iubitul tău, dragă, vreau să fiu omul tău 
Vreau să fiu iubitul tău, dragă 
Nu vreau să fiu al ei, vreau să fiu al tău 


Păi groparul înţolit în costum de miez de noapte 

Către un mascat priveşte, „Eşti drăguţ, îi spune-n şoapte 
Iar mascatul îi răspunde, cocoţat pe raftul său: 

„Da, aşa e, dar nici ţie nu îţi stă aşa de rău“ 


Vreau să fiu iubitul tău, dragă, vreau să fiu omul tău 
Vreau să fiu iubitul tău, dragă 
Nu vreau să fiu al ei, vreau să fiu al tău 


Săltăreaţa Judy sare peste orişicare prag 

Câte-un glonţ în ochi ea are, ochii-i ca pistoale trag 
Şi Rasputin e pe-acolo, foarte demn şi dichisit 
Doar pe ceafă a atins-o şi-ntr-o clipă a murit 


Vreau să fiu iubitul tău, dragă, vreau să fiu omul tău 
Vreau să fiu iubitul tău, dragă 
Nu vreau să fiu al ei, vreau să fiu al tău 


Păi Fedra însăşi cu-o oglindă peste iarbă stă lățită 
Iar oglinda o arată tragic îmbucătățită 

E teribil de nervoasă şi îi vine să leşine 

Fiindcă e mai evidentă decât fetele ca tine 


Vreau să fiu iubitul tău, dragă, vreau să fiu omul tău 
Vreau să fiu iubitul tău, dragă 


Nu vreau să fiu al ei, vreau să fiu al tău 


John Wesley Harding 


John Wesley Harding 

Pe săraci îi ocrotea 

C-o puşcă-n fiecare mână 
Țara-ntreagă străbătea 
Deschidea multe uşi 

Dar nimeni nu putea 
Spune că făcuse 

Vreun rău cuiva 


Era în Chaynee County 
În vremuri legendare 
Cu draga sa lângă el 
Veghea la hotare 

Şi curând totul mergea 
Către îndreptare 

Căci tuturor le întindea 
Mâna spre-ajutorare 


Telegrafu-i purta faima 
Numele-i era vestit 

L-au acuzat de multe fapte 
Dar nimic n-au dovedit 

Şi n-a putut nimeni vreodată 
Să îl prindă cu ceva 

Toţi ştiau că niciodată 

N-a făcut vreo faptă rea 


leşind în zori de zi la drum 


Ieşind în zori de zi la drum 
Lângă Tom Paine, prin şanţuri 
Zării cea mai frumoasă fată 
Ce-a mers vreodată-n lanţuri 
I-am oferit mâna pe loc 

Iar ea m-a luat de braţ 

Că vrea să-mi facă rău citu 

În ochii-i minunaţi 


„Hai, depărtează-te de mine“ 

I-am spus pe înţeles 

Ea-mi zise: „Dar nu vreau s-o fac“ 
I-am zis: „N-ai de ales“ 
„Domnule, vă rog“, îmi spuse 
Dintr-un colţ al gurii fata 

„În secret te voi primi 

Și-om fugi în sud, şi gata!“ 


Chiar atunci Tom Paine, în fugă 
Veni peste câmpul rece 
Strigând la frumoasa fată 

Să mă lase şi să plece 

Şi pe când ea-mi dădea drumul 
Tom Paine mi-a mai suflat: 
„Îmi pare rău, domnul meu 
Pentru ce s-a-ntâmplat“ 


De-a lungul turnului de pază 


„Irebur” să fie o ieşire“, zise bufonul către hoţ 

„Dar e atâta-nvălmăşeală, să te dezmeticeşti nu poţi 
Negustorimea îmi bea vinul, plugarii-mi ară pe câmpie 
Cât face fiecare lucru pe-aicea nimenea nu ştie“ 


„Lasă, nu face să te superi“, răspunse hoţul cu fereală 

„Mulţi dintre noi simţim că viaţa nu e decât o păcăleală 

Am trecut noi prin vremi mai grele, ziua de azi nu-i soarta noastră 
Ci hai să nu mai spunem fleacuri, acum, când seara cade-albastră“ 


De-a lungul turnului de pază prinți falnici contemplau mulţimea 
Şi femei multe se plimbau, şi le urma servitorimea 


Departe-n codru, o pisică sălbatică tot mârâia 
Doi călăreţi veneau din zare, vântu-ncepuse a urla 


Balada lui Frankie Lee şi Judas Priest 


Păi Frankie Lee şi Judas Priest 
Erau prieteni de mulți ani 
Când Frankie a rămas falit 
Judas a scos un sul de bani 

I-a pus apoi pe-un scăunaş 
Deasupra câmpului brăzdat 
Zicând: „Serveşte-te, băiete 
Ce pierd eu, tu ai câştigat“ 


Şi Frankie Lee s-a aşezat 

Cu degetele-n barbă 

De ochii reci ai lui Judas Priest 
Capu-a-nceput să-i ardă 

„Nu te uita aşa“, a zis 

„E doar mândria mea prostească 
Un om trebuie câteodată 

Singur să se-adăpostească“ 


Judas clipi din ochi şi zise 
„Atunci te las aci 

Grăbeşte-te şi ia din bani 

Că nu-i vei mai găsi“ 

„Am să iau chiar acum câţiva 
Dar tu unde ai să fii?“ 

Judas arătă spre drum 

Şi răspunse: „În vecii!“ 


„În vecii?“ zise Frankie Lee 

Cu cel mai rece grai 

„Da, în vecii“, răspunse Judas 

„De vrei, mai poţi să-i zici şi «Rai»“ 
„Nu vreau să-i zic nicicum“, a zis 
Frankie Lee zâmbind 


„Okay“, mai zise Judas Priest 
„Să ne vedem curând“ 


Păi Frankie Lee stătu iar jos 
Trist, jalnic ca un câine 

Când iată că un trecător 

Direct la dânsul vine 

Zicând: „Eşti oare Frankie Lee 
Faimosul pocherist? 

Dacă-i aşa, te-aşteaptă-n drum 
Un tip pe care-l cheamă Priest“ 


„Ah, da, îmi e prieten bun“ 

Îi zise Frankie îngrozit 

„Mi-l amintesc perfect, de fapt 
De un minut ne-am despărțit“ 
„Da, ăsta e“, zise străinul 

Cu vocea foarte joasă 

„Mi-a zis să-ţi spun că te aşteaptă 


= ce 


Pe drumul mare, într-o casă 


Cuprins de groază, bietul Frankie 
Aruncă totul şi fugi 

Până ajunse într-un loc 

Unde pe Priest îl regăsi 

„Ce fel de casă e şi asta?“ 

Zise cu faţa trasă 


„Nu e o casă“, zise Judas 
„Nu-i casă, e... acasă“ 


Frankie Lee tremura tot 
Pierdut cum nu se poate spune 
Ascultând clopotele care 
Băteau în turn la misiune 
Stătea-mpietrit, privind la casa 
Ce strălucea ca şi un soare 

Cu douăşpatru de ferestre 

Şi câte-o fată-n fiecare 


Pe scări în fugă Frankie Lee 
Urcă sărind din două-n două 
Făcând la gură spume şi 
Urlând mereu la luna nouă 
Vreo şaişpe nopți delirul trist 
Dură, dar pân-la urmă 

Căzu în braţele lui Priest 

Şi setea i se curmă 


Nimeni o vorbă n-a rostit 

Când l-au cărat afară 

Decât copilul din vecini 

Care l-a dus să moară 

Ce singur, abătut mergea 

De vină apăsat 

Şoptind: „N-a fost nici un răspuns 
Nimic nu-i revelat“ 


Morala ăstei lungi poveşti 

De care v-am cântat 

Este că n-ai ce căuta 

Unde n-ai fost chemat 

Când vezi deci un vecin cărând 
Ceva, ajută-l orişicum 

Și raiul să nu-l iei vreodată 
Drept casa de la drum 


Sunt un vagabond bătrân 


Sunt un vagabond bătrân 
Singuratic, o ruină 

Unde viaţa voastră-ncepe 

A mea, iată, se termină 

Am furat, am escrocat 
Cândva, şi-am mituit 

Am fost la zdup pentru orice 
Dar nu pentru cerşit 


Cândva am dus-o ca-n poveşti 
Trăiam pe picior mare 

Dinţii-i aveam de aur toţi 
Mătase pe spinare 

Dar n-am crezut în frate-meu 
Și fals l-am acuzat 

Căderea mi se trage din 

Acest urât păcat 


Domniţe şi voi, domnişori 
Să nu faceţi ca mine 

Eu voi pieri-n ruşinea mea 
Cu viaţa în ruine 

Nu fiți geloşi pe-al nimănui 
Trai mai bogat, mai falnic 
Pe nimenea nu judecaţi 

Ca să nu sfârşiţi jalnic 

La noapte o să fiu iubitul tău 
Închide ochii, închide poarta 
Nu mai ai de ce să-ţi temi soarta 


La noapte o să fiu iubitul tău 


Stinge lumina, trage storul 
Fricii nu mai trebuie să-i simţi fiorul 
La noapte o să fiu iubitul tău 


Că privighetoarea a zburat departe 

O să uităm în curând 

Luna grasă şi singură va luci ca o lingură 
S-o las am de gând 

N-o să regreţi nicicând 


Scoate-ţi pantofii, nu-ţi fie frică 
Adu-mi şi sticla, draga mea mică 
La noapte o să fiu iubitul tău 


Ziua lăcustelor 


Oh, băncile erau pătate cu lacrimi şi cu sudoare 

N-auzeai nici o discuţie, nu era nimic de spus 

Doar săreau din creangă-n creangă păsările călătoare 

Când pe scena cea de scânduri să-mi iau diploma m-am dus 
Şi lăcustele cântau la mare depărtare 

Da, lăcustele cântau aşa dulce, aşa bine 

Oh, lăcustele cântau la mare depărtare 

Da, lăcustele cântau şi-o făceau doar pentru mine 


Am privit în sala unde discutau judecătorii 

Era beznă pretutindeni, mirosea ca-ntr-un mormânt 
Speriat, mă pregătisem să fug ca răufăcătorii 

Când deodată-a fost lumină-n încăperea din pământ 
Și lăcustele cântau melodia lor ciudată 

Oh, lăcustele cântau, mi-ngheţa sângele-n vine 

Oh, lăcustele cântau o cântare minunată 

Da, lăcustele cântau, şi cântau doar pentru mine 


Dincolo de porţi tractoare descărcau pământul, şpanul 
Aerul era fierbinte, nu puteai să stai pe stradă 

Omului de lângă mine-i explodă deodată craniul 

Mă rugam ca vreo frântură peste mine să nu cadă 

Da, lăcustele cântau la mare depărtare 

Da, lăcustele cântau aşa dulce, aşa bine 

Oh, lăcustele cântau la mare depărtare 

Şi lăcustele cântau, şi cântau doar pentru mine 


Mi-am pus roba-n cui îndată, am luat diploma cu mine 
Mi-am tras în maşină fata şi-nspre dealuri am plecat 
Înspre dealurile negre din Dakota, coame line 

Fericit că de acolo cu viaţă am scăpat 

Da, lăcustele cântau melodia lor ciudată 

Şi lăcustele cântau, mi-ngheţa sângele-n vine 


Şi lăcustele cântau o cântare minunată 
Şi lăcustele cântau, cântau numai pentru mine 


Pe fereastra mea scrie 


Pe fereastra mea scrie „Sunt singur“ 

Pe uşa mea scrie „Aici nu stă nime?“ 

Pe veranda mea scrie: „Nici eu nu-s al meu“ 
Pe stradă: „Trei sunt deja o mulțime“ 

Pe stradă: „Trei sunt deja o mulțime“ 


Ea şi tipul ei s-au dus în California 

Ea şi tipul ei sunt acolo acuma 

Nimeni nu mi-a spus că fetele din Brighton 
Sunt schimbătoare ca luna 

Sunt schimbătoare ca luna 


Plouă de-atâta vreme acum... 
Diseară o să fie ud pe Strada Mare... 
Sper că n-o să dea şi-o ninsoare 


Să-mi fac o căsuţă în Utah 

Să-mi iau o nevastă, să prind păstrăvi în lac 
Să fac câțiva copii să-mi zică „tată“ 

Cam asta cred c-o să fac 

Cam asta cred c-o să fac 


Trei îngeri 


Trei îngeri zboară peste străzi 

Cântând la câte-un corn de-argint 

În rochii verzi şi cu aripe 

Din ziua de Crăciun venind 

Cea mai sălbatică pisică din Montana trece 
ȘI-o doamnă în oranj, strălucitoare 

O furgonetă U-Haul, un camion fără roţi 
Autobuzul de Tenth Avenue lucind în soare 
Câinii şi porumbeii zboară-mprejur 

Trece un om în piept cu o stea 

Trei tipi se târăsc înapoi de la slujbă 
Nimeni nu se-opreşte să-i întrebe ceva 
Camionul brutăriei se-opreşte la colţ 
Lângă stâlpii pe care îngerii-adastă 
Şoferul se uită după un chip 

În lumea asta concretă şi vastă 

Îngerii cântă din corn toată ziua 

Pământul trece pe lângă ei ca o arcă 

Dar ascultă cineva muzica lor 

Cineva măcar încearcă? 


Te-aş avea oricând (cu George Harrison) 


Lasă-mă în tine, ştii c-am mai fost în tine 
Lasă-mă-n inima ta 

Lasă-mă să te văd, lasă-mă să-ţi arăt 
Lasă-mă să fiu în viaţa ta 

Tot ce am e-al tău 

Şi-i al meu totul pe pământ 

Sunt fericit că te ţin în braţe 

Te-aş avea oricând 


Lasă-mă s-o simt, lasă-mă s-o cânt 
Lasă-mă să ţi-o spun 

Lasă-mă să te ştiu, lasă-mă să fiu viu 
Lasă-mă să rămân 

Tot ce am c-al tău 

Şi-i al meu totul pe pământ 

Sunt fericit că te ţin în braţe 

Te-aş avea oricând 


Lasă-mă în tine, ştii c-am mai fost în tine 
Lasă-mă-n inima ta 

Lasă-mă să te văd, lasă-mă să-ţi arăt 
Lasă-mă să fiu în viaţa ta 

Tot ce am e-al tău 

Şi-i al meu totul pe pământ 

Sunt fericit că te ţin în braţe 

Te-aş avea oricând 


Bătând la poarta raiului 


Mamă, scoate-mi insigna din piept 
Căci nu-i mai trebuie nicicui 

Să cadă noaptea doar mai aştept 
Căci simt că bat la poarta raiului 


Cioc, cioc, cioc la poarta raiului 
Cioc, cioc, cioc la poarta raiului 
Cioc, cioc, cioc la poarta raiului 
Cioc, cioc, cioc la poarta raiului 


Mamă, îngroapă-mi pistolu-n ţărână 
Şi să nu-l mai dai nimănui 

Căci vin nori negri de furtună 

Şi simt că bat la poarta raiului 


Cioc, cioc, cioc la poarta raiului 
Cioc, cioc, cioc la poarta raiului 
Cioc, cioc, cioc la poarta raiului 
Cioc, cioc, cioc la poarta raiului 


Mă duc, mă duc, m-am dus 


Am ajuns în locul 

Unde salcia nu se pleacă 
Nu mai e nimic de spus 
Viaţa o să treacă 

Mă duc 

Mă duc 

M-am dus 


Cartea s-a închis 
Povestea-ncetează 

Şi chiar nu-mi mai pasă 
De ce mai urmează 

Mă duc 

Mă duc 

M-am dus 


Legat de firul vieții 
Am vrut drept să fiu 
Acum trebuie să-l tai 
Până nu-i prea târziu 
Mă duc 

Mă duc 

M-am dus 


Bunica-mi zicea: „Urmează-ţi inima 
Şi ai să vezi ce bine are să fie 

Nu tot ce străluceşte e aur curat 
Iubirea să nu ţi-o părăseşti pe vecie“ 


Drumul mi s-a sfârşit 
Nisipul s-a scurs 
Acum trebuie să plec 
Până soarele n-a apus 
Mă duc 


Mă duc 
M-am dus 


Tânăr mereu 


Domnul să te ţină-n pază 
Toate să îți iasă bine 

Fă mereu pentru prieteni 
Ce fac şi ei pentru tine 
Urcă-n stele pe o scară 
Fără să îți pară greu 

Şi rămâi tânăr mereu 
Tânăr mereu, tânăr mereu 
Să rămâi tânăr mereu 


Fie să trăieşti în cinste 

Şi să crezi în drumul drept 
Fie să primeşti lumina 

Ce te-nconjură-nţelept 
Ne-nfricat să fii în viață 
Şi puternic ca un zeu 

Şi rămâi tânăr mereu 
Tânăr mereu, tânăr mereu 
Să rămâi tânăr mereu 


Mâna ta să fie fermă 

Şi piciorul neobosit 

Casa ta să n-o doboare 
Vântul cel dezlănţuit 

Să ai inima uşoară 

Să cânţi veşnic ca Orfeu 
Şi rămâi tânăr mereu 
Tânăr mereu, tânăr mereu 
Să rămâi tânăr mereu 


În tristeţe-ncureat 


Într-un zori de zi cu soare 
Eram întins în pat 

Mă-ntrebam dacă mai are părul 
Tot în roşu colorat 

Ai ei spuneau că viaţa noastră 
Avea să fie grea 

Nu le plăcuse rochia mamei 

Şi tata bani prea mulți n-avea 
Iar eu stăteam pe stradă 

De ploaie udat 

Mergând spre Coasta de Est 
Dumnezeu ştie câte-am suportat 
În tristeţe-ncurcat 


Era măritată când ne-am cunoscut 
Dar divorța curând 

Am ajutat-o, cred, să-şi revină 
Cam tare doar forțând 

Am mers spre Vest cât am putut 
Abandonând apoi maşina 

Ne-am despărțit noaptea, plângând 
A nimănui nu a fost vina 
S-a-ntors să mă mai vadă-o dată 
Pe când mă-ndepărtam 

Și-am auzit-o cum spunea 

„O să ne mai întâlnim neapărat“ 
În tristeţe-ncurcat 


Mi-am luat o slujbă-n nord, în munţi 
Lucram ca bucătar 

Dar nu mi-a plăcut prea mult 

Aşa c-am luat-o la drum iar 

Am rătăcit în New Orleans 


Unde m-am angajat 

Pe-o barcă de pescari, pe lângă 
Delacroix, un loc ciudat 

Dar în tot acest răstimp 

M-am gândit mereu la ea 

Am avut multe femei 

Dar nici una nu m-a mai fermecat 
În tristeţe-ncurcat 


Lucra într-un bar cu striptease 
M-am oprit să beau o bere 

Îi vedeam perfect profilul 

În luminile-efemere 

Mai târziu, când s-a golit 
Baru-,am auzit din spate: 

„Te cunosc de undeva?“ 
Şoptit de buze minunate 

Mă privea atent, iar eu, ciudat 
Mă simţeam puţin stingher 
Când să-mi încheie şireturile s-a aplecat 
În tristeţe-ncurcat 


Aprinse-un ochi al sobei 

Şi-mi dădu o pipă 

„Am crezut că n-ai să-mi vorbeşti“ 
Îmi mai zise-n pripă 

Apoi deschise-o carte 

Şi mi-o dădu cu mâna rece 

Era de un italian 

Din veacul treisprezece 

Şi fiecare vers era 

Ca un cărbune-aprins 

Şi fiecare pagină-mi vorbea 
Despre noi înadins, nu-i ciudat? 
În tristeţe-ncurcat 


Stăteam cu ei în Montague Street 


Într-o pivniţă sub scară 

Era muzică-n localuri 

Şi revoluție afară 

Apoi comerţ cu sclavi făcu 

Şi ceva muri în el 

Ea-şi vându tot ce avea 

Până la ultimul inel 

Şi când cu toţii am scăpătat 

Eu m-am retras tăcut 

Căci tot ce-am ştiut să fac vreodată 
A fost să mă menţin în zbor planat 
În tristeţe-ncurcat 


Acum la ea mă-ntorc din nou 
Încerc să dau de ea 

Căci orice om ce-am întâlnit 
Îmi pare nimenea 

Unii-s matematicieni 

Alţii neveste de tâmplari 

Nu ştiu ce-o fi în mintea lor 
Şi de ce-s aşa bizari 

Dar eu pe drumuri sunt mereu 
Noi crâşme căutând 

Toţi simţim de fapt la fel 

O spunem doar altfel oricând, nu-i ciudat? 
În tristeţe-ncurcat 


Destin şi nenoroc 


Stăteau pe bancă împreună 

Se-ntunecase, era lună 

Ea îl privi şi-atunci o strună schpi în pieptul său 
Știu că asta-i rău şi c-ar fi trebuit pe loc 

Să fugă de destin şi nenoroc 


Păşeau de mână, mi-amintesc 

Pe cheiul vechi, şi-apoi se-opresc 

La un hotel cam nefiresc cu neoane strălucind 
Simţi noaptea arzând ca un tren de foc 
Purtându-l spre destin şi nenoroc 


Un saxofon cânta-n cascade 

Când ea umbla pe sub arcade 

Şi-o umbră grea deodată cade unde el se trezea 
Ea o monedă arunca unui orb în iarmaroc 
Uitându-şi de destin şi nenoroc 


El se trezi singur acasă 

O căută, dar ea plecase 

Se prefăcu că nu îi pasă, deschizând fereastra drept 
Simţi un gol în piept, dar n-a-nţeles deloc 

Că era doar al său destin şi nenoroc 


Aude ceasurile-n cor 

Cu papagalul vorbitor 

Mergând, o caută de zor la docuri, lângă mare 
Înc-o speranţă are, dar cât s-aştepte-n loc 

Din nou, doar din destin şi nenoroc? 


Oamenii-mi spun că e păcat 

Să fii atât de disperat 

O geamănă eu mi-am aflat, dar inelul i-am pierdut 
Era născută-n sud, iar cu mi-am pus în joc 


Doar pentru ea destin şi nenoroc 


Vânt idiot 


Unii vor să mi-o tragă, publică despre mine tâmpenii în ziare 
Oricine-ar fi sper să se lase de treburile astea murdare 

Cic-aş fi-mpuşcat un tip pe nume Gray şi i-aş fi dus nevasta-n Capri 
Și i-aş fi luat un milion de dolari după moarte, mai poţi să ştii? 

Asta noroc înseamnă 


Oamenii mă văd tot timpul şi nu ştiu prea bine ce să facă 

De fapte neadevărate şi de bârfe-i plină mintea lor buimacă 

Chiar şi tu, ieri, m-ai întrebat dacă-i aşa ce se spune de mine 

Nu pot să cred că în toţi anii-ăştia nu ai ajuns să mă cunoşti mai bine 
Dulce doamnă 


Vânt idiot, ce suflă de câte ori deschizi gura 
Luând-o spre sud pe uliţe pustii de-a dura 
Vânt idiot suflând de câte ori clănțăni din dinți 
Iubito, eşti o idioată 

E de mirare că trăieşti, mă scoţi din minţi 


Țiganca mi-a citit în palmă şi-a zis de trăsnete să mă feresc 
N-am mai avut un pic de pace de când nici nu-mi mai amintesc 
E un soldat bătut pe cruce, din camioane iese fum 

Nu poți să crezi, dar el a câştigat războaiele de pân-acum 
Pierzând fiecare luptă 


Pe-o margine de drum m-am deşteptat visând la cum îmi e cu tine 
Nu vise, ci coşmare-au fost, mi-au lăsat creieru-n ruine 

I-ai jignit groaznic pe toți cei pe care îi iubesc mai tare 

O mortăciune o să fii, în şanţ şi fără lumânare 

Cu sânge pe faţa suptă 


Vânt idiot, suflându-ți florile de pe mormânt 
Suflându-ţi în perdele şi-n veşmânt 

Vânt idiot, suflând de câte ori clănţăni din dinți 
Iubito, eşti o idioată 


Nu faci decât să nărui şi să minţi 


Doar gravitația ne-a tras în jos şi soarta doar ne-a despărțit 
Ai îmblânzit leul din mine, dar inima n-ai reuşit 

Acuma totul e distrus şi mersul roților se curmă 

Răul e bine şi binele-i rău, o să vezi şi tu mai la urmă 

Căci acum eşti în groapă 


La nuntă chiar am observat cum te orbise răutatea 

Nici nu mai ştiu cum arătai, ţi-am uitat gura, ochii tăi goi priveau cetatea 
Biserica ardea şi popa avea o faţă împietrită 

Te-am aşteptat sub chiparoşi când primăvara ruginită 

Se schimba-n toamnă 


Vânt idiot, suflându-mi în rafale peste ţeastă 

De la Grand Coulee Dam la Capitoliu pe câmpia vastă 
Vânt idiot, suflând de câte ori clănţăni din dinți 
Iubito, eşti o idioată 

E de mirare că trăieşti, mă scoţi din minţi 


Nu te mai simt, şi nu mai pot atinge cărțile ce le citeai 

De câte ori trec pragul tău sunt altul, fără chip şi grai 
Te-am urmărit pe drum, pe şine, pe lungi şosele spre extaz 
De-a pururi obsedat de tine, sub cerurile de turcoaz 

De gloria ta şi de patimi 


M-am lăsat păcălit de tine din nou, dar a fost ultima dată 

Am sărutat de-adio fiara dintre noi doi, atât de ciudată 

Niciodată n-ai să ştii cât de adâncă-i rana mea, şi cât de dureroasă 
Cum niciodată n-am să mai ştiu cât de sfântă-ai fost şi cât de frumoasă 
Şi asta mă umple de lacrimi 


Vânt idiot, suflând printre nasturii hainelor noastre 
Şi printre literele scrisorilor, albastre 

Vânt idiot, suflând praful de pe rafturi brune 
Iubito, suntem nişte idioţi 

E de mirare că ne mai târâm prin lume 


Am să mă simt singur dacă pleci 


Dragostea la uşă-mi bate 

N-a fost nicicând aşa aproape 

N-a fost mai simplă şi mai blândă-n veci 
Am tras prea mult în beznă, zău 

Dar ce nu-i bine este rău 

Am să mă simt singur dacă pleci 


Dragoni sunt norii-n ceruri mute 
Am avut doar iubiri pierdute 

Am fost lovit de ochi şi gânduri reci 
Acum în schimb e mai corect 

Drept la țintă,-aşa, direct 

Am să mă simt singur dacă pleci 


Trifoi vânăt şi dantele 

Părul roşu-al dragei mele 

Ai să mă faci să plâng de nu-nțelegi 
Dar nu mai ştiu ce-am vrut să zic 
M-ai răsfăţat ca pe-un prunc mic 
Am să mă simt singur dacă pleci 


Flori pe coasta dealului, nebune 

Greieri ţârâind în iarba grasă 

Râul ce albastru curge-n spume 

Cu tine-aş sta la nesfârşit, de timp prea puţin îmi pasă 
Vise-n van s-au năruit 

Cupluri multe-au suferit 

Verlaine şi Rimbaud am fost, întregi 

Deşi nu pot s-asemuiesc 

Povestea lor cu ce trăiesc 

Am să mă simt singur dacă pleci 


Să ne-ntâlnim dimineaţa 


Să ne-ntâlnim dimineaţa, 56 cu Wabasha 
Să ne-ntâlnim dimineaţa, 56 cu Wabasha 
Dragă, am putea fi în Kansas 

Când gheaţa prinde-a se muia 


Bezna cea mai mare e chiar înainte de zori 
Bezna cea mai mare e chiar înainte de zori 
Dar nu e aşa, dragă 

De când te-ai dus i-o beznă ce-mi dă fiori 


Cocoşul cântă, o fi ceva în capul său 
Cocoşul cântă, o fi ceva în capul său 
Ca el mă simt acum, dragă 

De când te porți cu mine-aşa rău 


Jos zboară corbu, iubito, mă simt atât de pierdut 

Jos zboară corbii, iubito, dragoste, mă simt atât de pierdut 
Am rămas fără chibrituri 

Şi chioşcul din gară a dispărut 


Am trecut prin sârmă ghimpată, grindina din ceruri cădea 
Am trecut prin sârmă ghimpată, grindina din ceruri cădea 
Am fugit mai repede ca ogarii 

Iubito, ca să-ţi câştig dragostea 


Soarele se scufundă de parc-ar fi un vapor 
Soarele se scufundă de parc-ar fi un vapor 
Aşa se scufundă şi inima mea, dragă 
Când mă săruţi simt că mor 


Lily, Rosemary şi Fantele de Cupă 


Se terminase festivalul, băieţii-o spargere voiau să dea 

De n-ar fi fost un sfredelit în zid, în cabaret era tăcere grea 
Sezonul mort umbrea de-acum ruletă, pokeraş 

Cine avea un pic de creier de mult plecase din oraş 

Dar el stătea în pragul uşii frumos ca Fantele de Cupă 


Intră în sala cu oglinzi şi „Azi fac cinste tuturor“ a zis 

O clipă l-au privit cu toţii, dar îl uitară-apoi ca într-un vis 
Se duse către un străin şi-l întrebă râzând: 

„Prietene, nu ştii cumva programul când va fi-ncepând?* 
Apoi se duse într-un colţ, tăcut ca Fantele de Cupă 


Pasienţe fetele jucau în fundul scenei, lângă draperie 
Lily avea două regine şi-a treia nu voia să îi mai vie 

Afară strada forfotea, fereastra sta crăpată 

O briză dulce adia în sala-ntunecată 

În care Lily-a tras o carte: era chiar Fantele de Cupă 


Marele Jim avea-n oraş un zăcământ de diamante 

Intră-n local nepăsător, cu maniere elegante 

Cu bodyguarzi şi cu baston cu cap de-argint, cu părul lins 
Sunt la picioarele lui toţi şi-i umileşte dinadins 

Dar bodyguarzii şi bastonul nu merg la Fantele de Cupă 


Rosemary se pieptănă şi luă apoi trăsura-n mare goană 
Intră în cabaret uşor, ca o regină fără de coroană 

Clipi din gene false şi lui Jim îi spuse-ncet: 

„lartă-mă c-am întârziat“, dar Jim, fără regret 

O ignoră, privind intens direct spre Fantele de Cupă 


„Precis îl ştiu de undeva“, părea să-şi spună regele în sine 
„Din Mexico, neapărat, sau din vreun tablou de prin vitrine“ 
Apoi clienţii au fugit şi lămpile s-au stins 

Şi în penumbră au rămas doar Jim şi tristul ins 


Privind la fluturele care trăsese Fantele de Cupă 


Lily era ca o prinţesă şi prețioasă ca un copilaş 

Avea un zâmbet sclipitor şi fiecare gest al ei era gingaş 
Trecutu-i era trist în schimb, amorurile stranii 

De mulți bărbaţi pe multe căi purtată în bejanii 

Dar cel mai drag din toţi bărbaţi-i fusese Fantele de Cupă 


Un jude îşi făcu intrarea, băut şi ponosit ca vai de el 
Dar nimeni nu-l văzu, în zid săpa din nou acel sfredel 
Știau cu toţii în oraş că Lily a lui Jim era 

Că un inel cu diamant în deget de la el purta 

De-i despărţea ceva, acesta era doar Fantele de Cupă 


Rosemary se porni să bea privindu-şi reflectarea în cuţit 
Sătulă ea era de Jim şi regreta că s-a căsătorit 

Făcuse multe imprudenţe şi să-şi ia viaţa a-ncercat 
Acum spera că până moare să facă-un bine, doar o dat’ 
Ea vutoru-şi contempla privind la Fantele de Cupă 


Lily pe faţă se spălă, se dezbrăcă de rochie şi-o zvârli 

„Eşti lefter iar?“ râdea de el, „Păi trebuia s-ajungi aşa-ntr-o zi 
Nu te atinge de pereţi, e zidul proaspăt zugrăvit 

Mă bucur că eşti încă viu, arăţi chiar nemaipomenit“ 

Dar paşi se auzeau pe scară venind spre Fantele de Cupă 


Contabilul umbla pe scenă nervos încolo şi încoace 
„Ceva se-ntâmplă pe aici, un gând sinistru nu-mi dă pace 
Pe jude-l zgâlţâi să-l scoale, dar omul era beat 

La fel era şi un actor în rol de cruciat 

Dar nu era pe lume-actor mai bun ca Fantele de Cupă 

Lily cu drag îl strângea-n braţe pe cel pe care îl dorea atât 
Uitase de bărbatul care o urmărea, de care îi era urât 

„Cât mi-ai lipsit“, îi tot şoptea, şi el ştia c-aşa e 

Dar gelozie şi venin pătrunseră-n odaie 

De după uşă: înc-o noapte din viaţa Fantelui de Cupă 


Nimeni nu ştie cum a fost, s-a întâmplat cumplit de iute totul 
Uşa izbită de perete, un rece revolver iţindu-și botul 

Marele Jim stătea în prag, deloc surprins părând 

Iar Rosemary chiar lângă el cu hotărâre stând 

Era cu Jim, dar se-nclina vădit spre Fantele de Cupă 


Două etaje dedesubt băieţii-n fine au intrat prin zid 

Seiful băncii l-au golit şi-au şters-o-apoi cu prada intrepid 
Și în amurg au stat la râu şi-au prins a-l aştepta 

Pe membrul bandei de tâlhari ce încă mai lipsea 

Căci nu puteau pleca din târg fără de Fantele de Cupă 


A doua zi spânzurătoarea stătea sub ceru-nnourat şi vag 
Acoperit de un cearşaf Jim era mort, ucis de un briceag 
Rosemary ştreangu-avea de gât, dar nu se clătina 

Iar judele-şi zicea în sine că niciodată nu mai bea 
Singurul lipsă-n peisaj era doar Fantele de Cupă 


Localu-acum era pustiu, pe uşă se pusese-un semn: „Închis“ 
Iar Lily se spăla pe păr gândindu-se la tot ce 1-a fost scris 
La tatăl ei pe care-abia dacă-l vedea vreodat” 

La Rosemary se mai gândea, ce legea a-ncălcat 

Dar se gândea întâi şi-ntâi, cu drag, la Fantele de Cupă 


Salut-o dac-o vei vedea 


Salut-o dac-o vei vedea, acum e poate în Tanger 

E un oraş de peste apă, e-aproape, sub acelaşi cer 

Spune-i de mine că sunt bine, deşi îmi trece timpul greu 
Poate ea crede c-am uitat-o. Nu-i spune că mi-e-n gând mereu 


Ne-am despărțit catastrofal, cum se întâmplă uneori 

Când mă gândesc la acea noapte nu pot dormi, mă trec fiori 
Dar deşi gândul la ce-a fost mă sfredeleşte şi acum 

Aş vrea s-o schimb cu-altcineva, căci singur nu pot sta nicicum 


Mă-nvârt în cerc, mă întâlnesc cu zeci de oameni din trecut 
Aud mereu numele ei de la cei care ne-au ştiut 

Nu m-am obişnuit cu asta, doar să îndur am învăţat 

Ochii de-azur i-erau, şi părul, tenu-i era catifelat 


Luna se naşte din amurg, trecutu-mi sare-n amintire 

Ştiu pe de rost tot ce-am trăit cu ea, nu pot să-mi vin în fire 
Dacă va vrea să se întoarcă, şi sper că n-o va face-acu 
Spune-i să-ntrebe şi de mine. Voi fi aici, sau poate nu 


Adăpost în furtună 


Se întâmpla într-un alt timp, unul de sânge şi de trudă 
Când să fii negru era bine şi orice cale era udă 
Venisem fără nici o formă dintr-o hidoasă văgăună 
„Intră“, a zis, „căci adăpost eu îţi voi da-n furtună“ 


Şi dac-o să mai trec cândva pe-acolo, să fii sigur 

Că am s-o răsplătesc din plin, i-am şi promis, desigur 
Căci unde ochii morţii-s reci şi armele răsună 
„Intră“, a zis, „căci adăpost eu îţi voi da-n furtună“ 


Nu ne-am spus nici un cuvânt, n-am vrut să riscăm nimic 
N-am vrut despre noi să ştim nici un fapt, oricât de mic 
Închipuieşte-te-ntr-un loc unde e veşnic vreme bună 
„Intră“, a zis, „căci adăpost eu îţi voi da-n furtună“ 


Eram distrus de oboseală, în grindină înmormântat 
Răpus de-otravă în tufişuri, pe drum în aer aruncat 
Vânat ca un crocodil când în lan porumbul sună 

„Intră“, a zis, „căci adăpost eu îţi voi da-n furtună“ 


Când deodată m-am întors, ea stătea acolo-n soare 

Cu brățări de-argint pe mâini şi în păr cu flori şi soare 
Coroana cea de spini a luat-o de pe fruntea mea nebună 
„Intră“, a zis, „căci adăpost eu îţi voi da-n furtună“ 


Acum un zid e între noi, acum simt c-am pierdut ceva 
Prea m-am obişnuit cu grija şi cu gingăşia sa 

Azi îmi pare-ndepărtată dimineaţa-aceea bună 

Când „Intră“, -a zis, „căci adăpost eu îți voi da-n furtună“ 


Acum şerifu-i după mine, predicatorul mă vânează 

Dar nu îmi pasă-aşa de mult, doar că sunt blestemat contează 
Şi groparul chior mai suflă-n cornul lui crăpat sub lună 
„Intră“, a zis, „căci adăpost eu îți voi da-n furtună“ 


Am auzit prunci nou-născuţi jelind în cor, ca porumbeii 
Pe un bătrân cu dinţii sparți, uitat de dragostea femeii 
M-ai întrebat ceva, bătrâne, de disperare şi minciună? 
„Intră“, a zis, „căci adăpost eu îţi voi da-n furtună“ 


Cămaşa mi-au jucat la zaruri într-un sătuc din depărtare 
M-am târguit şi ei mi-au dat doza mortală de salvare 
Le-am dat doar inocenţa mea, ei mi-au dat ură fără frână 
„Intră“, a zis, „căci adăpost eu îți voi da-n furtună“ 


Acum trăiesc în altă ţară, dar peste graniţă voi trece 

Și frumuseţea o s-o capăt, ce-o văd păşind pe-o lamă rece 
Ceasu-o să-l văd când s-au născut Dumnezeu şi ea-mpreună 
„Intră“, a zis, „căci adăpost eu îți voi da-n furtună“ 


Uragan (cu Jacques Levy) 


Împuşcături răsună noaptea în bar 

Intră Patty Valentine de la etajul de sus 
Îl vede pe barman într-o baltă de sânge 
Țipă: „Dumnezeule, pe toți i-au răpus!“ 
Vă spun povestea lui Uragan 

Pe care-autorităţile n-au dat un ban 
L-au băgat la puşcărie, deşi 

Cândva ar fi putut deveni 

Campion mondial 


Patty vede trei corpuri zăcând 

Şi pe unul, Bono, misterios târcoale dând 

„N-am făcut-o eu“, a zis el ciufut 

„Eu doar jefuiam casa de bani, sper că aţi priceput 
„L-am văzut plecând“, a mai spus şi s-a oprit 
„Chemaţi poliția, eu am fugit!“ 

Şi Patty îi cheamă pe poliţişti 

Şi ei ajung la scenă 

Cu lumini roşii de sirenă 

În noaptea fierbinte din New Jersey 


ce 


Între timp, departe, în alt loc din oraş 

Rubin Carter şi încă vreo doi prieteni merg spre sălaş 
Principalul challenger la categoria grea 

N-avea idee de ce rahat avea curând să dea 

Când un poliţist l-a oprit şi l-a tras pe dreapta 

Cum o mai făcuse de multe ori înainte 

Că aşa merg lucrurile în Paterson, ia aminte 

Dacă eşti negru, mai bine să nu-ţi arăţi mutra pe stradă 
Dacă nu vrei necazuri şi sfadă 


Alfred Bello avea un tovarăş şi el avea ceva de spus 
EI şi Arthur Dexter Bradley umblaseră în jos şi-n sus 


Le-a zis poliţiştilor: „Doi tipi am observat 
Sărind într-o maşină albă cu număr din alt stat“ 
Şi domnişoara Valentine a dat timid din cap 
Şi-un poliţist a strigat în tăcerea adâncă: 

„Staţi aşa, că ăsta nu-i mort încă!“ 

Deci l-au dus pe muribund la infirmerie 

Şi cu toate că era rănit aproape fatal 

L-au pus să-l identifice pe criminal 


La patru dimineaţa l-au adus pe Rubin 
L-au dus la spital pe scări cu covor 
Rănitul se uită la el în agonie 

Şi zice: „Nu-i ăsta! Lăsaţi-mă să mor“ 
Asta-i povestea lui Uragan 

Pe care autoritățile n-au dat un ban 

Şi l-au băgat la puşcărie, deşi 

Cândva ar fi putut deveni 

Campion mondial 


Patru luni mai târziu ghetoul e în picioare 

Rubin e-n America de Sud, boxând pentru onoare 

În timp ce Arthur Dexter Bradley, acuzat de jaf şi omor 
E şantajat de poliţişti să le dea un ţap ispăşitor: 
„Ti-aduci aminte crima de mai demult, din bar?“ 

„Îţi aminteşti maşina cu număr bizar?“ 

„Să nu te joci cu noi, că ţi-o iei“ 

„Nu cumva boxeru-ăla era în maşină?“ 

„Aminteşte-ţi că eşti alb, nu negrotei“ 


Arthur Dexter Bradley a zis: „Nu prea ştiu bine“ 
Poliţiştii-au răspuns: „Atunci la zdup cu tine 
Pentru treaba de la bar, complicele tău Bello ştie 
Dar nu-i păcat să te băgăm din nou la puşcărie? 
Hai, scapă-ne de un ticălos 

Prea şi-a luat-o-n cap că-i valoros 

Să-l strângem în şurub puţin 

Să-l acuzăm de crimă socotim 


Că doar nu-i vreun Gentleman Jim“ 


Rubin putea dobori un om dintr-un croşeu 

Dar despre treburi de-astea vorbea puţin şi greu 
E meseria mea, zicea, o fac pentru plată 

Şi când totul e gata plec îndată 

Spre vreun paradis 

Unde sunt râuri cu păstrăvi şi ceruri de vis 
Unde pot călări pe câmp cât poftesc 

Însă l-au dus în puşcărie, deoarece 

Doar acolo dintr-un om poți face un şoarece 


Cărțile au fost măsluite, n-a avut nici o şansă 
Procesul a fost un circ şi o porcărie totală 
Judecătorul i-a făcut pe martori beţivi şi golani 
Rubin era un răzvrătit vagabond pentru albu din sală 
Iar pentru negri era doar un cioroi dibaci 

Nimeni nu s-a-ndoit că el a apăsat pe trăgaci 

Şi cu toate că n-au găsit arma crimei 

Judecătorul a spus că Rubin e vinovat 

Şi juriul compus numai din albi a aprobat 


Rubin Carter a fost judecat fals şi nedrept 
Cine credeţi că i-au aţintit degetul către piept? 
Bello şi Bradley, care-au minţit amândoi 

Şi ziarele de scandal, adevărat gunoi 

Cum e posibil ca un om atât de bun 

Să fie la cheremul unor nebuni? 

Când văd cum dreptatea-i făcută de ocară 

Mi se face ruşine să trăiesc într-o ţară 

Unde justiția-i o vorbă doară 


Azi criminalii adevăraţi, în costum şi cravate 
Se distrează, beau martini, trăiesc în libertate 
Pe când Rubin, ca Buddha, între gratii băgat 
Duce o viaţă de iad, deşi nevinovat 

Este povestea lui Uragan 

Pe care autoritățile n-au dat un ban 


Şi l-au băgat la puşcărie, deşi 
Cândva ar fi putut deveni 
Campion mondial 


Isis (cu Jacques Levy) 


M-am însurat cu Isis pe data de cinci mai 
Dar prea mult n-am putut să stau pe lângă ea 
Curând mi-am tăiat părul şi la picior o luai 
Spre ţara-ndepărtată ce mă ademenea 


Pe un podiş ajuns-am, de umbre şi lumini 
Granița dintre ele ducea către oraş 

Mi-am priponit poneiul de gardu-unei grădini 
Şi spre spălătorie făcui vreo câţiva paşi 


Un om ieşit din umbră mi-a cerut un foc 

Văzui de prima dată că tânărul de soi e 

Mi-a zis: „Cauţi de lucru? Cu mine ai noroc“ 

I-am zis: „N-am bani“. Mi-a zis: „Nici n-ai nevoie“ 


Şi noaptea am ieşit în nordul ca un sloi 

I-am dat pătura mea iar el mi-a dat cuvântul 

I-am zis: „Unde ne ducem?“ Mi-a zis: „Suntem napoi 
Pe patru“. I-am răspuns: „Să te audă sfântul“ 


Mă gândeam la turcoaze, la aur mă gândeam 
La diamante şi la enorme lănţişoare 
Mergeam prin canioane, prin geruri călăream 
Nu mă gândeam la Isis, rămasă-n depărtare 


Cum mi-a zis că-ntr-o zi ne-om întâlni din nou 
Că va fi altfel dacă din nou vom fi tovarăşi 
Vom face iarăşi nuntă, la prima un ecou 

Nu mai ţin bine minte ce-a spus că va fi iarăşi 


Ajunşi la piramidele prinse cu totu-n gheață 
Mi-a zis: „Încerc să aflu pe-aici vreo mumie 
Dacă găsim vreuna face bani buni pe piaţă“ 
Atunci am înţeles ce căuta-n pustie 


Vântul urla, zăpada se risipea-n răscoală 

Am tot săpat prin noapte şi-am tot săpat prin zori 
Când a murit mi-am zis că o să iau vreo boală 
Dar am săpat mai tare, cuprins de reci fiori 


Am pătruns în cavou, dar cripta era goală 
Nici aur, nici nimica, nu ştiu cum să vă spun 
O fi fost om cinstit, dar eu, fără-ndoială 

Să ascult vorba lui tre'să fi fost nebun 


Am târâit cadavrul în grota din ruine 

Şi l-am acoperit cu scânduri şi pietre. Mi-amintesc 
C-am spus o rugăciune şi-apoi mi-a fost mai bine 
Şi m-am întors la Isis, să-i spun cât o iubesc 


Am găsit-o-n poiana unde râul urca 

Orbită de somn şi dorindu-și un pat 

Am venit dinspre est cu soare-n ochi şi nea 
O dată-am blestemat-o şi am descălecat 


A zis: „Unde-ai fost?“ Am zis: „Păi pe cal“ 
A zis: „Arăţi altfel“. Am zis: „Păi nu prea“ 
A zis: „Ai fost dus“. Am zis: „E normal“ 

A zis: „Stai cu mine?“ I-am zis: „S-ar putea“ 


Isis, oh, Isis, copil fermecat 

Ce m-atrage spre tine m-atrage-n vâltoare 
Mi-aduc încă-aminte râsul tău minunat 
De pe cinci mai, în ploaia cu soare 


Mozambic (cu Jacques Levy) 


Aş vrea să stau o vreme-n Mozambic 
Ceru-nsorit e ultramarin 

Îndrăgostiţi dansează-nlănţuiţi 

Aş sta o săptămână cel puţin 


Fete drăguţe sunt în Mozambic 

Şi timp destul pentru amor 

Şi toţi se-opresc ca să vorbească-un pic 
Celor de care li-i atât de dor 

Sau poate doar privesc în urma lor 


Stând amândoi întinşi lângă ocean 
Pipăind după mâna ei lângă tine 
Șoptindu-i despre-al tău alean 
Magie-ntr-o ţară ce-ţi face-aşa bine 


Şi când va trebui să pleci din Mozambic 
Să te desparţi de nisip şi de mare 

Te mai întorci să mai priveşti un pic 

Și înţelegi de ce-i un loc cu-atâta zare 
Unde trăieşti în libertatea cea mai mare 
Pe plajă,-n însoritul Mozambic 


Înc-o ceaşcă de cafea 
(câmpul brumat) 


Răsuflarea-ţi este dulce 
Ochii-ți sunt bijuterii cereşti 
Spatele drept, părul moale 

Pe perna unde te-odihneşti 

Dar nu văd dragoste la tine 

Nu văd nici dor şi nici langoare 
Credinţa ta nu-i pentru mine 

Ci pentru stelele din depărtare 


Înc-o ceaşcă de cafea pentru drum 
Inc-o ceaşcă de cafea şi-am plecat 
Pe câmpul brumat 


Tatăl tău e un brigand 
Rătăcitor de meserie 

Te va-nvăţa s-arunci cuțitul 
Şi să alegi ce-ţi place ție 

Îşi veghează crunt regatul 
Ca să nu intre vreun străin 
Şi vocea-i tremură când cere 
La cină câte-un nou tain 


Înc-o ceaşcă de cafea pentru drum 
Înc-o ceaşcă de cafea şi-am plecat 
Pe câmpul brumat 

Sora ta citeşte-n stele 

Ca şi mama ta şi tine 

Dar n-ai învăţat cititul 

Din cărți, şi nici scrisul bine 

A ta-i toată bucuria 

Vocea ta e minunată 

Dar inima-ţi e ca marea 


Tainică şi-ntunecată 


Înc-o ceaşcă de cafea pentru drum 
Inc-o ceaşcă de cafea şi-am plecat 
Pe câmpul brumat 


O, sora mea (cu Jacques Levy) 


O, sora mea, când vin la tine-n braţe 
Te rog, nu mă lua drept un străin 
Căci Tatăl nostru-ţi va urî mândria 
Şi-o să-ţi menească plânset şi suspin 


O, sora mea, nu ştii că frate bun îţi sunt 
Şi că sunt vrednic mângâiat de-a fi? 

Şi nu e datul nostru acelaşi pe pământ 
Să-l respectăm porunca de-a iubi? 


Am crescut împreună 

De la leagăn la mormânt 
Am murit şi-am renăscut 
Salvaţi de harul Celui sfânt 


O, sora mea, când bat la poarta ta cu dor 
Te rog, nu mă goni ca pe un câine 
Timpul e-o mare, dar sfârşeşte la țărm 
S-ar putea să nu mă mai vezi mâine 


J OEY (cu Jacques Levy) 


Născut în Red Hook, Brooklyn, unde trecutu-i palid ca un zvon 
Lumina zilei a văzut-o în sunete de-acordeon 

Mereu pe-alături de cărare, de orice fel ar fi fost ea 

De-l întrebai de ce e astfel, spunea râzând: „Păi uite-aşa“ 


Larry din toți era mai mare, iar Joey nu chiar cel mai mic 
Lui Joe i se zicea Țicnitul iar puştiului Tunul Pitic 
Lumea-ntreba din ce trăiau, ruletă, poker, naiba ştie 

Dar viața şi-o duceau de-a pururi între bandiți şi puşcărie 


Joey, Joey 

Rege al străzilor, copil din noroi 

Joey, Joey 

De ce te-au spulberat în vânt ca pe-un gunoi? 


Se zicea că-mpuşcă oameni, dar nu era deloc aşa 
Nimeni nu ştia prea bine gaşca lor ce învârtea 

Când l-au strâns de gât pe Larry, Joey parc-a-nnebunit 
A ieşit noaptea în stradă, gata să fie ciuruit 


În zori a început războiul, străzile toate-au rămas goale 
Joey şi cu fraţii săi au fost înfrânți şi rupi de şale 

Până s-au dus la adversari şi le-au răpit cinci prizonieri 
Şi i-au înghesuit prin pivniţi, făcându-i ageamii, muieri 


Toţi prizonierii tremurau când un bandit ridică mâna 
„Băieți, să-i aruncăm în aer, şi pe Con Edison dăm vina“ 
Dar Joey se sculă şi spuse: „Noi oameni suntem şi nu brute 
De linişte avem nevoie ca să plecăm la muncă iute“ 


Joey, Joey 

Rege al străzilor, copil din noroi 

Joey, Joey 

De ce te-au spulberat în vânt ca pe-un gunoi? 


Departamentul de poliție îl hărţuia, zicându-i Smith 
L-au acuzat de conspirație, cu cine nu ştiau precis 
„Cât este ceasul?“ l-a-ntrebat judecătorul pe pârât 
„Zece“, a zis, iar omul legii: „Păi o să iei şi tu atât“ 


A stat la Attica zece ani citind Wilhelm Reich şi Nietzsche 
L-au aruncat o dată-n groapă fiindc-a-ncercat greva să strice 
Doar negrii îi erau prieteni, fiindcă trataţi ca nişte câini 
Știau cum e să ieşi în lume cu cătuşele la mâini 


Când i-au dat drumu-n '71 era mai slab şi mai lingav 
Dar se-nţolea ca Jimmy Cagley şi jur că arăta grozav 

A încercat să se întoarcă şi să-şi găsească locul său 
Șefului i-a zis: „Sunt iarăşi în pâine, dați-mi ce-i al meu“ 


Joey, Joey 

Rege al străzilor, copil din noroi 

Joey, Joey 

De ce te-au spulberat în vânt ca pe-un gunoi? 


In anii ce-au trecut de-atuncea pistol n-a mai purtat vreodată 
„Sunt mulți copii pe-aici“, spunea, „nu vreau să ştie cum arată“ 
Dar într-un rând a intrat totuşi în club la vechii săi duşmani: 
„Spuneţi-le că Joe ŢȚicnitul le-a jefuit casa de bani“ 


L-au doborât până la urmă la New York într-un bar cu stridii 
El i-a văzut venind pe drum, mânaţi de vechile invidii 
Îndată masa-a răsturnat, pe-ai săi să şi-i adăpostească 

Şi-n Little Italy pe străzi ieşi ca să se-mpleticească 


Joey, Joey 

Rege al străzilor, copil din noroi 

Joey, Joey 

De ce te-au spulberat în vânt ca pe-un gunoi? 


Sora Jacqueline, sora Carmela şi Mary, mama lui, au plâns 
Prietenul său Frankie spuse: „De fapt el doarme, nu s-a stins“ 
In limuzină, tatăl lui se îndrepta spre cimitir 


Voia să-şi ia adio-n lacrimi de la feciorul său martir 


Soarele-a apus pe President Street şi Brooklynul întreg jelea 
În bisericuţa veche o mesă tristă se ţinea 

De e un Dumnezeu în ceruri veghind la preasupuşii Săi 

Pe cei ce l-au ucis pe Joey îi va zvârli în vâlvătăi 


Joey, Joey 

Rege al străzilor, copil din noroi 

Joey, Joey 

De ce te-au spulberat în vânt ca pe-un gunoi? 


Romanţăţ în Durango (cu Jacques Levy) 


Şir de ardei iuți în soarele fierbinte 
Praf pe faţa şi pe capa mea 

Eu şi Magdalena fugind înainte 
Cred că de data asta vom scăpa 


Mi-am vândut chitara unui fiu de brutar 
Pentru-o coajă de pâine şi-o ascunzătoare 
Dar o să-mi iau o alta din bazar 

Şi-o să-i cânt Magdalenei mergând călare 


No llores, mi querida 

Dios nos vigila 

Curând vom ajunge în Durango 
Agarrame, mi vida 

Vom străbate prin deşert 

Şi-n curând ai să dansezi fandango 


Vom depăşi ruinele aztece 

Copitele ca nişte castaniete dau zvon 
În clopotniţă clopotul bate de zece 
Şi-apoi se-arată mutra lui Ramon 


Oare eu l-am împuşcat în cantina 

Oare mâna mea pistolu-a ţinut? 

Hai să fugim, oh, Magdalena 

Căci câinii latră şi ce s-a făcut, s-a făcut 


No llores, mi querida 

Dios nos vigila 

Curând vom ajunge în Durango 
Agarrame, mi vida 

Vom străbate prin deşert 

Şi-n curând ai să dansezi fandango 


La corrida o să stăm sub umbrare 

Privind la tânărul torero din stadion 

O să bem tequila în înserare 

Cum au băut strămoşii noştri cu Villa în Torreón 


Apoi padre va spune o rugăciune 

În bisericuţa dintre locante 

Voi avea cizme noi, cercei şi va fi o minune 
Rochia ta de mireasă sclipind de diamante 


Fiesta cea mare a şi-nceput 

A fost un drum lung, dar am ieşit la liman 
Curând îl vom vedea pe zeul necunoscut 
Cu ochii lui de şarpe de-obsidian 


No llores, mi querida 

Dios nos vigila 

Curând vom ajunge în Durango 
Agarrame, mi vida 

Vom străbate prin deşert 

Şi-n curând ai să dansezi fandango 


Să fi fost trăsnetul ce-am auzit? 
Capu-mi vibrează, teribil mă doare 
Stai lângă mine, nu zice nimic 
M-au omorât. Se poate-asta oare? 


Hai Magdalena, ia puşca mea 
Priveşte spre dealul topit în lumină 
Ținteşte bine, iubita mea 

Povestea noastră aici se termină 


No llores, mi querida 

Dios nos vigila 

Curând vom ajunge în Durango 
Agarrame, mi vida 

Vom străbate prin deşert 

Şi-n curând ai să dansezi fandango 


Golful Negrului Diamant (cu Jacques Levy) 


Stând pe veranda albă 

Poartă cravată şi panama 

Paşaportul ei arată o faţă 

Din alt loc şi din altă viaţă 

N-a arătat nicicând aşa 

Şi tot ce-a mai rămas din trecutul ei 
E-mprăştiat în vântul sălbatic 

Merge de-a lungul podelei de marmură 
Când o voce din sala de jocuri o cheamă molatic 
Şi ea se-ntoarce şi zâmbeşte vibrant 

Şi ultima navă pluteşte sub lună 

În Golful Negrului Diamant 


Când se crapă de ziuă grecul coboară 

Cere un stilou şi-o frânghie 

Hotelieru-n sala goală 

Îşi scoate fesul cu sfială: 

„Monsieur, asta ce vrea să fie?“ 

Şi pe când ceața galbenă se ridică 

Grecul la etajul doi urcă frenetic 

Ea trece pe lângă el pe scara-n spirală 
Crezând că e ambasadorul sovietic 
Încearcă să-i spună ceva, dar el trece razant 
Pe când norii se umflă şi palmierii se leagănă 
În Golful Negrului Diamant 


Un soldat stă sub ventilator 

Cu un omuleţ ce vrea să-i vândă-un inel 
Trăsnetul cade, lumina se stinge 
Hotelierul începe să strige: 

„E pană de curent în hotel!“ 

Apoi grecul apare la etajul doi 

Cu picioarele goale şi frânghia de gât 


Pe când un ghinionist în sala de jocuri aprinde 
O lumânare şi zice: „Vreau cărți noi, doar atât“ 
Dar dealerul zice „Attendez-vous“, elegant 

Pe când ploaia izbucnește şi cocorii se-nalță 
Pe Golful Negrului Diamant 


Hotelierul aude femeia râzând 

Pe când soldatul neghiob şi fudul 

O prinde de mâini cu putere 

„Uite-un diamant, m-a costat o avere“ 
Ea-i zise: „Nu e destul“ 

Apoi fugi sus să împacheteze 

Pe când un taxi tras de cai aştepta jos 
Trecu de uşa încuiată de grec 

Cu „Nu deranjaţi“ scris de mână, frumos 
Totuşi a bătut, en passant 

Pe când soarele cobora şi orchestra cânta 
În Golful Negrului Diamant 


„Trebuie să vorbesc cu cineva chiar acum!“ 
Dar grecul zise „Pleacă“ şi scaunul s-a răsturnat 
Atârna de candelabrul cu linii clare 

Şi ea striga „Ajutor! E pericol mare! 

Deschide uşa imediat!“ 

Apoi vulcanul a izbucnit 

Şi lava a curs de pe muntele de lângă hotel 
Soldatul şi mărunţelul erau ghemuiţi pe podea 
Gândindu-se la dragostea de bordel 

Dar hotelierul strigă: „Se-ntâmplă constant“ 
Pe când stelele cădeau şi câmpurile ardeau 

În Golful Negrului Diamant 


Pe când insula se scufunda cu încetul 
Ghinionistul câştigă o avere, potul spărgând 
Dealerul zise: „E prea târziu 

Poţi să-ţi iei banii, dar nu ştiu 

Ce-o să faci cu ei în mormânt“ 


Mititelu-l muşcă pe soldat de ureche 

Când boilerul explodă şi podeaua căzu 

Iar ea-l auzi pe-un străin, în balcon: 

„Lubito, je vous aime beaucoup“ 

O lacrimă-1 pică, şi prinse să se roage vibrant 
Pe când flăcări se-nalţă şi fumul se-mprăştie 
Peste Golful Negrului Diamant 


Eram în Los Angeles, singur în noapte 
Uitându-mă la bătrânul Cronkite la ştiri 

A fost un cutremur cumplit, spunea 

Care-a lăsat în urmă doar o panama 

Şi nişte pantofi greceşti cu tălpi subțiri 

Nu părea să se fi-ntâmplat prea multe 

Aşa c-am închis şi-am mers să-mi iau o bere 
Se pare că oriunde te învârteşti 

Auzi alte veşti proaste, nu-i nici o plăcere 
Nu mi s-a părut nimic important 

Şi oricum nu m-am gândit niciodată să merg 
În Golful Negrului Diamant 


Sara 


Stăteam pe o dună, priveam către cer 
Când aveam copii mici ce pe plajă-alergau 
Ai venit lângă mine, a fost parcă ieri 

Erai încă a mea, anii noştri erau 


Sara, Sara 

Să pleci de la mine ce te-a decis? 
Sara, Sara 

Uşor de privit, cât de greu de descris 


Pe plaja cea largă castele făceau 

Din nisip şi-apoi fuga la apă s-aducă 

Încă văd scoicile-n mâna lor cum sclipeau 
Când urcau dealul sub cerul nălucă 


Sara, Sara 

Dulce îngereasă, iubită-n vecie 
Sara, Sara 

Radiant giuvaer, mistică soţie 


Dormind în păduri lângă foc, ţi-aminteşti 
Şi-n Portugalia, bând rom alb într-un bar 
Apoi jucând leapşa, spunând poveşti 
Şi tu făcând piaţa-n Savanna-la-Mar 


Sara, Sara 

Anii cu tine nu-i pot uita 

Sara, Sara 

Iubirea noastră nicicând n-o voi regreta 


Încă pot să aud clopotele de nuntă 

Abia-mi revenisem, abia mergeam bine 

La Chelsea Hotel am stat vreme multă 

Scriind „Doamna cu ochi trişti din câmpii“ pentru tine 


Sara, Sara 

Oriunde am fi noi suntem împreună 
Sara, Sara 

Frumoasa mea dragă, iubita mea bună 


Cum ne-am întâlnit? Nici nu mai ştiu 
Cineva m-a trimis într-un taifun tropical 
Tu erai acolo, în iarnă, târziu 

Şi pe Lily Pond Lane sub luna de-opal 


Sara, oh, Sara 

Sfinx Scorpion în rochie de bumbac 
Sara, Sara 

Să mă ierţi de-acum rugăminte îţi fac 


Acum plaja-i goală, doar alge şi vânt 
Şi-o epavă în larg ce pe-o parte zăcea 
Ai fost singurul meu prieten pe pământ 
Dă-mi harta şi cheia de la inima ta 


Sara, oh Sara 

Nimfă cu arc şi săgeți argintii 
Sara, oh Sara 

Nu pleca de la mine, nu mă părăsi 


Schimbarea gărzilor 


Şaisprezece ani 

Şaisprezece flamure peste câmpul 
Unde plânge bunul păstor 

Bărbaţi disperaţi şi femei disperate 
Prin frunzele căzute întind aripi în zbor 


Norocul cheamă 

Am ieşit din umbră spre piaţă 

Negustori şi hoţi, afacerea mi-e ratată 

Ea miroase dulce ca lunca în care-i născută 
Într-o seară de vară, lângă turla rotată 


Luna de sloi 

Căpitanul aşteaptă, la sărbătoare 

Gândindu-se la o fată-ndrăgită 

A cărei faţă de abanos e mai presus de comunicare 
Căpitanul e trist, mai speră însă într-o schimbare fericită 


Au ras-o pe cap 

A fost ruptă-ntre Jupiter şi Apolo 

Un mesager sosi cu o neagră privighetoare 

Am văzut-o pe scări şi-am urmat-o acolo 
Acolo la fântână unde i-au ridicat vălul în soare 


M-am împleticit 

M-am prăbuşit în şanţ fără suflare 

Cu înţepături dureroase în inima-mi tatuată 
Preoţi renegaţi şi tinere vrăjitoare 

Dădeau altora florile ce ți le dădusem odată 


Palatul de-oglinzi 

Unde soldaţi-câini se reflectă 

Drumul nesfârşit şi bocetul de clopote deodată 
Camerele goale ce memoria îi respectă 


Unde voci de îngeri cântă sufletelor de-altădată 


Ea îl deşteaptă 

După două zile soarele străluceşte 

Peste lanţuri rupte, pietre rostogolite şi laur 

Ea îl întreabă în şoaptă la ce se gândeşte 

El o întinde pe pat şi ea-i prinde în mâini şuviţele de-aur 


Domnilor, a zis 

N-am nevoie de a voastră grupare 

V-am făcut pantofii, v-am mutat munţii, v-am ajutat să trişați 
Dar Edenul arde, ori vă sortiţi singuri la eliminare 

Ori aveţi chiar voi curajul gărzile să le schimbaţi 


Pacea va veni 

Cu linişte şi splendoare pe roțile de foc 

Dar nu vom fi răsplătiți când idolii ei vor cădea 
Şi moartea crudă se predă cu palida-i fantomă 
Între Regele şi Regina Săbiilor spre-a se-aşeza 


O poneiţă nouă 


Aveam cândva o poneiţă, Lucifer se numea 
Aveam o poneiţă, Lucifer se numea 

Şi-a rupt piciorul şi-a trebuit să fie-mpuşcată 
Jur că m-a durut mai mult decât a durut-o pe ea 


Mă-ntreb câteodată ce are domnişoara X asta-n cap 

Mă-ntreb câteodată ce are domnişoara X asta-n cap 

Cum să vă spun, e aşa voluptuoasă 

Niciodată nu ştiu ce-o să-mi mai facă biata fată, dar ştiu că nu scap 


Am o poneiță nouă, ştie să meargă la pas, la galop şi la trap 
Păi am o poneiţă nouă, ştie să meargă la pas, la galop şi la trap 
Picioarele din spate le are lungi 

Şi-o coamă lungă, neagră şi creaţă pe cap 


Păi era devreme în zori, ţi-am văzut umbra în uşă 
Era devreme în zori, ţi-am văzut umbra în uşă 
Nu e nevoie să-ntreb pe nimeni 

Pentru ce ai venit, păpuşă 


Se zice că faci vrăji voo-doo, că picioarele ţi se mişcă în transă 

Se zice că faci vrăji voo-doo, ţi-am văzut picioarele mişcându-se-n transă 
Oh, dragă, zeul ăla căruia te închini 

Ţi-a întors ţie răul, nu ţi-a lăsat nici o şansă 


Haide-ncoa poneiţo, vreau să te călăresc niţel 
Haide-ncoa poneiţo, vreau să te călăresc niţel 
Eşti afurisită şi rea 

Dar te iubesc tot la fel 


Señor (poveşti despre puterea yankee) 


Señor, señor, ştiţi unde duce această cărare? 

Spre Lincoln County Road sau spre-Armagedon oare? 
Cred c-am mai fost pe-aici călător 

Să fie oare-adevărat, señor? 


Señor, señor, ştiţi oare unde ea se-ascunde? 
Cât o să mai călărim pe neunde? 

Cât o să-mi mai ţin ochii lipiți de pridvor? 
O să ne-aline cineva acolo, señor? 


E un vânt nemilos urlând peste puntea de sus 

E o cruce de fier încă-atârnându-i de gât nesupus 

E o fanfară cântând încă-n grădina pustie 

Unde ea mi-a spus cândva: „Să mă ţii minte-n vecie“ 
Señor, señor, văd deja căruţa pictată 

Pot mirosi a dragonului coadă 

Nu mai suport acest chin şi fior 

Cu cine să iau legătura aici, señor? 


Înainte să-ngenunchez şi să mă dezbrac am văzut 

Nebunii din tren coborând în câmpul magnetic de neconceput 
Țiganul cu un steag rupt şi un inel irizat 

Mi-a spus: „Ăsta nu mai e vis, băiete, de-acuma-i adevărat“ 


Señor, señor, ştiţi că au inimile de piatră 
Lăsaţi-mă să mă adun, să mă întorc la vatră 
Să mă ridic măcar de pe covor 

Sunt gata când sunteţi şi voi, señor 


Señor, señor, să tăiem aceste fire 

Să răsturnăm mesele cu clondire 

Locu-ăsta n-are sens, e doar un decor 

Puteţi să-mi spuneţi ce-aşteptăm aici, señor? 


Trebuie să slujeşti pe cineva 


Poți să fii ambasador la francezi sau la englezi 
Poate-ţi place să joci cărţi, poate-ţi place să dansezi 
Poţi să fii boxer de forţă la categoria grea 

Sau poţi să fii o mare doamnă cu cercei de peruzea 


Dar o să trebuiască să slujeşti pe cineva, chiar aşa 
O să trebuiască să slujeşti pe cineva 

Poate să fie diavolul sau bunul Dumnezeu 

Dar o să trebuiască să slujeşti pe cineva 


Poţi să fii vedetă rock galopând pe scenă 

Poţi să ai femei în cuşcă şi droguri în venă 

Om de-afaceri poţi să fii sau hoţ în stil mare 
Pot să-ţi zică doctore, pot să-ţi zică coană mare 


Dar o să trebuiască să slujeşti pe cineva, chiar aşa 
O să trebuiască să slujeşti pe cineva 

Poate să fie diavolul sau bunul Dumnezeu 

Dar o să trebuiască să slujeşti pe cineva 


Poţi să fu un poliţist, poți să fii un turc mai june 
Poţi să fii director plin la vreo televiziune 

Poţi să fii sărac, bogat, poţi să fii şi orb sau slut 
Poţi trăi în altă ţară sub un nume de-mprumut 


Dar o să trebuiască să slujeşti pe cineva, chiar aşa 
O să trebuiască să slujeşti pe cineva 

Poate să fie diavolul sau bunul Dumnezeu 

Dar o să trebuiască să slujeşti pe cineva 


Poţi să fii un muncitor ce clădeşte-o casă 

Poţi trăi într-un conac, într-o vilă preafrumoasă 
Poţi să ai arme de foc, chiar şi propriul tău tanc 
Poţi să fii un moşier, poţi să fii un saltimbanc 


Dar o să trebuiască să slujeşti pe cineva, chiar aşa 
O să trebuiască să slujeşti pe cineva 

Poate să fie diavolul sau bunul Dumnezeu 

Dar o să trebuiască să slujeşti pe cineva 


Poţi să fii predicator cu mare demnitate 

Poţi să fii consilier ce fură cât poate 

Poţi să fii frizer ce tunde părul tuturor 

Poţi să fii cuiva amantă, poţi să-i fii moştenitor 


Dar o să trebuiască să slujeşti pe cineva, chiar aşa 
O să trebuiască să slujeşti pe cineva 

Poate să fie diavolul sau bunul Dumnezeu 

Dar o să trebuiască să slujeşti pe cineva 


Te-ai putea-mbrăca în pânză, te-ai putea-mbrăca-n mătasă 
Ai putea să bei doar lapte sau doar gin la tine-acasă 
Ai putea să mănânci icre de morun sau pâine goală 
Ai putea să dormi pe scânduri sau în camera regală 


Dar o să trebuiască să slujeşti pe cineva, chiar aşa 
O să trebuiască să slujeşti pe cineva 

Poate să fie diavolul sau bunul Dumnezeu 

Dar o să trebuiască să slujeşti pe cineva 


Poţi să-mi zici Terry, poţi să-mi zici Timmy 
Poţi să-mi zici Bobby, poţi să-mi zici Jimmy 
Poţi să-mi zici R.J., poți să-mi zici Ray 

Poţi să-mi zici oricum, dar, ehei 


Tot o să trebuiască să slujeşti pe cineva, chiar aşa 
O să trebuiască să slujeşti pe cineva 

Poate să fie diavolul sau bunul Dumnezeu 

Dar o să trebuiască să slujeşti pe cineva 


Proprietatea lui Isus 


Hai, bârfiți-l, căci vă face de toate să vă-ndoiţi 
Nu vrea lucruri fără care voi nu puteţi să trăiţi 
Râdeţi de el cum fac toţi, amintiți-i ce a fost 
Altădată, şi faceţi-l să se simtă cât mai prost 


E proprietatea lui Isus 
La care lumea latră 
Voi aveţi ceva mai bun 
O inimă de piatră 


Opriţi-vă din vorbă când trece el pe stradă 

Speraţi să-i meargă cât mai rău, speraţi să decadă 
Fiindcă s-a eliberat de superstiții şi minciună 
Fiindcă nu-l mai mituieşti cu câte-n stele şi în lună 


E proprietatea lui Isus 
La care lumea latră 
Voi aveţi ceva mai bun 
O inimă de piatră 


Când biciul ce vă ţine-n rând pe el nu-l înfricoşează 
Spuneţi că n-aude bine sau că n-are mintea trează 
Spuneţi că e dus din lume, c-a ajuns printre ţicniţi 
Fiindcă nu plăteşte birul regelui ce îl slujiți 


E proprietatea lui Isus 
La care lumea latră 
Voi aveţi ceva mai bun 
O inimă de piatră 


Spuneţi că e un ratat, că e lipsit de judecată 

Fiindcă nu se-mbogăţeşte pe seama altora vreodată 
Fiindcă să fie bun încearcă, fiindcă nu zâmbeşte-umil 
Fiindcă nu vă spune glume, voi spuneţi că n-are stil 


E proprietatea lui Isus 
La care lumea latră 
Voi aveţi ceva mai bun 
O inimă de piatră 


Râdeţi, hai, de mântuire, la olimpiade mergeţi 
Socotiţi că după moarte cu nimic nu vă alegeţi 

De când aţi ieşit din pântec v-aţi schimbat de necrezut 
Ce se-ntâmplă cu voi oare, sufletul cui l-aţi vândut? 


E proprietatea lui Isus 
La care lumea latră 
Voi aveţi ceva mai bun 
O inimă de piatră 


Măscărici 


Stând pe ape, aruncând pâine 

Pe când ochii idolului cu cap de fier strălucesc 

Vase navigând departe în ceţuri 

Te-ai născut cu câte-un şarpe-n pumni când uraganele vuiesc 
Libertatea ţi-e atât de la-ndemână 

Dar fără nici un strop de adevăr, la ce e bună? 


Măscărici dansând pe tril de privighetoare 
Pasărea zburând sub luna orbitoare 
Oh, oh, oh, Măscărici 


Soarele coboară pe cer aşa iute 

Te ridici şi spui adio nimănui 

Nebunii dau năvală unde îngerii nu calcă 

Sorțile lor sunt teribile, dar tu n-ai soarta nicicui 
Năpârlind încă un strat de piele 

Fugind de acuzatorul din tine, de vorbele lui grele 


Măscărici dansând pe tril de privighetoare 
Pasărea zburând sub luna orbitoare 
Oh, oh, oh, Măscărici 


Eşti un om de pe piscuri, poţi să umbli pe nori 

Eşti printre manipulatori, strâmbător de vise 

Mergi către Sodoma şi Gomora 

Dar ce-ţi pasă? Nimeni acolo s-o ia pe sora ta nu voise 
Prieten al martirilor, prieten al femeii pierdute 

Te uiţi în cuptorul aprins, vezi bogatul cu numele nemaiştiute 


Măscărici dansând pe tril de privighetoare 
Pasărea zburând sub luna orbitoare 
Oh, oh, oh, Măscărici 


Leviticul şi Deuteronomul 


Legea junglei şi-a mării îţi sunt învățătorii 

În fumul amurgului pe-un armăsar alb 

Michelangelo ţi-ar fi putut sculpta trăsăturile iluzorii 

Departe de spaţiul agitat, odihnind în fânețe 

Pe jumătate-adormit lângă stele, câte-un pudel lingându-te cu tandreţe 


Măscărici dansând pe tril de privighetoare 
Pasărea zburând sub luna orbitoare 
Oh, oh, oh, Măscărici 


Puşcaşul urmărind bolnavii şi şchiopii 

Predicatorul la fel, cine-i va prinde primul nu se ştie 
Bastoane de cauciuc şi tunuri cu apă, gaze lacrimogene 
Cocktailuri Molotov şi pietre-n orice suburbie 
Judecători cu inimi false, pierind în propria plasă 

Nu mai e mult până noaptea cea mare se lasă 


Măscărici dansând pe tril de privighetoare 
Pasărea zburând sub luna orbitoare 
Oh, oh, oh, Măscărici 


E o lume de umbre, de ceruri cenuşii 

Un prinţ s-a născut în această zi, l-au îmbrăcat în roşii cârpe 
Pe preot îl va pune-n buzunar, spada în foc şi-o va-ncinge 
Va lua orfanii de pe străzi şi-i va încredința unei târfe 

Oh, Măscărici, ştii ce vrea el 

Oh, Măscărici, dar nu răspunzi defel 


Măscărici dansând pe tril de privighetoare 
Pasărea zburând sub luna orbitoare 
Oh, oh, oh, Măscărici 


Bătăuşul din vecini 


Bătăuşul din vecini e doar un singur ins 
Duşmanii lui zic că le-a luat pământul înadins 
Îl depăşesc ca număr cu un milion la unul 
N-are loc să fugă, să se-ascundă de vreunul 

E bătăuşul din vecini 


Bătăuşul din vecini doar supravieţuieşte 

E criticat şi condamnat pentru că trăieşte 

Nu poate să dea şi el, doar să aibă pielea groasă 
Nu poate decât să moară când călăii-i intră-n casă 
E bătăuşul din vecini 


Bătăuşul din vecini e izgonit din orice ţară 

A rătăcit mereu pe lume, ajuns de ocară 

Familia i-au împrăştiat-o şi pe-ai lui semeni i-au bătut 
Mereu l-au dat în judecată pentru că s-a născut 

E bătăuşul din vecini 


Când pe linşori i-a pus pe fugă a fost criticat 

Femei bătrâne i-au pretins să-şi ceară scuze imediat 
Când a distrus o fabrică de bombe, l-au blamat 
Bombele pentru el erau, deci să se simtă vinovat 

E bătăuşul din vecini 


Şansele sunt foarte mici şi puterea lui la fel 

Să trăiască după legi croite-anume pentru el 

Căci are un ştreang, de gât şi-o ţeavă de puşcă-n spate 
Şi permisul să-l omoare se dă la oricine poate 

E bătăuşul din vecini 


De vreun aliat pe lume el nu are ştire 

Dă bani pentru ce primeşte, nu-i dă nimeni din iubire 
Cumpără arme-nvechite, asta nimeni nu-i refuză 

Dar când cere şi soldaţi toți găsesc câte o scuză 


E bătăuşul din vecini 


E-nconjurat de pacifişti care toţi vor pace 
Care-nalţă rugăciuni ca duşmanii să se-mpace 
N-ar răni măcar o muscă, n-ar purta măcar o armă 
Stau cu toţii şi aşteaptă bătăuşul să adoarmă 

E bătăuşul din vecini 


Imperiile ce l-au pus în lanţuri nu mai sunt 

Nici Egiptul şi nici Roma, nici Babilonul sfânt 

A făcut un paradis în nisipul din deşert 

La comanda nimănui, în pat cu nimeni, asta-i cert 
E bătăuşul din vecini 


Au călcat cu cizmele pe cărțile lui sfinte 

I-au măsluit toate hârtiile puse dinainte 

Din fărâme de sub masă a făcut cămări bogate 
Din boală şi mizerie făcut-a sănătate 

E bătăuşul din vecini 


Ce-1 datorează lumea oare? Nimic, zic ei, el doar 
Vrea războiul să-l provoace-ntotdeauna, iar şi iar 
Mândra şi prejudecata şi superstiția şi rana 
Bătăuşul îl aşteaptă cum câinele-şi aşteaptă hrana 
E bătăuşul din vecini 


Ce a făcut de are-atâtea cicatrici pe spate? 
A poluat stele şi lună, a tulburat apele toate? 
Bătăuşul din vecini pe deal suit 

Trage de timp, şi timpu-a-ncremenit 
Bătăuşul din vecini 


Amurgul uniunii 


Pantofii-mi vin din Singapore 
Lanterna mea e din Taiwan 

Faţa de masă din Malaya 
Cureaua din Amazon 

Cămaşa de pe mine-i din Filipine 
Conduc un Chevrolet, să ştii 

E asamblat în Argentina de unul 
Care câştigă treij'de cenți pe zi 


Este amurgul Uniunii 
Şi-al orice-i „Made in the U.S.A.“ 
Căci lăcomia e mereu 
Sfârşitul oricărei idei 


Păi rochiile-s din Hong Kong 

Şi perlele sunt japoneze 

Câinii au zgărzi din India 

Ghivecele-s pakistaneze 

Pe mobilă scrie „Made in Brazil“ 
Unde-o femeie a muncit ca o roabă 
S-aducă treij'de de cenți la doişpe copii 
Ce de bani pentru asemenea treabă! 


Este amurgul Uniunii 
Şi-al orice-i „Made in the U.S.A.“ 
Căci lăcomia e mereu 
Sfârşitul oricărei idei 


Destui se plâng că n-au de lucru 

ȘI eu îi întreb: „De ce vă miraţi 

Când nimic din ce-aveţi nu se face-n America? 
N-aveţi acum decât să suportaţi“ 

Capitalismu-i dincolo de lege 

„Nimic nu contează, doar să se vândă“ 


Când ceva costă prea mult ca să-l faci acasă 
Il poţi fabrica ieftin într-o ţară flămândă 


Este amurgul Uniunii 
Şi-al orice-i „Made in the U.S.A.“ 
Căci lăcomia e mereu 
Sfârşitul oricărei idei 


Păi slujba pe care-ai avut-o 

Au dat-o cuiva de prin Salvador 
Uniunea-i o afacere mare, prietene 

Ca un dinozaur păşind prin decor 
Înainte produceau alimente în Kansas 
Acum le produc, naiba ştie, pe lună 
Şi-o să vină ziua când nici în grădina ta 
N-o să mai ai voie să pui vreo legumă 


Este amurgul Uniunii 

Şi-al orice-i „Made in the U.S.A.“ 
Căci lăcomia e mereu 

Sfârşitul oricărei idei 

Nu democraţia conduce lumea 
Asta să vă intre bine-n cap 


Lumea e condusă prin violenţă 

Știu că zicând asta de critică n-o să scap 
De pe Broadway până-n Calea Lactee 

E o distanţă nesfârşită 

Şi un om face orice e nevoie 

Când are o gură ce trebuie hrănită 


Este amurgul Uniunii 
Şi-al orice-i „Made in the U.S.A.“ 
Căci lăcomia e mereu 
Sfârşitul oricărei idei 


Orbul Willie McTell 


Am văzut săgeata de pe uşă 

Ce spunea: „Ţinutu-i condamnat 
De la New Orleans şi până 

La Ierusalimul îndepărtat“ 

Am călătorit prin Texasul de Est 
Unde martiri au murit fără ţel 

Şi ştiu că nimeni nu cântă bluesul 
Ca Orbul Willie McTell 


Păi am auzit huhurezul cântând 
Pe când dădeau corturile jos 
Stelele de deasupra copacilor goi 
Îi ascultau cântul misterios 
Ţigăncile ca de cărbune 

Dansau cu pene, un dans rebel 
Dar nimeni nu poate cânta bluesul 
Ca Orbul Willie McTell 


Plantaţiile ard în flăcări 

Şi biciurile plesnesc tare 

Magnolule miros dulce 

Nave de sclavi apar fantomatice-n zare 
Aud triburile gemând agonic 

Aud al groparului clopoțel 

Şi nimeni nu poate cânta bluesul 

Ca Orbul Willie McTell 


E o femeie lângă râu 

Iar lângă ea e un bărbat 
Ce-i înţolit ca un marchiz 
Şi bea gin falsificat 
Umblă şi ocnaşii-n lanţuri 
Aud strigând câte-un rebel 


Şi ştiu că nimeni nu cântă bluesul 
Ca Orbul Willie McTell 


Păi Dumnezeu e-n raiul Său 

Şi noi am vrea să fim cu el 

Dar lăcomia şi corupția sunt 
Pretutindeni, ca un flagel 

Mă uit pe fereastră afară 

De unde stau, la St. James Hotel 
Şi ştiu că nimeni nu cântă bluesul 
Ca Orbul Willie McTell 


Moartea nu-i sfârşitul 


Când eşti trist şi te simţi singur 

Şi nu mai vine răsăritul 

Adu-ţi aminte: moartea nu-i sfârşitul 
Când tot ce ţi-e mai sfânt pe lume 
Îşi pierde aura şi mitul 

Adu-ţi aminte: moartea nu-i sfârşitul 
Nu-i sfârşitul, nu-i sfârşitul 

Adu-ţi aminte: moartea nu-i sfârşitul 


Când stai la o răspântie 

Şi te-nspăimântă infinitul 

Adu-ţi aminte: moartea nu-i sfârşitul 
Când visurile ţi-au pierit 

Şi nu mai ai decât ghicitul 

Adu-ţi aminte: moartea nu-i sfârşitul 
Nu-i sfârşitul, nu-i sfârşitul 

Adu-ţi aminte: moartea nu-i sfârşitul 


Când norii negri se adună 

Și ploaia-ncepe şiroitul 

Adu-ţi aminte: moartea nu-i sfârşitul 
Când nu e nimeni lângă tine 

Să îţi dea pâinea şi cuțitul 

Adu-ţi aminte: moartea nu-i sfârşitul 
Nu-i sfârşitul, nu-i sfârşitul 

Adu-ţi aminte: moartea nu-i sfârşitul 


Oh, arborele vieții creşte 
Unde sufletul nu moare 
Lumina mântuirii străluceşte 
În întuneric, sub ceruri goale 


Când oraşele-s în flăcări 
Și carnea arde precum chibritul 


Adu-ţi aminte: moartea nu-i sfârşitul 
Şi când un om de treabă cauţi 

Şi vezi sub mască ipocritul 

Adu-ţi aminte: moartea nu-i sfârşitul 
Nu-i sfârşitul, nu-i sfârşitul 

Adu-ţi aminte: moartea nu-i sfârşitul 


Sub cerul de foc 


A fost odată o fetiţă şi-a fost şi-un băieţel 
Şi trăiau pe-o alee sub cerul de foc 
A fost odată o fetiţă şi-a fost şi-un băieţel 
Şi trăiau pe-o alee sub cerul de foc 


A fost şi-un moşneag ce trăia în lună 
Într-o noapte de vară cu ei se prinse-n joc 
A fost şi-un moşneag ce trăia în lună 
Într-o noapte de vară cu ei se prinse-n joc 


Într-o zi, fetiţe, totul va fi nou 
Vei primi un diamant cât pantoful tău cadou 


Să bată vânturi sute, să bată vânturi mii 
Într-o zi într-o plăcintă i-au copt pe copii 
Să bată vânturi sute, să bată vânturi mii 
Într-o zi într-o plăcintă i-au copt pe copii 


Uite cheia la regat, uite-oraşul 
Uite şi căluţul orb ce-nvârte copilaşul 


Să cânte păsări triste, să zboare ne-ncetat 
Moşul s-a-ntors în lună şi râul a secat 
Să cânte păsări triste, să zboare ne-ncetat 
Moşul s-a-ntors în lună şi râul a secat 


Pisica e-n fântână 


Pisica e-n fântână, lupul priveşte-n jos 
Pisica e-n fântână, lupul priveşte-n jos 
Coada groasă şi-o târăşte pe pământ frumos 


Pisica e-n fântână, stăpâna-i adormită 
Pisica e-n fântână, stăpâna-i adormită 
N-aude nimica, doarme în linişte topită 


Pisica e-n fântână şi jalea şi-arată faţa 
Lumea-i măcelărită, ne copleşesc ruşinea şi greaţa 


Pisica e-n fântână, clop-clop calul merge prin lan 
Pisica e-n fântână, clop-clop calul merge prin lan 
Sally în spatele-aleii face saltul american 


Pisica e-n fântână şi tata citeşte din ziare 
Părul îi cade şi fiicele lui n-au pantofi în picioare 


Pisica e-n fântână şi hambaru-i plin de vite 
Pisica e-n fântână şi hambaru-i plin de vite 
Noaptea e lungă şi pe masă sunt, oh, atâtea bucate gătite 


Pisica e-n fântână şi servitorii sunt la intrare 
Băuturile-s gata, câinii merg la războiul cel mare 


Pisica e-n fântână, frunzele cad în noroi 
Pisica e-n fântână, frunzele cad în noroi 
Noapte bună, iubito, Domnul să aibă milă de noi 


Scoţia 


Mi-e inima-n Scoţia dulce şi blândă 

Cu caprifoi înflorit în pădurea vuindă 

Cu clopoței arzând pe maluri în Aberdeen 
Mi-e inima-n Scoţia 

Când va fi timpul, acolo mă voi duce senin 


Ferestrele-au zdrăngănit toată noaptea-n visele mele 
Totul era atât de real, de la tavan la podele 

M-am trezit dimineaţa şi-am citit aceeaşi veche pagină 
Aceeaşi veche alergare de şobolani 

Viaţa-n aceeaşi paragină 


Nu vreau nimic de la nimeni, nici nu mai e nimic de luat 
Nu mai disting blondele naturale de cele cu părul oxigenat 
Mă simt un prizonier într-o lume de-ntunecime 

Aş vrea să vină cineva 

Să dea-napoi ceasornicul pentru mine 


Mi-e inima-n Scoţia oriunde gându-mi fuge 

Când m-or chema acasă acolo m-aş duce 

Vântul şopteşte printre castanii sălbatici neîncetat 
Mi-e inima-n Scoţia 

Dar pot ajunge acolo numai treptat 


Îl ascult pe Neil Young, dau sunetul mai tare 
Mereu strigă cineva: „Muzica mai încet, frățioare 
Simt că rătăcesc 

Rătăcesc din scenă în scenă 

Mă-ntreb ce dracu” viaţă duc în lumea asta obscenă 


pe 


Nebunia-mi striveşte sufletul fără nulă 

Mâ-nvârt în cercuri într-o agitație inutilă 

Dac-aş avea conştiinţă mi-aş zbura creierii cu graţie 
Dar ce să fac, oricum, cu ea? 


Poate s-o amanetez la vreo consignație 


Mi-e inima-n Scoţia în zorii de zi 

Lângă frumosul lac al lebedei sinilii 

Nori mari şi albi ca nişte caleşti coboară în asfinţit 
Mi-e inima-n Scoţia 

Singurul loc în care mai e de trăit 


Mă aflu în Boston într-un restaurant 

Habar n-am ce vreau, privesc totul distant 

Sau poate ştiu, dar nu sunt sigur ce mi-ar plăcea 
Vine chelnerița 

Nu suntem în local decât eu şi ea 


O fi vreo sărbătoare, căci nu-i nimenea împrejur 
Ea mă studiază tacticos şi fără-nconjur 

Are-un chip frumos şi picioarele lungi îi lucesc 
Zice: „Ce comandați?“‘ 

Eu zic: „Nu ştiu, nişte ouă fierte cred că doresc“ 


Se uită la mine şi zice: „V-aş servi negreşit 

Dar nu mai avem, aţi venit la timpul nepotrivit“ 

Apoi zice iar: „Știu că sunteţi artist, făceţi-mi un desen!“ 
I-am spus: „V-aş face cu plăcere, dar 

Să fac schiţe din memorie nu am habar“ 


„Păi“, zice, „sunt chiar aicea, de faţă, nu mă vedeți?“ 

Şi zic: „N-am blocul de desen la mine, să desenez pe pereţi?“ 
Îmi dă un şerveţel, zice: „Puteţi să mă faceţi aici“ 

Zic: „Da, aş putea, dar 

N-am la mine creionul, uituc mai sunt, ce zici?“ 


Scoate unul de după ureche şi spune: 

„Haideţi, la treabă, că nu stau aici până mâine“ 
Trag câteva linii şi-i arăt ce-a ieşit 

Ia şerveţelul şi-l aruncă cât colo 

Zicând: „Nu seamănă cu mine, nu m-aţi nimerit!“ 


Zic: „Domniţă dragă, sigur seamănă cu tine“ 

Zice: „Glumiţi“. Zic: „Nici vorbă, am desenat cât pot de bine 
Apoi zice: „Nu citiţi autori femei, nu-i aşa?“ 

Sau cel puţin aşa am crezut că aud acum 

„Păi“, i-am zis, „cum puteţi şti, şi asta nu contează oricum“ 


ee 


„Păi“, zice, „nu prea arătaţi ca şi când le-aţi citi“ 

I-am zis: „Greşiţi, domnişoară“ 

Şi-a zis: „Păi pe care-aţi citit-o atunci?“ I-am zis: „Pe Erica Jong, 
bunăoară“ 

A plecat pentru-o clipă 

Şi din scaun am alunecat 

Şi-am şters-o în strada aglomerată de unde nu pleacă nimeni, niciodat” 


Mi-e inima-n Scoţia cu cai şi ogari 

Sus către nord, departe de oraşele mari 
În zbârnâit de săgeată şi-n plesnet de arc 
Mi-e inima-n Scoţia 

Singurul loc unde mai pot să debarce 


Mereu i-acelaşi lucru de cum ieşi în stradă 

Te simţi tot mai departe, viaţa-i tot mai fadă 

E prea târziu să mai înveţi ce-i mai bun pe lume 
Sunt pierdut undeva 

Viaţa mi-a făcut câteva glume 


Văd oameni în parc uitând de necaz şi durere 
Beau şi dansează, se-mbracă-n haine lejere 
Tineri cu femeile lor ce-arată-aşa de bine 

Aş face schimb cu ei oricând 

Şi-ntr-un minut, dac-ar mai fi de mine 


Trec strada ca să scap de un câine râios 

Vorbind cu mine însumi în timp ce merg pe jos 

Cred că o haină de piele pân-la călcâie nu mi-ar strica 
Cineva mă întreabă 

Dacă şi anu-ăsta voi vota 


Soarele străluceşte peste mine deodată 

Dar nu-i nici pe departe soarele de altădată 

Petrecerea s-a sfârşit şi e din ce în ce mai puţin de spus 
Am ochi noi acum 

Prin ei văd lucrurile departe-n apus 


Mi-e inima-n Scoţia în zorii de zi 

Peste dealuri, departe, sub nori sidefu 

Se poate ajunge acolo, o să ştiu cândva cum 
Dar deja sunt acolo în mintea mea 

Şi asta e bine acum 

